Paġna Huwa l-pjaċir tiegħi li nippreżenta l-kontijiet annwali tal-Unjoni Ewropea għas-sena 2016. Dawn il-kontijiet jipprovdu prospett sħiħ tal-finanzi tal-UE għall-2016 – dan jinkludi informazzjoni dwar il-pożizzjoni finanzjarja tal-Unjoni, kif ġie implimentat il-baġit għal din is-sena, l-obbligazzjonijiet kontinġenti tagħha, kif ukoll l-impenji u l-obbligi finanzjarji li l-Unjoni assumiet. Sabiex jirriflettu n-natura pluriennali tal-attivitajiet tal-Unjoni, il-kontijiet jinkludu spjegazzjonijiet ta' ċifri finanzjarji ewlenin u l-evoluzzjoni tagħhom. Il-Faċilità Nikkollegaw l-Ewropa għat-Trasport bl-għan tagħha li tiffaċilita l-aċċess ta' proġetti ta' infrastruttura għal finanzjament fl-oqsma tat-trasport, tat-telekomunikazzjoni u l-enerġija kkontribwixxiet għall-mina ferrovjarja ta' Brenner Base twila 64 km li se tkun l-itwal mina ferrovjarja b'kapaċità għolja fid-dinja. L-istrument tad-dejn CEF inkluż fil-kontijiet joffri kondiviżjoni tar-riskji għall-finanzjament tad-dejn fil-forma ta' dejn jew garanzija superjuri u subordinat(a), kif ukoll appoġġ għall-bonds tal-proġetti. Il-Kummissjoni nediet dibattitu dwar il-ġejjieni u l-prijoritajiet ta' UE b'27 Stat Membru. Aħna se nkomplu naħdmu flimkien biex nibnu ġejjieni aktar għani, kompetittiv u sigur. Sabiex tilħaq l-objettivi tagħha u twettaq il-politiki tagħha, l-Unjoni tipprovdi lilha nnifisha bil-mezzi finanzjarji neċessarji. Il-Kummissjoni hija responsabbli mill-implimentazzjoni tal-objettivi f'kooperazzjoni mal-Istati Membri u f'konformità mal-prinċipju ta' ġestjoni finanzjarja tajba. L-UE ssegwi l-objettivi stabbiliti fit-Trattat b'għadd ta' għodod, li waħda minnhom hija l-baġit tal-UE. Oħrajn huma, pereżempju, il-proposta ta' leġiżlazzjoni jew is-segwitu tal-istrateġiji ta' politika. Il-baġit tal-UE huwa wieħed mill-ixpruni tal-UE li jikkontribwixxi lejn it-twettiq tal-objettivi tal-Ewropa 2020. Bħalissa qegħdin jiġu mobilizzati firxa wiesgħa ta' azzjonijiet fil-livelli nazzjonali, tal-UE u internazzjonali sabiex jitwasslu riżultati konkreti permezz tal-istrateġija Ewropa 2020. Il-prijoritajiet politiċi tal-Kummissjoni huma definiti fil-linji gwida politiċi stabbiliti mill-President tal-Kummissjoni, li jipprovdu pjan direzzjonali għall-azzjoni tal-Kummissjoni li hija kompletament konsistenti u kompatibbli mal-Ewropa 2020 bħala l-istrateġija ta' tkabbir fit-tul tal-Ewropa. Spinta ġdida għall-impjiegi, it-tkabbir u l-investiment. Ftehim ta' kummerċ ħieles raġonevoli u bilanċjat mal-Istati Uniti. Suq uniku diġitali konness. Żona ta' Ġustizzja u Drittijiet Fundamentali abbażi tal-fiduċja reċiproka. Unjoni tal-Enerġija reżiljenti b'politika dwar it-tibdil fil-klima li tħares 'il quddiem. Lejn politika ġdida dwar il-migrazzjoni. Suq intern aktar ġust u profond b'bażi industrijali msaħħa. L-Ewropa bħala attur globali aktar b'saħħtu. Unjoni Ekonomika u Monetarja (UEM) aktar ġusta u profonda. Unjoni tal-bidla demokratika. Il-politiki appoġġati mill-baġit tal-UE huma implimentati f'konformità mal-qafas finanzjarju pluriennali (QFP). Il-QFP jittraduċi l-prijoritajiet politiċi tal-UE f'termini finanzjarji għal mill-inqas 5 snin. Jiffissa ammonti massimi annwali (limiti massimi) għan-nefqa tal-UE kollha kemm hi u għall-kategoriji prinċipali tal-infiq (intestaturi). Is-somma tal-limiti massimi tal-intestaturi kollha tagħti l-limitu massimu totali ta' approprjazzjonijiet ta' impenn. Il-QFP jappoġġa l-azzjonijiet tal-UE sabiex twettaq l-objettivi tal-politiki tal-UE fuq perjodu twil biżżejjed sabiex ikun effettiv u jipprovdi viżjoni koerenti fit-tul għall-benefiċjarji tiegħu u l-kofinanzjament tal-awtoritajiet nazzjonali. Il-QFP għall-perjodu 2014-2020 u l-programmi kostitwenti tiegħu, li ffissaw impenji baġitarji massimi ta' EUR 960 biljun għall-perjodu u pagamenti għal EUR 908 biljun (skont il-prezzijiet tal-2011), tfasslu b'loġika Ewropea soda u enfasi fuq il-valur miżjud sabiex jgħinu jitwasslu l-għanijiet miftehma b'mod komuni tal-istrateġija ta' tkabbir u impjiegi tal-Ewropa 2020. Il-QFP miftiehem b'unanimità jindika l-ftehim tal-Istati Membri kollha għall-objettivi u l-infiq. Il-baġit tal-UE jiffinanzja firxa wiesgħa ta' politiki u programmi madwar l-UE kollha. F'konformità mal-prijoritajiet stabbiliti mill-Parlament Ewropew u mill-Kunsill fil-QFP, il-Kummissjoni timplimenta programmi, attivitajiet u proġetti ta' nfiq. Taħt il-qasam prinċipali ta' nfiq tal-Fondi Strutturali u ta' Investiment Ewropej (FSIE), l-UE timpenja ruħha legalment li timplimenta dawn l-azzjonijiet billi tadotta l-programmi operattivi. Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill abbażi tal-proċedura tal-Artikolu 314 TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjonijiet ta' pagament) għal sena finanzjarja partikolari. Is-sors ta' finanzjament primarju għall-UE huwa d-dħul mir-riżorsi proprji li huwa kkomplementat minn dħul ieħor. Hemm tliet tipi ta' riżorsi proprji: riżorsi proprji tradizzjonali (bħal dazji doganali jew imposti fuq iz-zokkor), ir-riżorsa proprja bbażata fuq il-VAT u r-riżorsi proprji bbażati fuq l-introjtu nazzjonali gross (ING). Dħul ieħor li jiġi mill-attivitajiet tal-UE (pereżempju multi relatati mal-kompetizzjoni) normalment jirrappreżenta inqas minn 10 % tad-dħul totali. L-ammont globali ta' riżorsi proprji meħtieġa sabiex jiġi ffinanzjat il-baġit jiġi stabbilit min-nefqa totali li minnha jitnaqqas dħul ieħor. L-ammont totali ta' riżorsi proprji ma jistax jaqbeż il-1,23 % tal-introjtu nazzjonali gross (ING) tal-Istati Membri. In-nefqa operazzjonali tal-UE tkopri d-diversi intestaturi tal-QFP u tieħu forom differenti, skont kif jitħallsu u jiġu ġestiti l-flus. Il-baġit tal-UE huwa implimentat fi tliet modi ta' ġestjoni: Ġestjoni kondiviża: skont dan il-metodu, il-kompiti ta' implimentazzjoni baġitarja jiġu ddelegati lill-Istati Membri. Madwar 80 % tan-nefqa taqa' taħt dan il-mod ta' ġestjoni li jkopri oqsma bħall-infiq fuq l-agrikoltura u l-azzjonijiet strutturali. Ġestjoni diretta: din tfisser meta l-baġit jiġi implimentat direttament mis-servizzi tal-Kummissjoni. Ġestjoni Indiretta: din tirreferi għal każijiet fejn il-Kummissjoni tikkonferixxi l-kompiti ta' implimentazzjoni tal-baġit lil korpi tal-liġi tal-UE jew tal-liġi nazzjonali, bħall-aġenziji tal-UE jew l-organizzazzjonijiet internazzjonali. Ir-Regolament Finanzjarju (RF) applikabbli għall-baġit ġenerali huwa att ċentrali fl-arkitettura regolatorja tal-finanzi tal-UE li jiddefinixxi r-regoli finanzjarji tal-UE. Huwa jipprovdi r-regoli ġenerali li jirregolaw il-baġit tal-UE. Il-Kummissjoni hija l-eżekuttiv tal-UE u tippromwovi l-interess ġenerali tagħha. Hija tagħmel dan billi tipproponi l-leġiżlazzjoni; timplimenta l-politiki tal-UE; tissorvelja l-implimentazzjoni korretta tat-Trattati u tal-liġi Ewropea; tiġġestixxi l-baġit tal-UE; u billi tirrappreżenta lill-Unjoni barra l-Ewropa. Il-funzjonament intern tal-Kummissjoni huwa bbażat fuq għadd ta' prinċipji ewlenin li jirfdu l-governanza tajba: irwoli u responsabbiltajiet ċari, impenn qawwi għall-ġestjoni tal-prestazzjoni u konformità mal-qafas legali, mekkaniżmi ta' akkontabilità ċari, qafas regolatorju inklużiv u ta' kwalità għolja, aċċess miftuħ u trasparenza u standards għoljin ta' mġiba etika. Il-Kulleġġ jiddelega l-kompiti ta' ġestjoni finanzjarja lid-Diretturi Ġenerali jew lill-Kapijiet tas-Servizzi li b'hekk isiru Uffiċjali Awtorizzanti b'Delega (AOD). Dawn il-kompiti jistgħu ulterjorment jiġu ddelegati lil Diretturi, Kapijiet ta' Unitajiet u oħrajn, li b'hekk isiru Uffiċjali Awtorizzanti b'Sottodelega. Ir-responsabbiltà tal-Uffiċjali Awtorizzanti tkopri l-proċess sħiħ tal-ġestjoni, mid-determinazzjoni ta' x'hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet imnedija kemm minn perspettiva operattiva kif ukoll baġitarja. Fil-Kummissjoni, ir-rwoli u r-responsabbiltajiet fil-ġestjoni finanzjarja huma b'hekk definiti u applikati b'mod ċar. Dan huwa approċċ deċentralizzat b'responsabbiltajiet ċari bil-għan li tinħoloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u sabiex jingħataw kontroll fuq l-attivitajiet li għalihom huma responsabbli. Fil-kuntest taċ-ċiklu tal-Ippjanar u l-Ipprogrammar Strateġiku tal-Kummissjoni, kull uffiċjal awtorizzanti huwa mitlub li jħejji "rapport annwali tal-attività" (annual activity report, AAR) dwar l-attivitajiet u r-riżultati u l-eżiti politiċi tas-sena fejn huwa jiddikjara li r-riżorsi ntużaw abbażi tal-prinċipji ta' ġestjoni finanzjarja tajba u li huwa daħħal fis-seħħ proċeduri ta' kontroll li jipprovdu l-garanzija meħtieġa li tikkonċerna l-legalità u r-regolarità tat-tranżazzjonijiet bażi. Fil-livell tal-Kummissjoni, dawn ir-riżultati jiġu adottati u ppubblikati f'forma aggregata fir-Rapport Annwali dwar il-Ġestjoni u l-Prestazzjoni għall-baġit u jintbagħtu lill-Parlament Ewropew u lill-Kunsill u dan huwa l-istrument prinċipali li permezz tiegħu l-Kulleġġ tal-Kummissarji jieħu r-responsabbiltà politika għall-ġestjoni tal-baġit. L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta' rkupru, għall-istabbiliment ta' regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa mitlub jiffirma l-kontijiet annwali filwaqt li jiddikjara li dawn jippreżentaw b'mod ġust il-pożizzjoni finanzjarja, ir-riżultati tal-operazzjonijiet u l-flussi tal-flus fl-aspetti materjali kollha. L-Uffiċjal tal-Kontabbiltà huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni. L-Awditur Intern tal-Kummissjoni huwa wkoll funzjoni indipendenti u ċentralizzata. Il-Bord ta' Ġestjoni Korporattiva għandu rwol fil-governanza korporattiva tal-Kummissjoni billi jipprovdi sorveljanza u orjentazzjonijiet strateġiċi dwar kwistjonijiet ta' ġestjoni korporattivi kbar, inkluż fir-rigward tal-ġestjoni tar-riżorsi finanzjarji u umani. Ippresedut mis-Segretarju Ġenerali, huwa jlaqqa' flimkien, fuq bażi regolari, lid-Diretturi Ġenerali u l-Kabinetti responsabbli għall-baġit, ir-riżorsi umani u l-IT sabiex jiġi żgurat li fil-Kummissjoni jkun hemm fis-seħħ l-istrutturi tekniċi u organizzazzjonali meħtieġa sabiex il-prijoritajiet politiċi tal-President jitwasslu b'mod effiċjenti u effettiv. L-implimentazzjoni ta' oqfsa tal-prestazzjoni robusti hija essenzjali għall-iżgurar ta' fok aktar qawwi fuq ir-riżultati, valur miżjud tal-UE u l-ġestjoni tajba tal-programmi tal-UE. Il-prestazzjoni tal-baġit tal-UE trid tikkunsidra l-multipliċità tal-objettivi, kif ukoll il-kumplimentarjetà u l-integrazzjoni tal-politiki u l-programmi u r-rwol ewlieni tal-Istati Membri fl-implimentazzjoni tal-Baġit tal-UE. Il-Kummissjoni hija impenjata li tiżgura li l-baġit tal-UE jikseb riżultati aħjar għaċ-ċittadini u li jappoġġa l-prijoritajiet politiċi. Sabiex tiżgura li r-riżorsi jkunu allokati għal prijoritajiet u li kull azzjoni twassal għal prestazzjoni għolja u valur miżjud, il-Kummissjoni timplimenta l-Inizjattiva Baġit Iffukat fuq ir-Riżultati tal-UE. Billi tibni fuq il-qafas ta' prestazzjoni tal-2014–2020, hija tippromwovi bilanċ aħjar bejn il-konformità u l-prestazzjoni. L-oqfsa tal-prestazzjoni tal-2014-2020 ġew inklużi bħala element obbligatorju ġdid u bħala pilastru ewlieni tal-orjentazzjoni miżjuda lejn ir-riżultati ta' dan il-perjodu ta' programmazzjoni. Huwa jipprevedi l-istabbiliment ta' objettivi, indikaturi u miri ċari u li jistgħu jitkejlu, kif ukoll arranġamenti ta' monitoraġġ, rapportar u evalwazzjoni. Ir-Rapport Annwali dwar il-Ġestjoni u l-Prestazzjoni għall-baġit tal-UE jipprovdi ħarsa ġenerali komprensiva dwar il-prestazzjoni, il-ġestjoni u l-ħarsien tal-baġit tal-UE. Dan jispjega kif il-baġit tal-UE jappoġġa l-prijoritajiet politiċi tal-Unjoni Ewropea, ir-riżultati miksuba bil-baġit tal-UE, u l-irwoli li għandha l-Kummissjoni fl-iżgurar u l-promozzjoni tal-ogħla standards ta' ġestjoni baġitarja u finanzjarja. L-element prinċipali tar-rapportar finanzjarju tal-UE huwa l-Pakkett ta' Rapportar Finanzjarju Integrat (Integrated Financial Reporting Package, IFRP) tal-UE, li jinkludi l-kontijiet annwali kkonsolidati tal-UE u rapporti oħrajn li jakkumpanjaw il-kontijiet, jiġifieri r-Rapport Annwali dwar il-Ġestjoni u l-Prestazzjoni għall-baġit u r-rapport dwar is-segwitu għall-kwittanza. L-IFRP jipprovdi lill-pubbliku b'ħarsa komprensiva lejn is-sitwazzjoni finanzjarja u operattiva tal-UE kull sena. Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, tal-aġenziji u tal-korpi l-oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinkludux il-kontijiet annwali tal-Istati Membri. Il-kontijiet annwali kkonsolidati tal-UE jikkonsistu f'żewġ partijiet separati iżda marbuta ma' xulxin: ir-rapporti finanzjarji kkonsolidati; u ir-rapporti dwar l-implimentazzjoni tal-baġit, li jipprovdu rekord aggregat tal-implimentazzjoni tal-baġit. Barra minn hekk, ir-rapporti finanzjarji kkonsolidati tal-UE huma akkumpanjati minn Analiżi u Diskussjoni tar-Rapport Finanzjarju ("Financial Statement Discussion and Analysis" – FSDA), li tiġbor fil-qosor il-bidliet sinifikanti u x-xejriet fir-rapporti finanzjarji u tispjega r-riskji u l-inċertezzi li l-UE ffaċċjat fil-passat u li jeħtieġ li tindirizza fil-ġejjieni. Rapportar u Akkontabilità fil-Kummissjoni: Il-Qorti Ewropea tal-Awdituri (il-Qorti) hija l-awditur estern tal-istituzzjonijiet (u korpi) tal-Unjoni. Il-missjoni tal-Qorti huwa li tikkontribwixxi biex ittejjeb il-ġestjoni finanzjarja tal-UE, tippromwovi l-akkontabilità u t-trasparenza u taġixxi bħala l-gwardjana indipendenti tal-interessi finanzjarji taċ-ċittadini tal-UE. Ir-rwol tal-Qorti bħala l-awditur estern indipendenti tal-UE huwa li tivverifika li l-fondi tal-UE qegħdin jiġu kkontabilizzati b'mod korrett, jinġabru u jintefqu f'konformità mar-regoli u r-regolamenti rilevanti u li jkunu kisbu valur għall-flus. Il-kontijiet annwali tal-UE u l-ġestjoni tar-riżorsi tagħha jiġu awditjati mill-Qorti, li, bħala parti mill-attivitajiet tagħha, tfassal għall-PE u għall-Kunsill: rapport annwali dwar l-attivitajiet iffinanzjati mill-baġit ġenerali, li fih tispjega fid-dettall l-osservazzjonijiet tagħha dwar il-kontijiet annwali u t-tranżazzjonijiet bażi; opinjoni, ibbażata fuq l-awditjar tiegħu mogħtija fir-rapport annwali fil-forma ta' dikjarazzjoni ta' aċċertament, dwar (i) il-kredibbiltà tal-kontijiet u (ii) l-legalità u r-regolarità tat-tranżazzjonijiet sottostanti li jinvolvu kemm dħul miġbur kif ukoll pagamenti lil benefiċjarji finali; kif ukoll rapporti speċjali li jkopru oqsma speċifiċi. L-aħħar pass taċ-ċiklu tal-ħajja ta' baġit huwa l-kwittanza tal-baġit għal sena finanzjarja partikolari. Kwittanza tingħata lill-Kummissjoni u lill-istituzzjonijiet u l-korpi l-oħrajn kollha tal-UE. Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u hija d-deċiżjoni li biha l-Parlament Ewropew, li jaġixxi fuq rakkomandazzjoni mill-Kunsill, "jeħles" lill-Kummissjoni (u korpi oħrajn tal-UE) mir-responsabilità u l-ġestjoni ta' baġit partikolari billi timmarka tmiem l-eżistenza ta' dak il-baġit. Il-Parlament Ewropew huwa l-awtorità tal-kwittanza fl-UE. Dan ifisser li wara l-awditjar u l-finalizzazzjoni tal-kontijiet annwali, huwa f'idejn il-Kunsill li jirrakkomanda u mbagħad f'idejn il-Parlament Ewropew li jagħti kwittanza lill-Kummissjoni u korpi oħrajn tal-UE sabiex jimplimentaw il-baġit tal-UE għal sena finanzjarja partikolari. Din id-deċiżjoni hija bbażata fuq eżami tal-kontijiet annwali, ir-rapport annwali tal-Kummissjoni dwar il-ġestjoni u l-prestazzjoni għall-baġit, ir-rapport annwali, l-opinjoni tal-awditjar u r-rapporti speċjali tal-Qorti, u t-tweġibiet tal-Kummissjoni għall-mistoqsijiet u t-talbiet għal informazzjoni ulterjuri. Din il-proċedura ta' kwittanza tista' tipproduċi tliet eżiti: l-għoti, il-posponiment jew ir-rifjut tal-kwittanza. Parti integrali mill-proċedura annwali ta' kwittanza baġitarja fil-Parlament Ewropew huma s-seduti ta' smigħ mal-Kummissarji li jsirulhom mistoqsijiet mill-MPE fil-Kumitat għall-Kontroll tal-Baġit tal-PE rigward l-oqsma politiċi taħt ir-responsabbiltà tagħhom. Ir-rapport finali ta' kwittanza, li jinkludi r-rakkomandazzjonijiet speċifiċi lill-Kummissjoni għal azzjoni, jiġi adottat fis-Sessjoni Plenarja tal-Parlament Ewropew. Ir-rakkomandazzjonijiet ta' kwittanza tal-Kunsill huma adottati mill-Kunsill Affarijiet Ekonomiċi u Finanzjarji (ECOFIN). Kemm ir-rapport ta' kwittanza tal-Parlament Ewropew kif ukoll ir-rakkomandazzjonijiet ta' kwittanza tal-Kunsill huma soġġetti għal rapport ta' segwitu annwali li fih il-Kummissjoni tiddeskrivi l-azzjonijiet konkreti li ħadet biex timplimenta r-rakkomandazzjonijiet li saru. Il-kontijiet annwali konsolidati tal-Unjoni Ewropea għas-sena 2016 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 148(2) tar-Regolament Finanzjarju applikabbli għall-baġit ġenerali tal-Unjoni Ewropea. B'dan niddikjara li huma tħejjew b'konformità mat-Titolu IX ta' dan ir-Regolament Finanzjarju u skont il-prinċipji, regoli u metodi ta' kontabbiltà stipulati fin-noti mad-dikjarazzjonijiet finanzjarji. Ksibt l-informazzjoni kollha neċessarja mingħand l-uffiċjali tal-kontabilità ta' dawn l-istituzzjonijiet u korpi, li ċċertifikaw l-kredibbiltà tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit. Jiena hawnhekk niċċertifika li fuq il-bażi ta' din l-informazzjoni, u fuq it-tali verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b'mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha. F'konformità mal-Artikolu 143 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta' regoli dwar il-kontabbiltà abbażi tad-dovuti li huma bbażati fuq l-Istandards Internazzjonali tal-Kontabbiltà għas-Settur Pubbliku ("International Public Sector Accounting Standards" – IPSAS). Dawn ir-regoli dwar il-kontabbiltà, adottati mill-Uffiċjal tal-Kontabbiltà tal-Kummissjoni, għandhom jiġu applikati mill-istituzzjonijiet u l-korpi kollha tal-UE li jaqgħu fil-kamp ta' applikazzjoni tal-konsolidazzjoni sabiex jiġi stabbilit sett uniformi ta' regoli għall-kontabbiltà, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni. L-għan tar-rapporti finanzjarji huwa li jipprovdu informazzjoni li tkun utli għal firxa wiesgħa ta' utenti dwar il-pożizzjoni finanzjarja, ir-rendiment u l-flussi tal-flus ta' entità. Għall-UE bħala entità tas-settur pubbliku, l-għanijiet huma b'mod aktar speċifiku li tiġi pprovduta informazzjoni utli għat-teħid ta' deċiżjonijiet u li tintwera r-responsabbiltà tal-entità għar-riżorsi fdati lilha. Huwa b'kunsiderazzjoni ta' dawn l-għanijiet li tfassal dan id-dokument. Il-kunsiderazzjonijiet ġenerali (jew prinċipji kontabilistiċi) li jridu jiġu segwiti meta jitħejjew ir-rapporti finanzjarji huma stipulati fir-regola kontabilistika tal-UE nru 1 "Rapporti Finanzjarji" u huma l-istess bħal dawk deskritti fl-IPSAS 1, jiġifieri: il-preżentazzjoni ġusta, il-bażi tad-dovuti, in-negozju avvjat, il-konsistenza tal-preżentazzjoni, il-materjalità, l-aggregazzjoni, it-tpaċija u l-informazzjoni komparattiva. Il-karatteristiċi kwalitattivi tar-rapportar finanzjarju skont l-Artikolu 144 tar-Regolament Finanzjarju huma r-rilevanza, l-affidabbiltà, il-komprensibbiltà u l-komparabbiltà. Id-deċiżjoni li tiġi inkluża entità fil-kamp ta' applikazzjoni tal-konsolidazzjoni hija bbażata fuq il-kunċett ta' kontroll. L-entitajiet ikkontrollati huma kollha entitajiet li għalihom l-UE hija esposta, jew għandha dritt, għal benefiċċji varjabbli mill-involviment tagħha u għandha r-responsabbiltà li taffettwa n-natura u l-ammont ta' dawk il-benefiċċji permezz tas-setgħa tagħha fuq l-entità l-oħra. Din is-setgħa għandha tkun eżerċitabbli fil-preżent u tkun relatata mal-attivitajiet rilevanti tal-entità. L-entitajiet ikkontrollati huma kkonsolidati kompletament. Il-konsolidazzjoni tibda fl-ewwel data li fiha jeżisti l-kontroll u tintemm meta ma jibqax jeżisti dan il-kontroll. L-aktar indikaturi komuni ta' kontroll fl-UE huma: il-ħolqien tal-entità permezz ta' trattati fundaturi jew leġiżlazzjoni sekondarja, il-finanzjament tal-entità mill-baġit tal-UE, l-eżistenza tad-drittijiet tal-vot fil-korpi ta' governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Issir valutazzjoni individwali għal kull entità sabiex jiġi deċiż dwar jekk wieħed mill-kriterji jew il-kriterji kollha elenkati hawn fuq humiex biżżejjed biex jirriżultaw f'kontroll. Taħt dan l-approċċ, l-istituzzjonijiet (għajr il-Bank Ċentrali Ewropew) u l-aġenziji tal-UE (minbarra l-aġenziji ta' dak li qabel kien it-tieni pilastru) jitqiesu li huma taħt il-kontroll esklussiv tal-UE u, għalhekk, huma inklużi fil-kamp ta' applikazzjoni tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f'Likwidazzjoni hija meqjusa wkoll bħala entità kkontrollata. "It-tranżazzjonijiet u l-bilanċi materjali bejn l-entitajiet" kollha bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u allura ma ġewx eliminati. Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta' Garanzija tal-Parteċipanti huma ġestiti mill-Kummissjoni f'isimhom. Madankollu, billi dawn l-entitajiet mhumiex ikkontrollati mill-UE, huma mhumiex ikkonsolidati fir-rapporti finanzjarji tagħha. Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta' Jannar u tintemm fil-31 ta' Diċembru. Ir-rapporti finanzjarji jiġu ppreżentati f'miljuni ta' euro, sakemm ma jkunx indikat mod ieħor, l-euro li hija l-munita funzjonali u tar-rapportar tal-UE. It-tranżazzjonijiet f'muniti barranin jinqalbu f'euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta' tranżazzjonijiet f'muniti barranin u mill-qlib mill-ġdid bir-rati tal-imgħax fi tmiem is-sena ta' assi u obbligazzjonijiet monetarji denominati f'muniti barranin huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala assi finanzjarji disponibbli għall-bejgħ huma inklużi fir-riżerva ta' valur ġust. Japplikaw metodi ta' konverżjoni differenti għall-proprjetà, l-impjanti u t-tagħmir u għall-assi intanġibbli, li jżommu l-valur tagħhom f'euro bir-rata li tkun ġiet applikata fid-data meta nxtraw. Il-bilanċi fi tmiem is-sena tal-assi u l-obbligazzjonijiet monetarji denominati f'muniti barranin jiġu kkonvertiti f'euro fuq il-bażi tar-rati tal-kambju tal-Bank Ċentrali Ewropew (BĊE) applikabbli fil-31 ta' Diċembru: F'konformità mal-IPSAS u mal-prinċipji kontabilistiċi aċċettati b'mod ġenerali, ir-rapporti finanzjarji neċessarjament jinkludu ammonti bbażati fuq estimi u suppożizzjonijiet mill-maniġment abbażi tal-aktar informazzjoni affidabbli disponibbli. L-estimi sinifikanti jinkludu, iżda mhumiex limitati għal: ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, introjtu u imposti dovuti, assi u obbligazzjonijiet kontinġenti, il-grad ta' indeboliment ta' assi intanġibbli u proprjetà, impjanti u tagħmir u l-ammonti divulgati fin-noti dwar l-istrumenti finanzjarji. Ir-riżultati attwali jistgħu jkunu differenti minn dawk l-estimi. Il-bidliet fl-estimi huma riflessi fil-perjodu li fih isiru magħrufa. Il-liċenzji għas-softwer tal-kompjuter akkwistati huma kkontabilizzati skont il-kost storiku nieqes l-amortizzazzjoni akkumulata u t-telf mill-indeboliment. L-assi huma amortizzati fuq bażi ta' "linja dritta" matul il-ħajja utli stmata tagħhom (3 – 11-il sena). L-istima tal-ħajja utli tal-assi intanġibbli tiddependi fuq il-ħajja ekonomika speċifika tagħhom jew il-ħajja legali tagħhom iddeterminata permezz ta' ftehim. L-assi intanġibbli żviluppati internament huma kapitalizzati meta jkunu ssodisfati l-kriterji rilevanti tar-regoli kontabilistiċi tal-UE u huma relatati biss mal-fażi ta' żvilupp tal-assi. Il-kostijiet kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-assi biex ikun jista' jopera bil-mod maħsub mill-maniġment. Il-kostijiet assoċjati mal-attivitajiet ta' riċerka, il-kostijiet tal-iżvilupp mhux kapitalizzabbli u l-kostijiet ta' manutenzjoni huma rikonoxxuti bħala spejjeż kif imġarrba. Il-proprjetà, l-impjanti u t-tagħmir kollha jiġu kkontabilizzati skont il-kost storiku nieqes id-deprezzament akkumulat u t-telf mill-indeboliment. Il-kostijiet jinkludu l-infiq li jkun attribwibbli direttament għall-akkwiżizzjoni, il-kostruzzjoni jew it-trasferiment tal-assi. Il-kostijiet sussegwenti jiġu inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-entrata jmorru lejn l-UE u l-kost tiegħu jista' jitkejjel b'mod affidabbli. Il-kostijiet tat-tiswija u l-manutenzjoni jiġu ddebitati lir-rapport tal-introjtu matul il-perjodu finanzjarju li fih jiġġarrbu. L-art u x-xogħlijiet artistiċi ma jiġux deprezzati billi huma jitqiesu li għandhom ħajja utli indefinita. L-assi li jkunu għadhom qegħdin jinbnew ma jiġux deprezzati minħabba li dawn l-assi għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu tal-"linja dritta" sabiex jiġi allokat il-kost tagħhom nieqes il-valuri residwi tagħhom matul il-ħajja utli stmata tagħhom, kif ġej: Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u huma inklużi fir-rapport tal-introjtu. Il-lokazzjonijiet ta' assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma klassifikati bħala lokazzjonijiet finanzjarji. Il-lokazzjonijiet finanzjarji jiġu kapitalizzati fil-bidu nett tal-lokazzjoni skont l-inqas mill-valur ġust tal-assi mogħti b'lokazzjoni u l-valur preżenti tal-pagamenti minimi tal-lokazzjoni. L-element tal-imgħax tal-ħlas ta' lokazzjoni finanzjarja jiġi ddebitat għan-nefqa matul il-perjodu tal-lokazzjoni f'rata perjodika kostanti fir-rigward tal-bilanċ pendenti. L-obbligi tal-kiri, wara li jkunu tnaqqsu l-imposti finanzjarji, huma inklużi fl-obbligazzjonijiet finanzjarji (kurrenti u mhux kurrenti.) L-element tal-imgħax tal-kostijiet finanzjarji jiġi ddebitat fir-rapport tal-introjtu matul il-perjodu tal-lokazzjoni sabiex jipproduċi rata perjodika kostanti tal-imgħax fuq il-bilanċ li jifdal tal-obbligazzjoni għal kull perjodu. L-assi miżmuma taħt lokazzjonijiet finanzjarji jiġu deprezzati matul l-iqsar mill-ħajja utli tal-assi u t-terminu tal-lokazzjoni. Il-lokazzjonijiet fejn il-lokatur iżomm sehem sinifikanti mir-riskji u l-benefiċċji inerenti għas-sjieda huma kklassifikati bħala lokazzjonijiet operatorji. Il-pagamenti ta' lokazzjonijiet operatorji huma rikonoxxuti bħala spiża fir-rapport tal-introjtu fuq bażi ta' linja dritta matul il-perjodu tal-lokazzjoni. L-assi li għandhom ħajja utli indefinita mhumiex soġġetti għal amortizzament jew deprezzament u jiġu ttestjati kull sena għal indeboliment. L-assi li huma soġġetti għal amortizzament jew deprezzament jiġu riveduti għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat jista' ma jkunx rikoverabbli. Telf minn indeboliment huwa rikonoxxut għall-ammont li bih l-ammont riportat tal-assi jaqbeż l-ammont (servizz) rikoverabbli tiegħu. L-ammont rikoverabbli (servizz) huwa l-ogħla mill-valur ġust tal-assi nieqes il-kostijiet tal-bejgħ u l-valur tiegħu fl-użu. Il-valuri residwi u l-ħajja utli tal-assi intanġibbli u tal-proprjetà, l-impjanti u t-tagħmir jiġu riveduti u, jekk ikun xieraq, aġġustati, mill-inqas darba fis-sena. L-ammont riportat ta' assi jitnaqqas minnufih għall-ammont (servizz) rikoverabbli tiegħu jekk l-ammont riportat tal-assi jkun akbar mill-ammont (servizz) rikoverabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf minn indeboliment jitreġġa' lura kif xieraq. L-investimenti kkontabilizzati bl-użu tal-metodu tal-ekwità fil-bidu jiġu rikonoxxuti skont il-kost. L-interess tal-UE f'dawn l-investimenti huwa rikonoxxut fir-rapport tal-introjtu u s-sehem tagħha taċ-ċaqliq fir-riżervi huwa rikonoxxut fir-riżerva tal-valur ġust fl-assi netti. Il-kost inizjali flimkien maċ-ċaqliq kollu (kontribuzzjonijiet oħrajn, is-sehem tar-riżultati ekonomiċi u ċ-ċaqliq tar-riżerva, indebolimenti u dividendi) jagħtu l-valur kontabilistiku tal-investiment fir-rapporti finanzjarji fid-data tal-karta bilanċjali. Id-distribuzzjonijiet riċevuti mill-investiment inaqqsu l-ammont riportat tal-assi. Jekk is-sehem tal-UE tad-defiċits ta' investiment kontabilizzat bl-użu tal-metodu tal-ekwità jkun daqs jew aktar mill-interess tagħha fl-investiment, l-UE ma tibqax tirrikonoxxi s-sehem tagħha ta' telf ulterjuri ("telf mhux rikonoxxut"). Wara li l-interess tal-UE jitnaqqas għal żero, jiġi previst telf addizzjonali u tiġi rikonoxxuta obbligazzjoni, sal-punt biss li l-UE tkun ġarrbet obbligu legali jew kostruttiv jew tkun għamlet pagamenti f'isem l-entità. F'każijiet fejn l-UE jkollha 20 % jew aktar minn fond kapitali tal-investiment, hija ma tfittixx li teżerċita influwenza sinifikanti. Għalhekk, dawn il-fondi huma ttrattati bħala strumenti finanzjarji u kkategorizzati bħala assi finanzjarji disponibbli għall-bejgħ. Il-kumpaniji assoċjati u l-impriżi konġunti kklassifikati bħala entitajiet minuri ma jiġux kkontabilizzati skont il-metodu tal-ekwità. Il-kontribuzzjonijiet tal-UE għal dawk l-entitajiet jiġu kkontabilizzati bħala spiża tal-perjodu. L-UE tikklassifika l-assi finanzjarji tagħha fil-kategoriji li ġejjin: assi finanzjarji skont il-valur ġust permezz ta' surplus jew defiċit; selfiet u ammonti riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa' tiġi evalwata f'kull data tal-karta bilanċjali. Assi finanzjarju jiġi kklassifikat f'din il-kategorija jekk ikun akkwistat prinċipalment għall-fini ta' bejgħ fit-terminu qasir jew jekk tkun għażlet hekk l-UE. Id-derivattivi jiġu kkategorizzati wkoll f'din il-kategorija. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Is-self u l-ammonti riċevibbli huma assi finanzjarji mhux derivattivi b'pagamenti fissi jew li jistgħu jiġu ddeterminati li mhumiex ikkwotati f'suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur bl-ebda intenzjoni li jinnegozja l-ammonti riċevibbli, jew f'każ li l-UE hija surrogata għad-drittijiet tal-mutwanti oriġinali wara pagament imħallas mill-UE taħt kuntratt ta' garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assi kurrenti. Pagamenti dovuti wara 12-il xahar mid-data tal-karta bilanċjali jiġu kklassifikati bħala assi mhux kurrenti. Is-self u l-ammonti riċevibbli jinkludu depożiti ta' żmien fiss, li l-maturità oriġinali tagħhom tkun ta' aktar minn tliet xhur. L-investimenti miżmuma sal-maturità huma assi finanzjarji mhux derivattivi b'pagamenti fissi jew li jistgħu jiġu ddeterminati u maturitajiet fissi li l-UE għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-UE ma żammet l-ebda investiment f'din il-kategorija. Assi finanzjarji disponibbli għall-bejgħ huma assi mhux derivattivi li jew huma kklassifikati f'din il-kategorija jew li ma huma kklassifikati fl-ebda waħda mill-kategoriji l-oħrajn. Huma kklassifikati bħala assi kurrenti jew mhux kurrenti, skont il-perjodu ta' żmien li fih l-UE tistenna li żżommhom, li ġeneralment ikun id-data tal-maturità. Investimenti f'entitajiet li la huma konsolidati u lanqas kontabbilizzati bl-użu tal-metodu tal-ekwità u investimenti oħrajn ta' tip ta' ekwità (pereżempju, Operazzjonijiet ta' Kapital tar-Riskju) huma kklassifikati wkoll bħala assi finanzjarji disponibbli għall-bejgħ. Ix-xiri u l-bejgħ ta' assi finanzjarji skont il-valur ġust permezz ta' surplus jew defiċit, miżmuma sal-maturità u disponibbli għall-bejgħ jiġu rikonoxxuti fid-data tan-negozju – id-data li fiha l-UE timpenja ruħha li tixtri jew tbiegħ l-assi. L-ekwivalenti ta' flus u s-self jiġu rikonoxxuti meta l-flus jingħataw lill-mutwatarji. L-istrumenti finanzjarji jiġu inizjalment rikonoxxuti skont il-valur ġust. Għall-assi finanzjarji kollha mhux riportati skont il-valur ġust permezz ta' surplus jew defiċit, l-ispejjeż tat-tranżazzjonijiet jiżdiedu mal-valur ġust fir-rikonoxximent inizjali. L-assi finanzjarji riportati skont il-valur ġust permezz ta' surplus jew defiċit huma inizjalment rikonoxxuti skont il-valur ġust u l-ispejjeż tat-tranżazzjoni jiġu ddebitati fir-rapport tal-introjtu. Il-valur ġust ta' assi finanzjarju mar-rikonoxximent inizjali normalment ikun il-prezz tat-tranżazzjoni (jiġifieri l-valur ġust tal-korrispettiv riċevut), sakemm il-valur ġust ta' dak l-istrument ma jintweriex permezz ta' tqabbil ma' tranżazzjonijiet tas-suq kurrenti osservabbli oħrajn fl-istess strument jew abbażi ta' teknika ta' valwazzjoni li l-varjabbli tagħha jinkludu biss data minn swieq osservabbli (eż. f'każ ta' xi kuntratti tad-derivattivi). Madankollu, meta jingħata self fit-tul li ma jkollu ebda imgħax jew imgħax bil-kundizzjonijiet tas-suq, il-valur ġust tiegħu jista' jkun stmat bħala l-valur preżenti tar-riċevuti ta' flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili. Is-self mogħti jitkejjel bl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej: L-"ambjent tas-suq" għall-għoti b'self mill-UE huwa speċifiku ħafna u differenti mis-suq kapitali użat biex jinħarġu bonds kummerċjali jew tal-gvern. Billi l-mutwanti f'dawn is-swieq għandhom l-opportunità li jagħżlu investimenti alternattivi, il-possibbiltà ta' opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE, li mhijiex permessa li tinvesti flus fis-swieq kapitali; hija tissellef biss fondi bl-iskop li ssellef bl-istess rata. Dan ifisser li ma hemm l-ebda għażla alternattiva ta' għoti b'self jew investiment disponibbli għall-UE għas-somom meħuda b'self. Għalhekk, ma hemm l-ebda kost ta' opportunità u għalhekk ma hemmx bażi ta' paragun mar-rati tas-suq. L-operazzjoni nnifisha ta' għoti b'self tal-UE tirrappreżenta lis-suq. Essenzjalment, billi l-"għażla" tal-kost ta' opportunità mhijiex applikabbli, il-prezz tas-suq ma jirriflettix b'mod ġust is-sustanza tat-tranżazzjonijiet ta' għoti b'self tal-UE. Għalhekk, mhuwiex xieraq li jiġi ddeterminat il-valur ġust tal-għoti b'self tal-UE b'referenza għal bonds kummerċjali jew tal-gvern. Barra minn hekk, minħabba li ma hemm l-ebda tranżazzjoni tas-suq attiv jew tranżazzjonijiet simili li wieħed jista' jqabbel magħhom, ir-rata tal-imgħax li trid tintuża mill-UE għall-valwazzjoni ġusta tal-operazzjonijiet ta' għoti b'self tagħha taħt l-EFSM, il-BOP u self simili ieħor, għandha tkun ir-rata tal-imgħax imposta. Barra minn hekk, għal dan is-self, hemm effetti kumpensatorji bejn l-għoti u t-teħid b'self minħabba l-karattru spalla ma' spalla tagħhom. B'hekk, l-imgħax effettiv għas-self huwa daqs ir-rata effettiva tal-imgħax għat-teħid b'self relatat. Il-kostijiet tat-tranżazzjoni mġarrba mill-UE u mbagħad mitluba mill-ġdid lill-benefiċjarju tas-self huma direttament rikonoxxuti fir-rapport tal-introjtu. L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta' flus mill-investimenti jew l-UE tkun ittrasferixxiet b'mod sostanzjali r-riskji u l-benefiċċji kollha tas-sjieda lil parti oħra. L-assi finanzjarji skont il-valur ġust permezz ta' surplus jew defiċit sussegwentement jiġu riportati skont il-valur ġust. Il-qligħ u t-telf li jirriżultaw minn bidliet fil-valur ġust tal-kategorija "strumenti finanzjarji skont il-valur ġust permezz ta' surplus jew defiċit" huma inklużi fir-rapport tal-introjtu fil-perjodu meta jseħħu. Is-self u l-ammonti riċevibbli jiġu riportati bil-kost amortizzat bl-użu tal-metodu tal-imgħax effettiv. Fil-każ ta' self mogħti fuq fondi meħuda b'self, l-istess rata effettiva tal-imgħax tiġi applikata kemm għall-għoti kif ukoll għat-teħid b'self, minħabba li dan is-self għandu l-karatteristiċi ta' "operazzjonijiet spalla ma' spalla" u d-differenzi bejn is-self u l-kundizzjonijiet u l-ammonti tat-teħid b'self mhumiex materjali. Il-kostijiet tat-tranżazzjoni mġarrba mill-UE u mbagħad mitluba lura lill-benefiċjarju tas-self huma direttament rikonoxxuti fir-rapport tal-introjtu. L-assi miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. Bħalissa, l-UE ma għandhiex investimenti miżmuma sal-maturità. L-assi finanzjarji disponibbli għall-bejgħ sussegwentement jiġu riportati skont il-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva tal-valur ġust, ħlief għad-differenzi fil-qlib fuq l-assi monetarji li huma rikonoxxuti fir-rapport tal-introjtu. Meta l-assi kklassifikati bħala assi finanzjarji disponibbli għall-bejgħ ma jibqgħux rikonoxxuti jew ikunu indeboliti, l-aġġustamenti kumulattivi skont il-valur ġust li qabel kienu rikonoxxuti fir-riżerva ta' valur ġust huma rikonoxxuti fir-rapport tal-introjtu. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti ta' ekwità disponibbli għall-bejgħ jiġu rikonoxxuti meta jiġi stabbilit id-dritt li l-UE tirċievi l-pagament. Il-valuri ġusti tal-investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u għal titoli mhux ikkwotati u derivattivi barra l-Borża), l-UE tistabbilixxi valur ġust billi tuża tekniki ta' valwazzjoni. Dawn jinkludu l-użu ta' tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli tal-ipprezzar tal-għażliet u tekniki ta' valwazzjoni oħrajn li jintużaw ta' spiss mill-parteċipanti fis-suq. L-investimenti f'Fondi ta' Kapital ta' Riskju, ikklassifikati bħala assi finanzjarji disponibbli għall-bejgħ, li ma għandhomx prezz ikkwotat f'suq attiv, jiġu vvalutati bil-valur tal-assi netti attribwibbli, li jitqies bħala ekwivalenti tal-valur ġust tagħhom. Fil-każijiet fejn il-valur ġust tal-investimenti fi strumenti ta' ekwità li ma għandhomx prezz tas-suq ikkwotat f'suq attiv ma jkunx jista' jitkejjel b'mod li wieħed jista' jorbot fuqu, dawn l-investimenti jiġu vvalutati skont il-kost tagħhom nieqes it-telf minn indeboliment. L-UE tivvaluta f'kull data tal-karta bilanċjali jekk hemmx evidenza oġġettiva li assi finanzjarju huwa indeboliti. Assi finanzjarju jkun indeboliti u b'hekk jiġġarrab telf minn indeboliment jekk, u biss jekk, ikun hemm evidenza oġġettiva ta' indeboliment bħala riżultat ta' avveniment wieħed jew aktar li seħħew wara r-rikonoxximent inizjali tal-assi u dak l-avveniment (jew avvenimenti) ta' telf ikollhom impatt fuq il-flussi tal-flus futuri stmati tal-assi finanzjarju li jista' jkun stmat b'mod affidabbli. Jekk ikun hemm evidenza oġġettiva li ġġarrab telf minn indeboliment fuq self u ammonti riċevibbli jew investimenti miżmuma sal-maturità riportati bil-kost amortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi tal-flus stmati fil-ġejjieni (minbarra t-telf ta' kreditu futur li ma ġġarrabx) skontati bir-rata effettiva tal-imgħax oriġinali tal-assi finanzjarju. L-ammont riportat tal-assi jitnaqqas u l-ammont tat-telf jiġi rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minn indeboliment tkun ir-rata effettiva tal-imgħax attwali stabbilita skont il-kuntratt. Il-kalkolu tal-valur preżenti tal-flussi ta' flus stmati fil-ġejjieni ta' assi finanzjarju kollateralizzat jirrifletti l-flussi ta' flus li jistgħu jirriżultaw minn esklużjoni li minnhom jitnaqqsu l-kostijiet għall-kisba u l-bejgħ tal-kollateral, kemm jekk esklużjoni hija probabbli kif ukoll jekk mhijiex. Jekk, f'perjodu sussegwenti, l-ammont tat-telf minn indeboliment jonqos u t-tnaqqis jista' jkun relatat b'mod oġġettiv ma' avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa' lura permezz tar-rapport tal-introjtu. Fil-każ ta' investimenti ta' ekwità kklassifikati bħala assi finanzjarji disponibbli għall-bejgħ, tnaqqis sinifikanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta' jekk it-titoli humiex indeboliti. Jekk tkun teżisti evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost tal-akkwiżizzjoni u l-valur ġust kurrenti, nieqes kwalunkwe telf minn indeboliment fuq dak l-assi finanzjarju preċedentement rikonoxxut fir-rapport tal-introjtu – jitnaqqas mir-riżervi u jiġi rikonoxxut fir-rapport tal-introjtu. It-telf minn indeboliment rikonoxxut fir-rapport tal-introjtu fuq strumenti ta' ekwità ma jitreġġax lura permezz tar-rapport tal-introjtu. Jekk, f'perjodu sussegwenti, jiżdied il-valur ġust ta' strument ta' dejn ikklassifikat bħala assi finanzjarju disponibbli għall-bejgħ u ż-żieda tista' tkun relatata b'mod oġġettiv ma' avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa' lura permezz tar-rapport tal-introjtu. L-inventarji huma ddikjarati skont l-inqas kost u valur nett realizzabbli. Il-kost jiġi ddeterminat bl-użu tal-metodu ta' dak li jidħol l-ewwel joħroġ l-ewwel ("first-in, first-out" – FIFO). Il-kost tal-oġġetti lesti u tax-xogħol li jkun għadu għaddej jinkludi l-kostijiet tal-materja prima, tax-xogħol dirett u kostijiet oħrajn direttament attribwibbli, kif ukoll spejjeż fissi tal-produzzjoni relatati (ibbażati fuq kapaċità operatorja normali). Il-valur nett realizzabbli huwa l-prezz tal-bejgħ stmat fil-kors normali tan-negozju, nieqes il-kostijiet tat-tlestija u l-ispejjeż tal-bejgħ. Meta l-inventarji jinżammu għad-distribuzzjoni mingħajr ħlas jew bi ħlas nominali, dawn jitkejlu skont l-inqas kost u l-kost tas-sostituzzjoni attwali. Il-kost ta' sostituzzjoni kurrenti huwa l-kost li ġġarrab l-UE sabiex tikseb l-assi fid-data tar-rapportar. Prefinanzjament huwa pagament maħsub biex jipprovdi lill-benefiċjarju b'avvanz ta' flus, jiġifieri float. Huwa jista' jinqasam f'għadd ta' pagamenti fuq perjodu definit fil-kuntratt, fid-deċiżjoni, fil-ftehim partikolari jew fl-att ġuridiku bażiku. Il-float jew l-avvanz jintuża għall-finijiet li għalihom ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx in-nefqa eliġibbli, huwa ma għandux l-obbligu li jrodd lura l-avvanz ta' prefinanzjament lill-UE. L-ammont tal-prefinanzjament jista' jitnaqqas (kompletament jew parzjalment) bl-aċċettazzjoni tal-kostijiet eliġibbli (li huma rikonoxxuti bħala spejjeż). Il-prefinanzjament jitkejjel, f'dati sussegwenti tal-karta bilanċjali, fl-ammont inizjalment rikonoxxut fil-karta bilanċjali nieqes l-ispejjeż eliġibbli (inklużi l-ammonti stmati fejn meħtieġ) imġarrba matul il-perjodu. L-imgħax fuq il-prefinanzjament jiġi rikonoxxut hekk kif jiġi akkumulat skont il-provvedimenti tal-ftehim rilevanti. Stima tad-dħul mill-imgħax dovut, fuq il-bażi tal-aktar informazzjoni affidabbli, issir fl-aħħar tas-sena u tiġi inkluża fil-karta bilanċjali. Avvanzi oħrajn lil Stati Membri li joriġinaw minn rimborż mill-UE ta' ammonti mħallsa bil-quddiem mill-Istati Membri lill-benefiċjarji tagħhom (inklużi "strumenti finanzjarji taħt ġestjoni kondiviża") huma rikonoxxuti bħala assi u ppreżentati taħt l-intestatura tal-prefinanzjament. Avvanzi oħrajn lil Stati Membri sussegwentement jitkejlu bl-ammont inizjalment rikonoxxut fil-karta bilanċjali nieqes l-aħjar stima tal-ispejjeż eliġibbli mġarrba mill-benefiċjarji finali, ikkalkolat fuq il-bażi ta' suppożizzjonijiet raġonevoli u li jistgħu jiġu appoġġati. Il-kontribuzzjonijiet tal-UE fil-fondi fiduċjarji tal-Fond Ewropew għall-Iżvilupp jew lil entitajiet oħrajn mhux ikkonsolidati huma kklassifikati bħala prefinanzjament minħabba li l-għan tagħhom hu li jagħtu float għall-fond fiduċjarju sabiex dan ikun jista' jiffinanzja azzjonijiet speċifiċi definiti skont l-għanijiet tal-fond fiduċjarju. Il-kontribuzzjonijiet tal-UE fil-fondi fiduċjarji jitkejlu fl-ammont inizjali ta' kontribuzzjoni tal-UE nieqes l-ispejjeż eliġibbli, inklużi l-ammonti stmati, fejn ikunu meħtieġa, imġarrba mill-fond fiduċjarju matul il-perjodu tar-rapportar u allokati għall-kontribuzzjoni tal-UE f'konformità mal-ftehim sottostanti. Billi r-regoli tal-kontabbiltà tal-UE jeħtieġu preżentazzjoni separata tat-tranżazzjonijiet ta' skambju u ta' dawk mhux ta' skambju, għall-fini tat-tfassil tal-kontijiet, l-ammonti riċevibbli huma definiti bħala li jirriżultaw minn tranżazzjonijiet ta' skambju u l-ammonti rikoverabbli huma definiti bħala li jirriżultaw minn tranżazzjonijiet mhux ta' skambju, jiġifieri meta l-UE tirċievi valur mingħand entità oħra mingħajr ma tagħti direttament prezz fil-borża bejn wieħed u ieħor ugwali (pereżempju, ammonti rikoverabbli minn Stati Membri relatati mar-riżorsi proprji). Il-flus u l-ekwivalenti ta' flus huma strumenti finanzjarji u jinkludu kontanti, depożiti miżmuma fuq talba jew b'avviż ta' malajr mal-banek u investimenti ferm likwidi oħrajn għal perjodu ta' żmien qasir bil-maturitajiet oriġinali ta' tliet xhur jew inqas. L-UE topera pjanijiet ta' pensjoni b'benefiċċji definiti. Filwaqt li l-membri tal-persunal jikkontribwixxu mis-salarju tagħhom terz tal-kost mistennija ta' dawn il-benefiċċji, l-obbligazzjoni ma tiġix iffinanzjata. L-obbligazzjoni rikonoxxuta fil-karta bilanċjali fir-rigward tal-pjanijiet tal-pensjoni b'benefiċċji definiti hija l-valur preżenti tal-obbligu tal-benefiċċju definit fid-data tal-karta bilanċjali nieqes il-valur ġust ta' kwalunkwe assi tal-pjan. L-obbligu tal-benefiċċju definit jiġi kkalkolat minn attwarji bl-użu tal-metodu ta' kreditu għal kull unità proġettata. Il-valur preżenti tal-obbligu tal-benefiċċju definit jiġi ddeterminat billi l-ħruġ tal-flus stmat fil-futur jiġi skontat bl-użu ta' rati tal-imgħax ta' bonds tal-gvern li huma denominati fil-munita li biha jitħallsu l-benefiċċji u li għandhom termini ta' maturità li joqorbu lejn it-termini tal-obbligazzjoni tal-pensjoni relatata. Il-qligħ u t-telf attwarjali li ġejjin mill-aġġustamenti u l-allokazzjoni tal-esperjenza fis-suppożizzjonijiet attwarjali jiġu rikonoxxuti minnufih fir-rapport tal-introjtu. Il-kostijiet tas-servizz passat huma rikonoxxuti minnufih fir-rapport tal-introjtu, sakemm il-bidliet fil-pjan tal-pensjonijiet ma jkunx kundizzjonali fuq il-fatt li l-impjegati jibqgħu fis-servizz għal perjodu ta' żmien speċifikat (il-perjodu tal-vestiment). F'dan il-każ, il-kostijiet tas-servizzi mogħtija fil-passat jiġu amortizzati fuq bażi ta' linja dritta waqt il-perjodu tal-vestiment. L-UE tipprovdi benefiċċji tas-saħħa lill-impjegati tagħha permezz ta' rimborż tal-ispejjeż mediċi. Inħoloq fond separat għall-amministrazzjoni ta' kuljum tagħha. Mis-sistema jibbenifikaw kemm l-impjegati attwali, kif ukoll il-pensjonanti, ir-romol u l-qraba tagħhom. Il-benefiċċji mogħtija lill-persuni "inattivi" (pensjonanti, orfni, eċċ.) huma kklassifikati bħala "Benefiċċji tal-Impjegati ta' Wara l-Impjieg". Minħabba n-natura ta' dawn il-benefiċċji, huwa meħtieġ kalkolu attwarju. L-obbligazzjoni fil-karta bilanċjali tiġi stabbilita b'mod simili bħal fil-każ ta' obbligi tal-pensjoni (ara aktar 'il fuq). Il-provvedimenti jiġu rikonoxxuti meta l-UE jkollha obbligu legali jew kostruttiv preżenti lejn partijiet terzi bħala riżultat ta' avvenimenti tal-passat, ikun aktar probabbli milli le li jkun hemm bżonn ta' fluss ta' ħruġ ta' riżorsi għas-saldu tal-obbligu u l-ammont ikun jista' jiġi stmat b'mod affidabbli. Mhumiex rikonoxxuti provvedimenti għal telf operatorju fil-ġejjieni. L-ammont tal-provvediment huwa l-aħjar stima tal-ispejjeż li mistennija jkunu meħtieġa biex jiġi saldat l-obbligu preżenti fid-data tar-rapportar. Fejn il-provvediment jinvolvi għadd kbir ta' entrati, l-obbligu jiġi stmat billi jiġu ponderati l-eżiti kollha possibbli skont il-probabbiltajiet assoċjati tagħhom (il-metodu tal-"valur mistenni"). L-obbligazzjonijiet finanzjarji huma kklassifikati bħala obbligazzjonijiet finanzjarji skont il-valur ġust permezz ta' surplus jew defiċit jew bħala obbligazzjonijiet finanzjarji riportati bil-kost amortizzat. Is-self meħud jikkonsisti f'self meħud minn istituzzjonijiet ta' kreditu u djun ipprovati minn ċertifikati. Huma jiġu rikonoxxuti inizjalment skont il-valur ġust, bħala r-rikavat mill-ħruġ tagħhom (il-valur ġust tal-korrispettiv riċevut) nett mill-kostijiet tat-tranżazzjoni mġarrba, imbagħad sussegwentement jiġu riportati bil-kost amortizzat bl-użu tal-metodu tal-imgħax effettiv; kwalunkwe differenza bejn ir-rikavat, nett mill-kostijiet tat-tranżazzjoni, u l-prezz tal-fidwa tiġi rikonoxxuta fir-rapport tal-introjtu matul il-perjodu tat-teħid b'self bl-użu tal-metodu tal-imgħax effettiv. L-obbligazzjonijiet finanzjarji huma kklassifikati bħala obbligazzjonijiet mhux kurrenti, għajr għall-maturitajiet ta' inqas minn 12-il xahar wara d-data tal-karta bilanċjali. Fil-każ tas-self mogħti fuq fondi missellfa, il-metodu tal-imgħax effettiv ma jistax jiġi applikat separatament għall-għoti u t-teħid b'self, fuq il-bażi ta' kunsiderazzjonijiet ta' materjalità. Il-kostijiet tat-tranżazzjoni mġarrba mill-UE u mbagħad mitluba lura lill-benefiċjarju tas-self jiġu direttament rikonoxxuti fir-rapport tal-introjtu. Il-fondi fiduċjarji tal-UE li huma meqjusa bħala parti mill-attivitajiet operattivi tal-Kummissjoni jiġu kkontabilizzati fil-kontijiet tal-Kummissjoni u kkonsolidati ulterjorment fil-kontijiet annwali tal-UE. Għalhekk, il-kontribuzzjonijiet minn donaturi oħrajn għall-fondi fiduċjarji tal-UE jissodisfaw il-kriterji tad-dħul minn tranżazzjonijiet mhux ta' skambju skont ċerti kundizzjonijiet u jiġu ppreżentati bħala obbligazzjonijiet finanzjarji sakemm jiġu ssodisfati l-kundizzjonijiet mehmuża mal-kontribuzzjonijiet ittrasferiti, jiġifieri jiġġarrbu l-ispejjeż eliġibbli mill-fond fiduċjarju. Il-fond fiduċjarju huwa meħtieġ biex jiffinanzja proġetti speċifiċi u jagħti lura l-bqija tal-fondi fil-mument tal-istralċ. Fid-data tal-karta bilanċjali, l-obbligazzjonijiet pendenti tal-kontribuzzjoni jitkejlu f'kontribuzzjonijiet riċevuti neqsin l-ispejjeż imġarrba mill-fond fiduċjarju, inklużi l-ammonti stmati, meta meħtieġ. Għall-finijiet ta' rapportar, l-ispejjeż netti jiġu allokati għall-kontribuzzjonijiet ta' donaturi oħrajn fi proporzjon għall-kontribuzzjonijiet netti mħallsin fil-31 ta' Diċembru. Din l-allokazzjoni ta' kontribuzzjonijiet hija biss indikattiva. Meta l-fond fiduċjarju jiġi stralċat, il-qasma attwali tar-riżorsi li jifdal tiġi deċiża mill-bord tal-fond fiduċjarju. Ammont sinifikanti mill-ammonti pagabbli tal-UE huma pretensjonijiet ta' kostijiet mhux imħallsin mill-benefiċjarji ta' għotjiet jew finanzjament ieħor mill-UE (tranżazzjonijiet mhux ta' skambju). Huma jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kostijiet. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli. Pagabbli li ġejjin mix-xiri ta' prodotti u servizzi jiġu rikonoxxuti mar-riċevuta tal-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu fornuti u aċċettati mill-UE. It-tranżazzjonijiet u l-avvenimenti huma rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma nħarġitx iżda s-servizz ikun ingħata, il-provvisti jkunu ġew ikkonsenjati mill-UE, jew ikun jeżisti ftehim kuntrattwali (pereżempju, b'referenza għal trattat), dħul dovut jiġi rikonoxxut fir-rapporti finanzjarji. Barra minn hekk, fl-aħħar tas-sena, jekk tinħareġ fattura iżda s-servizzi jkunu għadhom ma ġewx ipprovduti jew l-oġġetti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti. L-ispejjeż jiġu kkontabilizzati wkoll fil-perjodu li miegħu jkunu relatati. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta' ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir f'konformità mal-linji gwida operazzjonali u prattiċi dettaljati maħruġa mill-Kummissjoni, li għandhom l-għan li jiżguraw li r-rapporti finanzjarji jagħtu rappreżentazzjoni leali tal-fenomeni ekonomiċi u oħrajn li huma jippretendu li jirrappreżentaw. Permezz ta' analoġija, jekk ikun sar ħlas bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti. Il-maġġoranza kbira tad-dħul tal-UE huwa relatat mat-tranżazzjonijiet mhux ta' skambju: Id-dħul huwa rikonoxxut għall-perjodu li fih il-Kummissjoni Ewropea tibgħat sejħa għal fondi lill-Istati Membri, fejn hija titlob il-kontribuzzjoni tagħhom. Huma jitkejlu skont "l-ammont eżerċitat" tagħhom. Billi r-riżorsi mill-VAT u mill-ING huma bbażati fuq estimi tad-data għas-sena baġitarja kkonċernata, huma jistgħu jiġu riveduti skont il-bidliet li jseħħu sakemm tinħareġ id-data finali mill-Istati Membri. L-effett ta' bidla fl-istima jiġi inkluż meta jiġi ddeterminat is-surplus jew id-defiċit nett għal dak il-perjodu li fih tkun seħħet il-bidla. L-ammonti rikoverabbli minn tranżazzjoni mhux ta' skambju u d-dħul relatat huma rikonoxxuti meta d-dikjarazzjonijiet rilevanti tat-tip "A" ta' kull xahar (li jinkludu d-dazji miġbura u l-ammonti dovuti li huma garantiti u mhux ikkontestati) jaslu għand l-Istati Membri. Fid-data tar-rapportar, id-dħul miġbur mill-Istati Membri għall-perjodu, iżda li jkun għadu ma tħallasx lill-Kummissjoni Ewropea, jiġi stmat u rikonoxxut bħala introjtu dovut. Id-dikjarazzjonijiet tat-tip "B" ta' kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) li jaslu għand l-Istati Membri jiġu rikonoxxuti bħala dħul wara li jitnaqqsu minnhom il-kostijiet tal-ġbir li għalih huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru. L-ammonti riċevibbli u d-dħul relatat huma rikonoxxuti meta d-deċiżjoni tal-UE li timponi multa tkun ittieħdet u tkun ġiet innotifikata b'mod uffiċjali lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifika biex: jew jaċċettaw id-deċiżjoni, u b'hekk ikollhom iħallsu l-multa fiż-żmien stipulat u l-ammont jinġabar b'mod definittiv mill-UE; jew ma jaċċettawx id-deċiżjoni, u f'dak il-każ jappellaw skont il-liġi tal-UE. Madankollu, anki jekk ikun hemm l-appell, il-multa għandha titħallas fiż-żmien stipulat ta' tliet xhur billi l-appell ma għandux l-effett ta' sospensjoni (l-Artikolu 278 tat-Trattat tal-UE) jew, taħt ċerti ċirkustanzi u suġġett għall-qbil mal-Uffiċjal tal-Kontabbiltà tal-Kummissjoni, id-debitur jista' minflok jippreżenta garanzija bankarja għall-ammont. Jekk l-impriża tappella kontra d-deċiżjoni, u tkun diġà ħallset il-multa b'mod proviżorju, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE ma għandux effett ta' sospensjoni, il-flus riċevuti jintużaw biex jillikwidaw l-ammont rikoverabbli. Jekk tiġi riċevuta garanzija minflok ħlas, il-multa tibqa' bħala ammont rikoverabbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, allura l-ammont rikoverabbli pendenti jkun imnaqqas kif meħtieġ. L-imgħax dovut riċevut mill-Kummissjoni Ewropea fil-kontijiet bankarji fejn jiġu ddepożitati l-pagamenti riċevuti huwa rikonoxxut bħala dħul, u kwalunkwe obbligazzjoni kontinġenti tiżdied kif xieraq. Mill-2010, il-multi kollha msarrfin b'mod proviżorju bdew jiġu amministrati mill-Kummissjoni f'fond maħluq speċifikament (BUFI) u investiti fi strumenti finanzjarji. Dħul mill-bejgħ ta' oġġetti huwa rikonoxxut meta r-riskju u l-benefiċċji sinifikanti tas-sjieda tal-oġġetti jiġu trasferiti lix-xerrej. Dħul assoċjat ma' tranżazzjoni li tinvolvi l-forniment ta' servizzi huwa rikonoxxut b'referenza għall-istadju ta' twettiq tat-tranżazzjoni fid-data tar-rapportar. L-introjtu u l-ispejjeż mill-imgħax jiġu rikonoxxuti fir-rapport tal-introjtu billi jintuża l-metodu tal-imgħax effettiv. Dan huwa metodu li jintuża sabiex jiġi kkalkolat il-kost amortizzat ta' assi finanzjarju jew ta' obbligazzjoni finanzjarja u sabiex jiġi allokat l-introjtu mill-imgħax jew l-ispiża tal-imgħax matul il-perjodu rilevanti. Meta tikkalkula r-rata effettiva tal-imgħax, l-UE tistma l-flussi tal-flus wara li tikkunsidra t-termini kuntrattwali kollha tal-istrument finanzjarju (pereżempju, għażliet ta' prepagament) iżda ma tqisx it-telf ta' kreditu fil-ġejjieni. Il-kalkolu jinkludi l-onorarji u l-punti kollha mħallsa jew riċevuti bejn il-partijiet fil-kuntratt li huma parti integrali mir-rata effettiva tal-imgħax, mill-ispejjeż tat-tranżazzjoni u mill-primjums jew l-iskontijiet l-oħrajn kollha. Ladarba assi finanzjarju jew grupp ta' assi finanzjarji simili jkun tniżżel fil-valur minħabba telf minn indeboliment, l-introjtu mill-imgħax jiġi rikonoxxut billi tintuża r-rata tal-imgħax biex jiġu skontati l-flussi ta' flus futuri għall-fini tal-kejl tat-telf minn indeboliment. L-introjtu minn dividendi jiġi rikonoxxut meta jiġi stabbilit id-dritt li jiġi riċevut ħlas. L-ispejjeż minn tranżazzjonijiet mhux ta' skambju jirrappreżentaw il-maġġoranza tal-ispejjeż tal-UE. Huma jirrigwardjaw it-trasferimenti lill-benefiċjarji u jistgħu jkunu ta' tliet tipi: intitolamenti, trasferimenti bi ftehim u għotjiet diskrezzjonarji, kontribuzzjonijiet u donazzjonijiet. It-trasferimenti huma rikonoxxuti bħala spejjeż fil-perjodu li matulu jkunu seħħew l-avvenimenti li wasslu għat-trasferiment, sakemm in-natura tat-trasferiment tkun permessa mir-regolament (ir-Regolament Finanzjarju, ir-Regolamenti tal-Persunal jew regolament ieħor) jew ikun ġie ffirmat ftehim li jawtorizza t-trasferiment; kwalunkwe kriterji tal-eliġibbiltà jkunu ġew issodisfati mill-benefiċjarju; u tkun tista' ssir stima raġonevoli tal-ammont. Meta tiġi riċevuta talba għal ħlas jew pretensjoni tal-kost u din tissodisfa l-kriterji ta' rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, l-ispejjeż eliġibbli mġarrba dovuti lill-benefiċjarji, iżda li jkunu għadhom ma ġewx irrapportati, jiġu stmati u rreġistrati bħala spejjeż dovuti. L-ispejjeż minn tranżazzjonijiet ta' skambju li ġejjin mix-xiri ta' oġġetti u servizzi jiġu rikonoxxuti meta l-provvisti jiġu fornuti u aċċettati mill-UE. Dawn jiġu vvalutati skont l-ammont oriġinali tal-fattura. Barra minn hekk, fid-data tal-karta bilanċjali, l-ispejjeż relatati mas-servizz mogħti matul il-perjodu li għalih ma tkunx għadha waslet jew aċċettata fattura jkunu stmati u rikonoxxuti fir-rapport tal-introjtu. Assi kontinġenti huwa assi possibbli li jirriżulta minn avvenimenti tal-passat u li l-eżistenza tagħhom tiġi kkonfermata biss meta jseħħ jew ma jseħħx avveniment inċert wieħed jew aktar fil-futur mhux totalment fil-kontroll tal-UE. Assi kontinġenti jiġi divulgat meta jkun probabbli influss ta' benefiċċji ekonomiċi jew potenzjal ta' servizz. Obbligazzjoni kontinġenti hija obbligu possibbli li jirriżulta minn avvenimenti tal-passat u li l-eżistenza tagħhom tiġi kkonfermata biss meta jseħħ jew ma jseħħx avveniment inċert wieħed jew aktar fil-futur mhux totalment fil-kontroll tal-UE; jew obbligu preżenti li jirriżulta minn avvenimenti tal-passat iżda li mhuwiex rikonoxxut minħabba li: mhuwiex probabbli li jkun meħtieġ fluss ta' ħruġ ta' riżorsi li jinkorporaw benefiċċji ekonomiċi jew potenzjal ta' servizz għas-saldu tal-obbligu jew fiċ-ċirkostanzi rari fejn l-ammont tal-obbligu ma jkunx jista' jitkejjel b'affidabbiltà suffiċjenti. L-informazzjoni dwar il-fluss tal-flus tintuża biex tipprovdi bażi għall-valutazzjoni ta' kemm l-UE hija kapaċi tiġġenera l-flus u l-ekwivalenti ta' flus, u l-ħtiġijiet tagħha biex tuża dawk il-flussi tal-flus. Ir-rapport tal-fluss tal-flus jitħejja billi jintuża l-metodu indirett. Dan ifisser li r-riżultat ekonomiku għas-sena finanzjarja jiġi aġġustat skont l-effetti ta' tranżazzjonijiet ta' natura mhux ta' flus, kwalunkwe differiment jew akkumulazzjoni ta' riċevuti ta' flus jew pagamenti operatorji, kemm passati kif ukoll futuri, u entrati ta' dħul jew infiq assoċjati mal-flussi tal-flus tal-investimenti. Il-flussi ta' flus li jirriżultaw minn tranżazzjonijiet f'munita barranija jiġu rreġistrati fil-munita tar-rapportar tal-UE (Euro), billi tiġi applikata, għall-ammont ta' flus fil-munita barranija, ir-rata tal-kambju bejn l-euro u l-munita barranija fid-data tal-fluss ta' flus. Ir-rapport tal-fluss tal-flus jirrapporta flussi ta' flus matul il-perjodu kklassifikat skont attivitajiet operatorji u ta' investiment (l-UE ma għandhiex attivitajiet ta' finanzjament). Attivitajiet operatorji huma l-attivitajiet tal-UE li mhumiex attivitajiet ta' investiment. Dawn huma l-maġġoranza tal-attivitajiet imwettqa. Self mogħti lill-benefiċjarji (u l-għotjiet b'self relatati, meta applikabbli) mhumiex ikkunsidrati bħala attivitajiet ta' investiment (jew finanzjament) minħabba li huma parti mill-objettivi ġenerali u għalhekk huma operazzjonijiet ta' kuljum tal-UE. L-attivitajiet operatorji jinkludu wkoll investimenti bħal fil-Fond Ewropew tal-Investiment (FEI), fil-Bank Ewropew għar-Rikostruzzjoni u l-Iżvilupp (BERŻ) u f'fondi ta' kapital ta' riskju. Tabilħaqq, l-għan ta' dawn l-attivitajiet huwa li jikkontribwixxu sabiex jintlaħqu l-objettivi tal-politika. L-attivitajiet ta' investiment huma l-akkwiżizzjoni u d-disponiment ta' assi intanġibbli u proprjetà, impjanti u tagħmir u ta' investimenti oħrajn li mhumiex inklużi fl-ekwivalenti ta' flus. L-attivitajiet ta' investiment ma jinkludux is-self mogħti lill-benefiċjarji. L-għan huwa li jintwerew l-investimenti reali li jsiru mill-UE. L-ammonti ta' hawn fuq huma primarjament relatati ma' softwer tal-kompjuter. Il-kategorija tal-Assi spazjali tkopri l-assi fissi relatati maż-żewġ programmi spazjali tal-UE: is-Sistemi Globali ta' Navigazzjoni bis-Satellita (GNSS) – Galileo u EGNOS, kif ukoll il-programm Ewropew ta' osservazzjoni tad-Dinja msejjaħ Copernicus. Fl-2015, l-assi fissi relatati ma' EGNOS u Copernicus, li jammontaw għal EUR 584 miljun, ġew inklużi taħt il-kategorija Impjanti u Tagħmir. Għal Galileo, wara d-dikjarazzjoni tas-Servizzi Inizjali ta' Galileo fil-15 ta' Diċembru 2016, ġie ttrasferit bilanċ ta' EUR 2 165 miljun ta' satelliti u assi tas-segment tal-art mill-assi li qegħdin jinbnew għall-assi fissi, inklużi 14-il satellita operazzjonali ta' Galileo, kif ukoll l-infrastruttura fuq l-art. L-assi fissi operazzjonali ta' Galileo kienu jammontaw għal EUR 2 146 miljun fil-31 ta' Diċembru 2016, netti minn deprezzament. L-assi li jifdal li qegħdin jinbnew u li jammontaw għal EUR 756 miljun (2015: EUR 2 110 miljun) jinkludu 4 satelliti llanċjati fl-2016, iżda li għalihom l-ittestjar fl-orbita jkun għadu ma tlestiex fid-data tal-karta bilanċjali. L-iżvilupp tas-sistema Galileo se jkompli sakemm is-sistema tilħaq il-kapaċità operattiva sħiħa tagħha. Meta titlesta, il-kostellazzjoni Galileo se tinkludi 30 satellita. Fir-rigward ta' Copernicus, EUR 1 073 miljun li jikkonċernaw is-satelliti ta' Copernicus li qegħdin joperaw (Sentinelli 1A, 2A, 3A u 1B) huma rikonoxxuti taħt l-intestatura Assi spazjali (2015: EUR 498 miljun), netti mid-deprezzament akkumulat. EUR 1 133 miljun oħrajn relatati mas-satelliti ta' Copernicus huma rikonoxxuti bħala assi li qegħdin jinbnew (2015: EUR 1 188 miljun). L-assi fissi relatati mal-infrastruttura fuq l-art tas-Sistema Ewropea ta' Navigazzjoni b'Kopertura Ġeostazzjonarja (EGNOS) ta' EUR 83 miljun (2015: EUR 85 miljun) huma inklużi wkoll taħt l-intestatura Assi spazjali. Barra minn hekk, l-assi tal-EGNOS li qegħdin jinbnew jammontaw għal EUR 21 miljun (2015: EUR 14-il miljun). L-assi relatati mal-programmi spazjali tal-UE qegħdin jinbnew bl-assistenza tal-Aġenzija Spazjali Ewropea (ESA). Il-parteċipazzjoni tal-UE fil-Fond Ewropew tal-Investiment (FEI) hija ttrattata bħala kumpanija assoċjata bl-użu tal-metodu kontabilistiku tal-ekwità. Il-FEI huwa l-istituzzjoni finanzjarja tal-UE li tispeċjalizza fil-forniment ta' kapital ta' riskju u garanziji lil Entitajiet Żgħar u ta' Daqs Medju (SMEs). Il-FEI jinsab fil-Lussemburgu u jopera bħala sħubija pubblika-privata, li l-membri tagħha huma l-Bank Ewropew tal-Investiment (BEI), l-UE u grupp ta' istituzzjonijiet finanzjarji. Fil-31 ta' Diċembru 2016, l-UE kellha 28,1 % tal-interessi tas-sjieda fil-FEI (2015: 26,5 %) u 28,1 % tad-drittijiet tal-vot (2015: 26,5 %). F'konformità mal-istatuti tiegħu, il-FEI huwa meħtieġ li jalloka għal riżerva statutorja ta' mill-inqas 20 % tal-profitt nett annwali tiegħu sakemm ir-riżerva aggregata tkun tammonta għal 10 % tal-kapital sottoskritt. Din ir-riżerva mhijiex disponibbli għad-distribuzzjoni. L-ammonti riportati li ġejjin huma attribwibbli għall-UE abbażi tal-perċentwal tal-parteċipazzjoni tagħha: L-UE ħallset 20 % tal-parteċipazzjoni tagħha, bil-bilanċ li mhuwiex eżerċitat jikkorrispondi għal ammont ta' EUR 986 miljun. Mit-total ta' EUR 10 442 miljun, l-UE żżomm assi finanzjarji disponibbli għall-bejgħ fil-forma ta' titoli tad-dejn (eż. bonds) ta' EUR 8 920 miljun, strumenti ta' ekwità ta' EUR 1 302 miljun u investimenti fil-Fond Unitarju tal-BEI (fond tas-suq monetarju) ta' EUR 221 miljun. It-titoli tad-dejn u l-unitajiet fil-Fond Unitarju tal-BEI jintużaw prinċipalment biex temporanjament jiġu investiti l-ammonti allokati għall-garanzija tal-UE u l-istrumenti ta' kondiviżjoni tar-riskji sakemm jintużaw biex jissodisfaw is-sejħiet ta' garanzija. Il-multi msarrfin b'mod proviżorju relatati ma' każijiet ta' kompetizzjoni jiġu allokati f'fond dedikat (Fond BUFI – Fond "Baġit Multi") u investiti mill-Kummissjoni fi strumenti ta' dejn kategorizzati bħala assi finanzjarji disponibbli għall-bejgħ. Fir-rigward tal-Komunità Ewropea tal-Faħam u l-Azzar (KEFA) f'likwidazzjoni, l-assi finanzjarji kollha disponibbli għall-bejgħ huma titoli ta' dejn denominati f'EUR u kkwotati f'suq attiv. Billi l-Bank Ewropew għar-Rikostruzzjoni u l-Iżvilupp (BERŻ) mhuwiex ikkwotat fuq xi borża u fid-dawl tar-restrizzjonijiet kuntrattwali inklużi fl-artikoli ta' inkorporazzjoni tal-BERŻ li jirrigwardjaw, fost l-oħrajn, il-bejgħ ta' interessi ta' parteċipazzjoni, limitati għall-kost tal-akkwiżizzjoni u awtorizzati biss għall-azzjonisti eżistenti, il-parteċipazzjoni azzjonarja tal-UE tiġi vvalutata skont il-kost. Għal ħarsa ġenerali lejn l-istrumenti finanzjarji kollha ffinanzjati mill-baġit, ara d-Diskussjoni u l-Analiżi tar-Rapport Finanzjarju. Il-Faċilità ta' Finanzjament għall-Kondiviżjoni tar-Riskji (RSFF) hija ġestita mill-BEI u l-portafoll ta' investiment tal-Kummissjoni jintuża biex jipprovdi riskju finanzjarju għas-self u l-garanziji mogħtija mill-BEI għal proġetti ta' riċerka eliġibbli. B'kollox, baġit tal-UE li jasal sa EUR 1 biljun ġie allokat għall-RSFF fil-QFP 2007–2013. Skont il-QFP 2014–2020, ma hemmx kontribuzzjonijiet baġitarji ġodda previsti għall-RSFF. Ir-riskju globali tal-UE huwa limitat għall-ammont li hija tikkontribwixxi għall-Faċilità. Skont ir-Regolament (UE) Nru 1316/2013, l-istrument tad-dejn tal-Faċilità Nikkollegaw l-Ewropa (Connecting Europe Facility – CEF) ġie stabbilit bl-għan li jiffaċilita l-aċċess tal-proġetti ta' infrastruttura għal finanzjament fis-setturi tat-trasport, tat-telekomunikazzjoni u tal-enerġija. Huwa ġestit mill-BEI skont ftehim mal-UE. L-istrument finanzjarju tad-dejn tas-CEF huwa l-kontinwità tal-Istrument ta' Garanzija fuq is-Self għall-proġetti TEN-T (LGTT) u tal-fażi pilota tal-Inizjattiva tal-Bonds tal-Proġetti (PBI). L-LGTT u l-Portafoll tal-PBI ġew amalgamati fl-istrument finanzjarju tas-CEF b'effett mill-1 ta' Jannar 2016. Huwa joffri kondiviżjoni tar-riskji għall-finanzjament tad-dejn fil-forma ta' dejn jew garanzija superjuri u subordinat(a), kif ukoll appoġġ għall-bonds tal-proġetti. Dawn l-istrumenti ta' ekwità li kienu ffinanzjati mill-programm ta' Tkabbir u Impjiegi, il-programm MAP, il-programm CIP u l-Proġett Pilota tat-Trasferiment tat-Teknoloġija, li hu l-fiduċjarju tagħhom l-FEI, jagħtu l-appoġġ għall-ħolqien u l-finanzjament tal-SMEs ġodda billi jinvestu f'fondi ta' kapital ta' riskju speċjalizzati. Fil-31 ta' Diċembru 2016, l-assi finanzjarji kollha skont il-valur ġust permezz ta' surplus jew defiċit huma kategorizzati fil-livell 2 tal-ġerarkija tal-valur ġust – ara t-tabella hawn taħt. Matul il-perjodu ma kienx hemm trasferimenti bejn il-livelli 1 u l-livell 2. Il-valur nominali tas-self għall-assistenza finanzjarja fil-31 ta' Diċembru 2016 jammonta għal total ta' EUR 54 373 miljun (2015: EUR 56 011 miljun). L-EFSM jippermetti l-għoti ta' assistenza finanzjarja lil Stat Membru f'diffikultajiet jew mhedded serjament b'diffikultajiet gravi kkaġunati minn ċirkostanzi eċċezzjonali barra l-kontroll tiegħu. L-assistenza tista' tieħu l-forma ta' self jew linja ta' kreditu. Il-konklużjonijiet tal-Kunsill ECOFIN tad-9 ta' Mejju 2010 jillimitaw il-faċilità għal EUR 60 biljun, iżda l-limitu legali jillimita l-ammont pendenti tas-self jew tal-linji ta' kreditu għall-marġini disponibbli taħt il-limitu massimu tar-riżorsi proprji. Is-self meħud relatat mas-self żborżat skont l-EFSM huwa garantit mill-baġit tal-UE. Mhux previst li l-EFSM jinvolvi ruħu fi programmi ta' finanzjament ġodda jew li jidħol fi ftehimiet ġodda dwar faċilità ta' self. Il-faċilità tal-BOP, strument finanzjarju bbażat fuq il-politika, tipprovdi assistenza finanzjarja għal perjodu ta' żmien medju lill-Istati Membri tal-UE li ma adottawx l-Euro. Hija tippermetti l-għoti ta' self lil Stati Membri li jkunu qegħdin jesperjenzaw, jew li jkunu mhedda serjament minn, diffikultajiet fil-bilanċi tal-pagamenti jew fil-movimenti tal-kapital tagħhom. L-ammont pendenti massimu ta' self mogħti taħt l-istrument huwa limitat għal EUR 50 biljun. Is-self meħud relatat ma' dan is-self tal-BOP huwa garantit mill-baġit tal-UE. Selfiet tal-KEFA f'Likwidazzjoni ngħataw fuq fondi missellfa f'konformità mal-Artikoli 54 u 56 tat-Trattat tal-KEFA. Il-valur nominali ta' self ieħor fil-31 ta' Diċembru 2016 jammonta għal total ta' EUR 673 miljun (2015: EUR 609 miljun). Selfiet b'kundizzjonijiet speċjali jingħataw b'rati preferenzjali bħala parti mill-kooperazzjoni ma' Stati li mhumiex membri. Is-self surrogat huwa self inadempjenti li ngħata mill-BEI u li għalih id-drittijiet kollha ġew surrogati mill-UE wara l-pagament mill-Fond ta' Garanzija għal azzjonijiet esterni. Dan is-self huwa indeboliti kompletament għal ammont ta' EUR 332 miljun (2015: EUR 218-il miljun). Il-livell tal-ammonti ta' prefinanzjament fil-programmi varji jrid ikun suffiċjenti biex jiżgura l-finanzjament meħtieġ sabiex il-benefiċjarju jkun jista' jibda l-proġett, filwaqt li jkunu mħarsa wkoll l-interessi finanzjarji tal-UE u jittieħdu f'kunsiderazzjoni r-restrizzjonijiet legali, operazzjonali u tal-kosteffettività. Dawn l-elementi kollha ngħataw kunsiderazzjoni xierqa mill-Kummissjoni fi sforz sabiex ittejjeb is-segwitu tal-prefinanzjament. L-għeluq tal-perjodu ta' programmazzjoni 2007-2013 u t-twaqqif gradwali tal-programmi taħt il-perjodu 2014-2020 huma l-fatturi ewlenin li jinfluwenzaw l-ammonti fuq il-karta bilanċjali: il-prefinanzjament relatat mal-programmi antiki qed jonqos minħabba l-aċċettazzjoni tal-kostijiet, filwaqt li tħallsu aktar prefinanzjamenti fir-rigward tal-perjodu ta' programmazzjoni ġdid. Għall-ġestjoni kondiviża, din it-tranżizzjoni bejn il-perjodi ta' programmazzjoni tispjega wkoll iċ-ċaqliq bejn il-bilanċi kurrenti u dawk mhux kurrenti. Il-perjodu ta' programmazzjoni 2007-2013 jinsab fil-fażi tal-għeluq tiegħu u, b'hekk, aktar ammonti se jsiru dovuti fi żmien tnax-il xahar. Fir-rigward tal-perjodu ta' programmazzjoni 2014 – 2020, il-prefinanzjament inizjali mħallas jitniżżel bħala mhux attwali, filwaqt li l-prefinanzjament annwali jitniżżel bħala attwali. It-tabella hawn fuq turi tnaqqis sinifikanti fl-ammonti grossi ta' prefinanzjament taħt ġestjoni kondiviża, li huwa spjegat permezz tal-approvazzjoni ta' EUR 18 521 miljun f'kostijiet paċuti parzjalment bil-pagament ta' prefinanzjament ġdid ta' EUR 12 426 miljun. Dawn huma garanziji li l-Kummissjoni titlob mill-benefiċjarji li mhumiex Stati Membri, f'ċerti każijiet, meta jħallsu pagamenti bil-quddiem (prefinanzjament). Hemm żewġ valuri li jridu jiġu ddivulgati għal din ix-xorta ta' garanzija, il-valur "nominali" u dak "kurrenti". Għall-valur nominali, l-avveniment ġenerattiv huwa marbut mal-eżistenza tal-garanzija. Għall-valur kurrenti, l-avveniment ġenerattiv tal-garanzija huwa l-pagament tal-prefinanzjament u/jew l-approvazzjonijiet sussegwenti. Fil-31 ta' Diċembru 2016, il-valur nominali tal-garanziji riċevuti fir-rigward tal-prefinanzjament kien jammonta għal EUR 683 miljun, filwaqt li l-valur kontinwu ta' dawk il-garanziji kien ta' EUR 496 miljun (2015: EUR 844 miljun u EUR 626 miljun, rispettivament). Ċerti ammonti ta' prefinanzjament imħallsin taħt is-7 Programm Kwadru għar-riċerka u l-iżvilupp teknoloġiku (FP7) u taħt Orizzont 2020 huma effettivament koperti minn Fond ta' Garanzija tal-Parteċipanti (PGF). Il-PGF huwa strument ta' benefiċċju reċiproku stabbilit biex ikopri r-riskji relatati ma' benefiċjarji li ma jħallsux l-ammonti matul l-implimentazzjoni tal-azzjonijiet indiretti tal-FP7 u Orizzont 2020. Il-parteċipanti kollha fl-azzjonijiet indiretti li jirċievu għotja mill-UE jikkontribwixxu 5 % tal-ammont totali riċevut għall-kapital tal-PGF. Fil-31 ta' Diċembru 2016, l-ammonti ta' prefinanzjament koperti mill-PGF kienu jammontaw għal EUR 1,8 biljun (2015: EUR 1,7 biljun). L-UE (irrappreżentata mill-Kummissjoni) taġixxi bħala aġent eżekuttiv tal-parteċipanti tal-PGF, iżda l-fond huwa proprjetà tal-parteċipanti. Fi tmiem is-sena, il-PGF kellu assi totali ta' EUR 1 951 miljun (2015: EUR 1 838 miljun). L-assi tal-PGF jinkludu wkoll assi finanzjarji li huma ġestiti mid-Direttorat Ġenerali għall-Affarijiet Ekonomiċi u Finanzjarji tal-Kummissjoni. Minħabba li l-PGF huwa entità separata, l-assi tal-fond mhumiex ikkonsolidati f'dawn il-kontijiet annwali tal-UE. Bil-qafas tal-programmi tal-Fondi Strutturali u ta' Investiment Ewropej (FSIE), huwa possibbli li jsiru pagamenti bil-quddiem mill-baġit tal-UE lill-Istati Membri sabiex jippermettulhom jikkontribwixxu għall-istrumenti finanzjarji (jiġifieri selfiet, investimenti ta' ekwità jew inkella garanziji). Dawn l-istrumenti finanzjarji huma stabbiliti u mmaniġġati taħt ir-responsabbiltà tal-Istati Membri, u mhux tal-Kummissjoni. Madankollu, il-flejjes li ma jintużawx minn dawn l-istrumenti fi tmiem is-sena huma proprjetà tal-UE (bħal bil-prefinanzjament kollu) u b'hekk huma ttrattati bħala assi fuq il-karta bilanċjali tal-UE. F'konformità mal-politika ta' koeżjoni, l-Istati Membri kkontribwixxew l-ammont ta' EUR 3 681 miljun, li minnhom huwa stmat li EUR 1 842 miljun kienu għadhom iridu jiġu implimentati fl-31 ta' Diċembru 2016. Dan jinkludi l-kontribuzzjoni tal-Istati Membri lill-Inizjattiva tal-SMEs, strument intenzjonat li jistimula self addizzjonali mis-settur bankarju lill-SMEs (EUR 745 miljun imħallsa, li minnhom EUR 481 miljun huma stmati bħala li għadhom mhux implimentati). Għall-iżvilupp rurali, sa tmiem is-sena kien hemm EUR 6 miljun li kienu għadhom ma ntużawx. Fil-perjodu ta' programmazzjoni preċedenti, l-atti legali bażiċi ma jobbligawx lill-Istati Membri sabiex jipprovdu rapporti perjodiċi lill-Kummissjoni dwar l-użu li għamlu minn dawn l-avvanzi u, f'xi każijiet, lanqas ma jidentifikawhom fid-dikjarazzjonijiet tal-infiq ippreżentati lill-Kummissjoni. Għall-politika ta' koeżjoni, kull sena, il-Kummissjoni tiġbor informazzjoni mill-Istati Membri dwar dawn l-istrumenti finanzjarji u tikkonsolidaha f'rapport ta' implimentazzjoni annwali. Ir-rapport li jmiss se jkun ir-rapport ta' implimentazzjoni finali, iżda dan ir-rapport mhux se jkun disponibbli fil-ħin sabiex ikun jista' jiġi inkluż f'dawn il-kontijiet. Konsegwentement, u b'mod konsistenti mas-snin preċedenti, il-kejl jiġi stmat fuq il-bażi tal-aħħar informazzjoni affidabbli disponibbli, jiġifieri r-rapport ta' implimentazzjoni annwali fil-31 ta' Diċembru 2015 u l-iżborżi li saru matul l-2016. L-istima tistrieħ ukoll fuq is-suppożizzjoni li l-fondi jintużaw b'mod sħiħ u b'mod uniformi matul il-bqija tal-perjodu tal-operat (li jintemm fil-31 ta' Marzu 2017). Huwa stmat li, fl-aħħar tas-sena 2016, ammont ta' EUR 686 miljun kien għad irid jintuża għal investimenti f'benefiċjarji finali. Għall-iżvilupp rurali, fl-aħħar tas-sena, l-ammonti kollha kienu ġew implimentati jew riallokati għal miżuri oħrajn qabel it-tmiem tal-perjodu ta' programmazzjoni. Simili għal dak li ntqal hawn fuq, l-avvanzi mħallsin mill-Istati Membri għal diversi skemi ta' għajnuna (għajnuna mill-Istat, interventi fis-suq tal-FAEG jew miżuri ta' investiment tal-FAEŻR) li ma ntużawx sal-aħħar tas-sena huma rreġistrati bħala assi fil-karta bilanċjali tal-UE. Il-Kummissjoni stmat il-valur ta' dawn l-avvanzi abbażi tal-informazzjoni pprovduta mill-Istati Membri; l-ammonti li rriżultaw huma inklużi taħt is-subintestatura Skemi ta' Għajnuna ta' hawn fuq. Għall-politika ta' koeżjoni, sa tmiem is-sena kien hemm EUR 117-il miljun li kienu għadhom ma ntużawx. Għall-politika agrikola, il-Kummissjoni talbet informazzjoni dwar l-ammonti mhux użati direttament mingħand l-aġenziji tal-pagamenti fl-Istati Membri. Abbażi ta' din l-informazzjoni, huwa stmat li sal-aħħar tas-sena kien hemm EUR 721 miljun li baqgħu ma ntużawx. Huwa stmat li EUR 461 miljun li jirrappreżentaw l-avvanzi mħallsin fil-kuntest tal-politika agrikola baqgħu ma ntużawx sal-aħħar tal-2016. L-ammonti mhux kurrenti dovuti mingħand l-Istati Membri jirrigwardjaw deċiżjonijiet tal-approvazzjoni tal-konformità mhux eżegwiti għall-Fond Agrikolu Ewropew ta' Garanzija (FAEG) u għall-Fond Agrikolu Ewropew għall-Iżvilupp Rurali (FAEŻR) li jridu jiġu implimentati permezz ta' pagamenti akkont annwali u/jew differimenti. Ir-riżorsi proprji tradizzjonali ("traditional own resources" – TOR), magħmula minn dazji doganali u imposti fuq iz-zokkor, jinġabru mill-Istati Membri f'isem il-Kummissjoni. L-Istati Membri jistabbilixxu t-TOR u jikkomunikaw l-ammonti tal-intitolamenti stabbiliti lill-Kummissjoni permezz ta' dikjarazzjonijiet ta' kull xahar tal-"kont A". L-intitolamenti stabbiliti li ma ġewx inklużi fil-"kontijiet A", minħabba li ma ġewx irkuprati mill-Istati Membri u ma ġie pprovdut ebda titolu ta' sigurtà (jew jekk ikun ġie pprovdut titolu ta' sigurtà iżda jkunu kkontestati xorta waħda), huma murija fil-"kont separat". Il-kontribuzzjoni tal-Istati Membri bbażata fuq il-VAT u l-ING hija soġġetta għal aġġustament annwali, li jsir kull sena fl-ewwel jum tax-xogħol ta' Diċembru. Ir-riżorsi proprji li jridu jiġu riċevuti kienu jinkludu wkoll l-aġġustamenti għas-snin finanzjarji 2014, 2015 u 2016 relatati mad-dispożizzjonijiet ġodda introdotti mid-Deċiżjoni dwar ir-Riżorsi Proprji (ORD) 2014 wara t-tlestija tal-proċess ta' ratifika u d-dħul fis-seħħ fl-1 ta' Ottubru 2016, li kienu dovuti għall-ħlas mill-Istati Membri fl-1 ta' Jannar 2017. Matul l-erba' snin ta' wara jkunu jistgħu jibqgħu jsiru korrezzjonijiet għall-bażijiet attwali tal-VAT u l-ING, sakemm ma tinħariġx riżerva. Dawn ir-riżervi għandhom jitqiesu bħala pretensjonijiet potenzjali fuq l-Istati Membri għal ammonti mhux stabbiliti billi l-impatt finanzjarju tagħhom ma jistax jiġi kkalkolat bi preċiżjoni. Meta jkun jista' jiġi stabbilit l-ammont preċiż, ir-riżorsi korrispondenti bbażati fuq il-VAT u l-ING jinġabru jew b'konnessjoni mal-bilanċi tal-VAT u l-ING jew permezz ta' sejħiet individwali għall-fondi. Din l-entrata tkopri primarjament l-ammonti dovuti mill-Istati Membri fil-31 ta' Diċembru 2016, kif iddikjarati u ċċertifikati mill-Istati Membri fil-15 ta' Ottubru 2016. Tinħareġ stima għall-ammonti rikoverabbli li jirriżultaw wara din id-dikjarazzjoni u sal-31 ta' Diċembru 2016. Il-Kummissjoni qed tikkalkula wkoll tnaqqis fil-valur kontabbli tal-ammonti dovuti minn benefiċjarji, li aktarx ma jiġux irkuprati. Il-fatt li jsir dan l-aġġustament ma jfissirx li l-Kummissjoni qegħda tirrinunzja għall-irkupru ta' dawn l-ammonti fil-futur. Huwa inkluż ukoll tnaqqis ta' 20 % fl-aġġustament, li jikkorrispondi għal dak li l-Istati Membri jistgħu jżommu sabiex ikopru l-ispejjeż amministrattivi. Dan jirreferi għall-multi maħruġa mill-Kummissjoni li ma ssarrfux (b'mod proviżorju) sal-aħħar tas-sena (EUR 1 986 miljun) wara li jitnaqqsu l-ammonti li tnaqqsilhom il-valur (EUR 178 miljun). Ġew riċevuti garanziji li jammontaw għal EUR 1 012 miljun għall-multi pendenti fi tmiem is-sena (2015: EUR 1 428 miljun). Ta' min jinnota li EUR 651 miljun minn dawn l-ammonti riċevibbli kienu dovuti li jitħallsu wara l-31 ta' Diċembru 2016. Indeboliment tal-ammonti riċevibbli mingħand il-klijenti indikati hawn fuq jinkludu EUR 55 miljun ta' indeboliment determinat fuq bażi individwali. Din l-intestatura tkopri l-fondi kollha li l-Kummissjoni żżomm fil-kontijiet tagħha f'kull Stat Membru u pajjiż tal-EFTA (teżor jew bank ċentrali), kif ukoll f'kontijiet kurrenti, kontijiet imprest u flejjes żgħar f'banek kummerċjali. Il-bilanċ eċċezzjonalment għoli tat-teżor fl-aħħar tal-2016 huwa dovut għall-elementi prinċipali li ġejjin: Fir-rigward tar-riżorsi proprji, il-bilanċ fl-aħħar tas-sena jinkludi ammont nett totali ta' EUR 7,7 biljun li jridu jingħataw lura lill-Istati Membri fil-bidu tal-2017 bħala riżultat tal-baġits emendatorji adottati fl-aħħar tal-2016. Barra minn hekk, l-avvanzi fuq ir-riżorsi proprji li jammontaw għal EUR 1,5 biljun waslu fl-aħħar jiem tal-2016. Ammont sinifikanti ta' multi imposti mill-Kummissjoni għal ksur tar-regoli tal-kompetizzjoni, li jammontaw għal EUR 4,3 biljun, issarrfu b'mod definittiv fl-2016 u issa huma parti mill-bilanċ tat-teżor fi tmiem is-sena. Il-bilanċ tat-teżor jinkludi wkoll id-dħul assenjat u l-approprjazzjonijiet ta' pagament mhux minfuqa sal-aħħar tal-2016 ta' EUR 11-il biljun. Iż-żieda fl-obbligazzjoni totali tal-benefiċċji tal-impjegati hija primarjament dovuta għal żieda fl-obbligazzjoni netta tal-Iskema tal-Pensjoni tal-Uffiċjali Ewropej. Din iż-żieda hija prinċipalment dovuta għat-tnaqqis fir-rata ta' skont reali minn 0,6 % għal 0,3 % flimkien mal-fatt li d-drittijiet addizzjonali miksuba mill-membri tal-iskema qabżu l-ħlasijiet tal-benefiċċji barra mill-iskema. Dan l-obbligu tal-benefiċċju definit jirrappreżenta l-valur preżenti ta' pagamenti futuri mistennija li l-UE hija obbligata li tagħmel sabiex issalda l-obbligi ta' pensjoni li jirriżultaw mis-servizz tal-impjegati fil-perjodi kurrenti u ta' qabel. L-iskema għadha għaddejja u, bħala tali, il-pagamenti kollha meħtieġa li jridu jsiru mill-iskema fuq bażi annwali jiġu inklużi fil-baġit tal-UE kull sena. L-obbligazzjonijiet ta' din l-iskema tal-pensjonijiet ġew ivvalutati fuq il-bażi tan-numru ta' persunal u tal-persunal irtirat fil-31 ta' Diċembru 2016 u fuq ir-regoli tar-Regolamenti tal-Persunal applikabbli f'din id-data. Din il-valwazzjoni twettqet f'konformità mal-metodoloġija ta' IPSAS 25 (u għalhekk f'konformità wkoll mar-regola tal-UE dwar il-kontabbiltà nru 12). Matul l-2016, il-Kummissjoni ħadet passi biex issaħħaħ il-proċessi u l-kredibbiltà tal-ġbir tad-dejta bażika użat għall-kalkolu tal-obbligazzjoni tal-benefiċċji tal-impjegati. Il-ħidma se tkompli matul l-2017 – ir-riżultati possibbli, fejn xieraq, se jkun riflessi fil-kontijiet tal-2017. Din tirreferi għall-obbligazzjoni li tirrigwardja l-obbligi tal-pensjonijiet fil-konfront tal-Membri u l-eks-Membri tal-Kummissjoni, tal-Qorti tal-Ġustizzja (u tal-Qorti Ġenerali) u tal-Qorti tal-Awdituri, is-Segretarji Ġenerali tal-Kunsill, l-Ombudsman, il-Kontrollur Ewropew għall-Protezzjoni tad-Data u t-Tribunal tas-Servizz Ċivili tal-Unjoni Ewropea. F'din l-intestatura hemm inkluża wkoll obbligazzjoni relatata mal-pensjonijiet tal-Membri tal-Parlament Ewropew. Barra mill-iskemi ta' benefiċċji għall-irtirar ta' hawn fuq, issir valutazzjoni għall-obbligazzjoni stmata li għandha l-UE rigward ir-Reġim Komuni tal-Assigurazzjoni tal-Mard fir-rigward tal-ispejjeż tal-kura tas-saħħa li jridu jitħallsu matul il-perjodi ta' wara l-attività tal-impjegati (nett tal-kontribuzzjonijiet tagħhom). Il-valur preżenti tal-obbligu tal-benefiċċju definit huwa l-valur preżenti tal-pagamenti futuri mistennija skontati, mingħajr ma jitnaqqsu kwalunkwe assi tal-pjan, meħtieġa biex jissodisfaw l-obbligu li jirriżulta mis-servizz tal-impjegati fil-perjodi kurrenti u ta' qabel. Hawn taħt tidher analiżi taċ-ċaqliq tas-sena preżenti fl-obbligu tal-benefiċċju definit: L-ispejjeż kurrenti tas-servizz huma ż-żieda fil-valur preżenti tal-obbligu tal-benefiċċju definit li jirriżulta mis-servizz tal-membri kurrenti fil-perjodu preżenti. L-ispejjeż tal-imgħax huma ż-żieda matul il-perjodu fil-valur preżenti ta' obbligu ta' benefiċċju definit minħabba li l-benefiċċji jkunu perjodu wieħed eqreb lejn is-sald. Il-qligħ u t-telf attwarjali nett ikopri: L-aġġustamenti tal-esperjenza (l-effetti tad-differenzi bejn is-suppożizzjonijiet attwarjali preċedenti għall-2016 u dak li seħħ fl-2016); u L-effetti tal-bidliet fis-suppożizzjonijiet attwarjali, li jistgħu jkunu finanzjarji (bħaż-żidiet ipproġettati fis-salarju) jew demografiċi (bħar-rati tal-mortalità). Dawn is-suppożizzjonijiet minnhom infushom huma inċerti u għalhekk jistgħu juru ċaqliq sinifikanti minn sena għal sena. Il-benefiċċji jitħallsu matul is-sena skont ir-regoli tal-iskema. Dawn il-benefiċċji mħallsa jwasslu għal tnaqqis fl-obbligu tal-benefiċċju definit peress li ma għandhomx jitħallsu iktar fil-futur. Hawn taħt jidhru s-suppożizzjonijiet attwarjali prinċipali użati fil-valutazzjoni taż-żewġ skemi ewlenin ta' benefiċċju għall-impjegati tal-UE: Ir-rati ta' mortalità huma bbażati fuq It-Tabella Internazzjonali tal-Ħajja tal-Uffiċjali Ċivili (tal-ICSLT 2013). Ir-rata ta' skont nominali hija ddeterminata bħala l-valur tar-rendiment mingħajr kupun tal-Euro (b'maturità ta' 21 sena minn Diċembru 2016 għall-Iskema tal-Pensjonijiet tal-Uffiċjali Ewropej (PSEO) u 26 sena għar-Reġim Komuni tal-Assigurazzjoni tal-Mard). Ir-rata tal-inflazzjoni użata tkun ir-rata tal-inflazzjoni mistennija matul il-perjodu ekwivalenti. Hija trid tiġi ddeterminata b'mod empiriku, abbażi tal-valuri prospettivi kif espressi mill-bonds marbuta mal-indiċi fuq is-swieq finanzjarji Ewropej. Ir-rata reali ta' skont tiġi kkalkulata skont ir-rata ta' skont nominali kif ukoll ir-rata ta' inflazzjoni mistennija fit-tul. Iż-żieda sinifikanti fl-obbligazzjoni tal-benefiċċji tal-impjegati matul il-ħames snin tista' tiġi spjegata fil-biċċa l-kbira minn tnaqqis fir-rata reali ta' skont użata biex jiġu skontati l-flussi tal-flus futuri. Dan it-tnaqqis huwa marbut ma' kundizzjonijiet ekonomiċi sottostanti, b'mod partikolari t-tnaqqis fir-rati tal-imgħax. Għall-iskema ewlenija PSEO, pereżempju, ir-rata ta' skont reali niżlet minn 1,6 % fi tmiem l-2012 għal 0,3 % fi tmiem l-2016. Bidla ta' punt perċentwali wieħed fir-rati tat-tendenza tal-kostijiet mediċi preżunti jkollha l-effetti li ġejjin: Il-provvedimenti huma ammonti, li jirriżultaw minn avvenimenti tal-passat, li probabbilment ikollhom jitħallsu mill-baġit tal-UE fil-ġejjieni. Din hija l-istima tal-ammonti li probabbilment jitħallsu wara tmiem is-sena fir-rigward ta' għadd ta' kawżi legali li jinsabu għaddejjin. Fl-2014, il-bażi għall-provvediment ġiet aġġornata skont "L-istrateġija aġġornata tal-JRC għall-2014 dwar id-Dekummissjonar u l-Immaniġġar tal-Iskart" (D&WM). Din tirrappreżenta segwitu tal-kummenti li tqajmu permezz tar-Rieżami tal-programm tad-D&WM tal-JRC magħmul minn esperti esterni fl-2012. F'konformità mar-regoli tal-UE dwar il-kontabbiltà, dan il-provvediment jiġi indiċizzat għall-inflazzjoni u mbagħad skontat għall-valur preżenti nett tiegħu (billi tintuża l-kurva tas-swaps b'kupun żero tal-Euro). Fil-31 ta' Diċembru 2016, dan irriżulta fi provvediment ta' EUR 1 113-il miljun, maqsuma bejn ammonti li mistennija jintużaw fl-2016 (EUR 27 miljun) u wara (EUR 1 086 miljun). Minħabba t-tul stmat ta' dan il-programm (madwar 20 sena), ta' min jirrimarka li hemm ċerta inċertezza dwar din l-istima u l-kost finali jista' jkun differenti mill-ammonti rreġistrati bħalissa. Dawn jikkonċernaw prinċipalment il-provvedimenti li jirrappreżentaw it-telf stmat li se jiġġarrab fir-rigward tal-garanziji mogħtija mill-istrumenti finanzjarji differenti, fejn il-FEI u l-BEI għandhom is-setgħa li joħorġu garanziji għan-nom tagħhom stess, iżda f'isem l-UE u għar-riskju tagħha. Madankollu, ir-riskju finanzjarju tal-UE marbut mal-garanziji huwa limitat. Il-provvedimenti finanzjarji mhux kurrenti huma skontati għall-valur preżenti nett tagħhom (billi tintuża r-rata annwali tas-Swap tal-Euro). Iż-żieda fil-provvedimenti finanzjarji tirrigwardja prinċipalment il-provvedimenti addizzjonali għas-self pendenti lis-Sirja garantiti taħt il-garanzija tal-mandat tas-self estern tal-BEI skont l-istrumenti ta' garanzija H2020 u COSME. L-ammonti missellfa prinċipalment jinkludu djun ippruvati b'ċertifikati li jammontaw għal EUR 54 951 miljun (2015: EUR 56 656 miljun). Il-bidliet fl-ammont riportat jikkorrispondu għall-bidla fl-imgħaxijiet dovuti. L-ammonti relatati mal-kiri u l-bini hawn fuq iridu jiġu ffinanzjati minn baġits futuri. Fil-31 ta' Diċembru 2016, l-obbligazzjonijiet finanzjarji kollha skont il-valur ġust permezz ta' surplus jew defiċit huma kategorizzati fil-livell 2 tal-ġerarkija tal-valur ġust (valwazzjoni bbażata fuq l-inputs osservabbli minbarra l-prezzijiet ikkwotati). L-ammonti pagabbli jinkludu dikjarazzjonijiet tal-kostijiet riċevuti mill-Kummissjoni fil-qafas tal-attivitajiet ta' għoti. Huma jiġu kkreditati għall-ammont li jintalab mill-mument li tasal it-talba. Jekk il-kontroparti tkun Stat Membru, huma jiġu kklassifikati bħala tali. L-istess proċedura tintuża għall-fatturi u noti ta' kreditu riċevuti f'attivitajiet ta' akkwist. It-talbiet għall-kostijiet ikkonċernati ġew ikkunsidrati permezz tal-proċeduri tal-cut-off fi tmiem is-sena. Għalhekk, wara dawn l-annotazzjonijiet ta' limitu, l-ammonti eliġibbli stmati ġew irreġistrati fil-kontijiet bħala spejjeż, filwaqt li l-parti li fadal hija ddivulgata bħala "Ammonti stmati mhux eliġibbli u avvanzi oħra pendenti lil Stati Membri" (ara aktar 'l isfel). Kważi l-pretensjonijiet tal-ispejjeż kollha huma inklużi fil-figura baġitarja tal-RAL fi tmiem is-sena: l-ammonti tal-Istati Membri kollha u porzjon kbir ta' fatturi ta' entitajiet oħrajn. It-tnaqqis sinifikanti fl-ammonti pagabbli skont il-FAEŻR huwa dovut primarjament għal tnaqqis fil-pretensjonijiet riċevuti għall-perjodu 2007-2013, li sar fl-istadji avvanzati tal-għeluq. Iż-żieda ewlenija l-oħra fl-ammonti pagabbli tikkonċerna l-politika ta' koeżjoni (EUR 13,9 biljun fl-2016 imqabbla ma' EUR 10,8 biljun fl-2015) u tirrigwardja l-aktar il-perjodu ta' programmazzjoni preċedenti, jiġifieri 2007-2013. Id-dikjarazzjonijiet tal-kostijiet ippreżentati fir-rigward tal-perjodu ta' programmazzjoni 2014-2020 għadhom limitati, għal diversi raġunijiet, eż. in-non-deżinjazzjoni ta' diversi awtoritajiet maniġerjali. Fil-perjodu ta' programmazzjoni 2014-2020, ir-Regolament dwar Dispożizzjonijiet Komuni applikabbli għall-Fondi Strutturali (il-FEŻR u l-FSE), għall-Fond ta' Koeżjoni u għall-Fond Ewropew għall-Affarijiet Marittimi u s-Sajd (FEMS) jipprevedi li l-baġit tal-UE huwa protett permezz ta' żamma sistematika ta' 10 % tal-pagamenti interim magħmula. Sa Frar ta' wara t-tmiem tas-sena kontabilistika (mill-1 ta' Lulju sat-30 ta' Ġunju), iċ-ċiklu ta' kontroll huwa komplut, kemm permezz tal-verifiki ta' ġestjoni mill-awtoritajiet maniġerjali, kif ukoll permezz tal-awditjar mill-awtoritajiet tal-awditjar. Il-Kummissjoni teżamina d-dokumenti ta' assigurazzjoni u l-kontijiet ipprovduti mill-awtoritajiet rilevanti fl-Istati Membri. Il-ħlas jew l-irkupru tal-bilanċ finali jsir biss wara li tiġi ffinalizzata din il-valutazzjoni u jiġu aċċettati l-kontijiet. L-ammont miżmum skont din id-dispożizzjoni fl-aħħar tal-2016 kien ta' EUR 1 biljun. Ir-riżorsi proprji pagabbli jirreferu għall-kontribuzzjoni tal-Istati Membri għall-baġit tal-UE li jridu jiġu rimborżati fi tmiem is-sena wara r-raba' u l-ħames baġits emendatorji tal-2016. L-ammont sinifikanti huwa dovut għall-adozzjoni tard tar-raba' u l-ħames baġits emendatorji tal-2016, li kienu bbażati fuq ir-regolament dwar ir-riżorsi proprji u l-aġġustamenti relatati mad-dispożizzjonijiet ġodda introdotti mid-deċiżjoni ġdida tal-2014 dwar ir-riżorsi proprji, li tħallsu lill-Istati Membri mhux qabel Jannar 2017. Barra mill-ammonti ta' hawn fuq, kienu rċevuti EUR 594 miljun f'talbiet għall-prefinanzjament u dawn kienu għadhom ma tħallsux fl-aħħar tas-sena. Skont ir-regoli tal-kontabbiltà tal-UE, dawn l-ammonti ma jiddaħħlux bħala pagabbli. L-imposti dovuti jitqassmu kif ġej: Iż-żieda ta' EUR 3 biljun fil-koeżjoni hija dovuta għal żieda fl-implimentazzjoni fil-livell tal-benefiċjarji finali. Iż-żieda fl-ammonti dovuti rigward il-FAEŻR (EUR 2,2 biljun) hija marbuta ma' livell aktar baxx ta' pretensjonijiet riċevuti għall-perjodu 2014-2020, li jfisser li kellhom jiġu akkumulati aktar ammonti fi tmiem is-sena. F'konformità mar-regoli dwar il-kontabbiltà tal-UE, l-aġġustament fil-valur ġust tal-assi finanzjarji disponibbli għall-bejgħ jingħadd permezz tar-riżerva ta' valur ġust. Ċaqliq tar-riżerva ta' valur ġust matul il-perjodu L-ammont huwa primarjament relatat mar-riżerva tal-KEFA f'likwidazzjoni (EUR 1 524 miljun) għall-assi tal-Fond ta' Riċerka għall-Faħam u l-Azzar, li nħoloq fil-kuntest tal-istralċ tal-KEFA. Dan l-ammont jirrappreżenta dik il-parti mill-ispejjeż imġarrba mill-UE sal-31 ta' Diċembru li trid titħallas minn baġits futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fis-sena N, għalkemm effettivament jistgħu jitħallsu fis-sena N+1 (jew aktar tard) u, għalhekk, jiġu ffinanzjati billi jintuża l-baġit tas-sena N+1 (jew aktar tard). L-inklużjoni fil-kontijiet ta' dawn l-obbligazzjonijiet flimkien mal-fatt li l-ammonti li jikkorrispondu magħhom huma ffinanzjati minn baġits futuri, iwasslu biex ikun hemm ħafna aktar obbligazzjonijiet milli assi fi tmiem is-sena. L-ammonti l-aktar sinifikanti li għandhom jiġu emfasizzati jikkonċernaw l-attivitajiet tal-Fond Agrikolu Ewropew ta' Garanzija u obbligazzjonijiet tal-benefiċċji tal-impjegati. Ta' min jinnota wkoll li dawn ta' hawn fuq ma għandhom ebda effett fuq ir-riżultat tal-baġit – id-dħul tal-baġit dejjem għandu jkun daqs jew akbar min-nefqa tal-baġit u kwalunkwe dħul eċċessiv jintradd lura lill-Istati Membri. Ir-riżorsi proprji huma l-element primarju tad-dħul operatorju tal-UE. Mit-tliet kategoriji tar-riżorsi proprji, jiġifieri r-riżorsi proprji tradizzjonali ("traditional own resources" – "TOR"), ir-riżorsi bbażati fuq il-VAT u r-riżorsi bbażati fuq l-ING, id-dħul mill-ING ta' EUR 95 578 miljun (2015: EUR 95 355 miljun) huwa l-aktar wieħed sinifikanti. Ir-Riżorsi proprji tradizzjonali jikkonsistu f'dazji doganali u imposti fuq iz-zokkor. L-Istati Membri jżommu, permezz tal-kostijiet tal-ġbir, 20 % tar-riżorsi proprji tradizzjonali, u l-ammonti ta' hawn fuq huma murija netti minn dan it-tnaqqis. Ir-riżorsa tal-VAT hija imposta fuq il-bażijiet tal-VAT tal-Istati Membri, li huma armonizzati nozzjonalment b'konformità mar-regoli tal-UE għal dan l-għan. Il-kontribuzzjoni tal-VAT hija kkalkulata bl-applikazzjoni ta' rata uniformi ta' ġbir ta' 0,3 % fuq bażi ta' kull Stat Membru. Għall-perjodu 2014–2020, id-Deċiżjoni tal-Kunsill 2014/335/UE, Euratom, tipprevedi tnaqqis fir-rata tal-ġbir ta' 0,15 % għall-Ġermanja, in-Netherlands u l-Iżvezja. It-tnaqqis tad-dħul mill-VAT fl-2016 huwa prinċipalment spjegat mill-fatt li r-rata mnaqqsa kienet applikabbli għall-ewwel darba fl-2016, wara d-dħul fis-seħħ tad-deċiżjoni dwar ir-riżorsi proprji (DRP) tal-2014. Dan id-dħul ta' EUR 3 858 miljun (2015: EUR 531 miljun) jirrigwardja l-multi imposti mill-Kummissjoni għal ksur tar-regoli ta' kontravvenzjoni, prinċipalment relatati ma' każijiet ta' kompetizzjoni. L-ammonti riċevibbli u d-dħul relatat jiġu rikonoxxuti meta tittieħed deċiżjoni mill-Kummissjoni li timponi multa u meta din tkun innotifikata b'mod uffiċjali lid-destinatarju. L-ammonti ewlenin fl-2016 u, b'hekk, iż-żieda sinifikanti mqabbla mad-dħul mill-multi tal-2015, jikkonċernaw il-multi fis-swieq għat-trakkijiet (EUR 2 927 miljun) u s-settur bankarju (EUR 485 miljun). Din l-intestatura tirrappreżenta prinċipalment l-ordnijiet ta' rkupru maħruġa mill-Kummissjoni li jiġu msarrfa jew paċuti kontra (jiġifieri mnaqqsa minn) pagamenti sussegwenti rreġistrati fis-sistema kontabilistika tal-Kummissjoni, magħmula b'tali mod li tirkupra n-nefqa li kienet preċedentament imħallsa mill-baġit ġenerali. L-irkupri huma bbażati fuq kontrolli, awditi jew analiżi tal-eliġibbiltà u, għalhekk, dawn l-azzjonijiet huma kunsiderazzjoni importanti fl-implimentazzjoni tal-baġit tal-UE. Dawn l-operazzjonijiet jipproteġu l-baġit tal-UE minn nefqa mġarrba bi ksur tal-liġi u huma partikolarment importanti minħabba li r-riżultati tal-awditi tal-Qorti Ewropea tal-Awdituri sabu livell materjali ta' żball fil-pagamenti magħmula mill-baġit tal-UE – ara r-rapport annwali tal-Qorti inkluża d-dikjarazzjoni ta' assigurazzjoni dwar il-legalità u r-regolarità tat-tranżazzjonijiet sottostanti. Ġew inklużi wkoll l-ordnijiet ta' rkupru maħruġa mill-Istati Membri lill-benefiċjarji tan-nefqa tal-FAEG, kif ukoll il-varjazzjoni tal-estimi tal-introjtu dovut mit-tmiem is-sena preċedenti sa dik kurrenti. L-ammonti inklużi f'din it-tabella jirrappreżentaw dħul li jsir permezz tal-ħruġ ta' ordnijiet ta' rkupru. Għal din ir-raġuni, dawn iċ-ċifri ma jistgħux juru l-firxa sħiħa tal-miżuri meħuda biex ikun protett il-baġit tal-UE, partikolarment għall-politika ta' koeżjoni fejn hemm fis-seħħ mekkaniżmi speċifiċi sabiex jiżguraw il-korrezzjoni ta' nefqa ineliġibbli, li ħafna minnha ma tinvolvix il-ħruġ ta' ordni ta' rkupru. Mhux inklużi huma l-ammonti rkuprati permezz ta' tpaċija mal-ispejjeż, l-ammonti rkuprati permezz tal-irtirar u l-irkupri tal-ammonti ta' prefinanzjament. L-irkupri tal-ġestjoni kondiviża jifformaw il-biċċa l-kbira tat-total: Fil-qafas tal-FAEG u tal-FAEŻR, l-ammonti kkontabilizzati bħala dħul għas-sena taħt din l-intestatura huma korrezzjonijiet finanzjarji tas-sena u rimborżi ddikjarati mill-Istati Membri u rkuprati matul is-sena, kif ukoll iż-żieda netta fl-ammonti pendenti ddikjarati mill-Istati Membri li għandhom jiġu rkuprati fi tmiem is-sena fir-rigward ta' frodi u irregolaritajiet. L-ammonti ewlenin relatati mal-politika ta' koeżjoni jinkludu l-ordnijiet ta' rkupru maħruġa mill-Kummissjoni sabiex tirkupra l-infiq mhux dovut magħmul fis-snin preċedenti u t-tnaqqis mill-infiq nieqes it-tnaqqis fl-introjtu dovut fi tmiem is-sena. L-aġġustamenti baġitarji jinkludu l-bilanċ pożittiv tal-baġit mill-2015 (EUR 1 349 miljun) li jiġi rifuż indirettament lill-Istati Membri permezz ta' tnaqqis tal-ammonti mir-riżorsi proprji li huma għandhom jittrasferixxu lill-UE fis-sena ta' wara – għalhekk, dan huwa dħul għall-2016. Id-dħul minn kontribuzzjonijiet u taxxi tal-persunal ġej primarjament minn tnaqqis mis-salarji tal-persunal u huwa magħmul minn żewġ ammonti sinifikanti – kontribuzzjonijiet tal-pensjoni tal-persunal u taxxi fuq l-introjtu. Kontribuzzjonijiet minn pajjiżi terzi huma kontribuzzjonijiet mill-pajjiżi tal-EFTA u mill-pajjiżi tal-adeżjoni. Kontribuzzjonijiet minn Stati Membri għal għajnuna esterna huma primarjament l-ammonti riċevuti sabiex tiġi stabbilita l-Faċilità għar-Refuġjati fit-Turkija. L-imposti agrikoli jikkonċernaw l-imposti fuq il-ħalib li huma għodda ta' ġestjoni tas-suq li għandha l-għan li tippenalizza lill-produtturi tal-ħalib li jaqbżu l-kwantitajiet ta' referenza tagħhom. Billi din mhijiex marbuta ma' pagamenti preċedenti mill-Kummissjoni, fil-prattika hija meqjusa bħala dħul għal skop speċifiku. L-ammont kbir ta' imposti fuq il-ħalib tas-sena li għaddiet kien dovut primarjament għall-imposta addizzjonali ta' EUR 811-il miljun. Is-subintestatura "Oħrajn" tinkludi prinċipalment: L-Affarijiet Marittimi u s-Sajd (EUR 756 miljun), l-Asil u l-Migrazzjoni (EUR 310 miljun) u l-Fond għal Għajnuna Ewropea għall-Persuni l-Aktar fil-Bżonn (EUR 178 miljun). Dawn l-ammonti jikkonċernaw prinċipalment l-implimentazzjoni tal-Politika dwar ir-Riċerka (EUR 7,1 biljun) u l-Programmi tan-Netwerks (EUR 2,0 biljun), kif ukoll il-Politika Ewropea tal-Viċinat (EUR 1,0 biljun), l-Istrumenti ta' Kooperazzjoni għall-Iżvilupp (EUR 1,2 biljun) u l-Għajnuna Umanitarja (EUR 0,7 biljun). Il-kostijiet tal-pensjonijiet jirrappreżentaw elementi tal-movimenti li nqalgħu wara r-rivalwazzjoni attwarjali tal-obbligazzjonijiet tal-benefiċċji tal-impjegati minbarra s-suppożizzjonijiet attwarjali. L-ammont ta' spejjeż tal-imgħax fuq is-self meħud jikkorrispondi għal introjtu mill-imgħax fuq is-self mogħti għal assistenza finanzjarja (tranżazzjonijiet spalla ma' spalla). It-tnaqqis fi spejjeż oħrajn huwa prinċipalment dovut għat-tħassir tal-multi imposti fl-2015, fejn il-Qorti tal-Ġustizzja ddeċidiet favur l-impriża mmultata. Inklużi taħt l-ispejjeż relatati ma' Proprjetà, impjanti u tagħmir hemm EUR 383 miljun (2015: EUR 373 miljun) li jirrigwardjaw lokazzjonijiet operatorji. Spejjeż relatati mar-riċerka u l-iżvilupp huma inklużi fl-ispejjeż amministrattivi u dawk tal-IT u huma kif ġej: Il-wiri tad-dħul u l-ispejjeż skont l-intestatura tal-QFP huwa bbażat fuq stima minħabba li mhux l-impenji kollha huma marbuta ma' intestatura tal-QFP. It-tabella ta' hawn fuq turi l-firxa tal-iskopertura tal-baġit tal-UE għall-pagamenti futuri possibbli marbuta mal-garanziji mogħtija lill-grupp tal-BEI. L-ammonti żborżati jirrappreżentaw l-ammonti diġà mogħtija lill-benefiċjarji finali, filwaqt li l-ammonti ffirmati jinkludu dawn il-flus żborżati flimkien mal-ftehimiet diġà ffirmati mal-benefiċjarji, iżda li għadhom ma ġewx żborżati. Il-limitu massimu jirrappreżenta l-garanzija totali li l-baġit tal-UE u, b'hekk, l-Istati Membri tal-istess UE, impenjaw ruħhom li jkopru. Il-baġit tal-UE jiggarantixxi s-self iffirmat u mogħti mill-BEI mir-riżorsi proprji tal-BEI lil pajjiżi terzi. Fil-31 ta' Diċembru 2016, l-ammont ta' self pendenti u kopert mill-garanzija tal-UE kien jammonta għal EUR 21,1 biljun. Il-garanziji tal-baġit tal-UE: EUR 1 664 miljun (2015: EUR 1 987 miljun) direttament għas-self mogħti lill-Istati Membri qabel l-adeżjoni. Il-garanzija tal-mandat ta' self estern tal-UE li tirrigwardja s-self mogħti mill-BEI hija limitata għal 65 % tal-bilanċi pendenti għall-ftehimiet iffirmati wara l-2007 (il-mandati 2007-2013 u 2014-2020). Għall-ftehimiet ta' qabel l-2007, il-garanzija tal-UE hija limitata għal perċentwal tal-limitu massimu tal-linji ta' kreditu awtorizzati, fil-biċċa l-kbira tal-każijiet 65 %, iżda wkoll 70 %, 75 % jew saħansitra 100 %. Meta l-limitu massimu ma jintlaħaqx, il-garanzija tal-UE tkopri l-ammont sħiħ. Madankollu, sabiex jiddivulga l-iskopertura massima ffaċċjata mill-UE fil-31 ta' Diċembru 2016, wieħed irid jinkludi wkoll is-self awtorizzat li jrid jiġi ffirmat, iżda li għadu ma ġiex iffirmat (EUR 10,5 biljun) u s-self iffirmat iżda li għadu ma ġiex żborżat (EUR 9 biljun). Il-FEIS huwa inizjattiva li għandha l-għan li żżid il-kapaċità tal-Grupp tal-BEI li jġorr ir-riskju billi tippermetti lill-BEI jinvesti sa EUR 61 biljun fl-UE. Il-FEIS mhuwiex entità legali separata jew fond ta' investiment fis-sens strett. Ir-riżerva tar-riskju tal-FEIS toffri protezzjoni lill-BEI kontra telf potenzjali għall-operazzjonijiet sottostanti. Hija magħmula minn allokazzjoni ta' EUR 5 biljun ta' kapital proprju tal-BEI u garanzija tal-baġit tal-UE ta' mhux aktar minn EUR 16-il biljun (ammont ta' limitu). L-għan huwa li finanzjament addizzjonali tal-Istati Membri, banek promozzjonali nazzjonali u investituri privati jġib l-investimenti fl-UE għal total ta' EUR 315-il biljun. L-operazzjonijiet tal-FEIS jitwettqu f'żewġ twieqi: it-Tieqa tal-Infrastruttura u l-Innovazzjoni (IIW) implimentata mill-BEI (garanzija tal-UE ta' EUR 13-il biljun) u t-Tieqa tal-SMEs (SMEW) implimentata mill-FEI (garanzija tal-UE ta' EUR 3 biljun), li t-tnejn se jkollhom portafoll tad-dejn u portafoll tal-ekwità. Il-FEI jaġixxi permezz ta' ftehim mal-BEI abbażi ta' garanzija mill-BEI li hija kontrogarantita mill-UE. Għall-fini tal-użu tal-garanzija tal-UE, l-implimentazzjoni tal-FEIS tiġi ssorveljata minn bord ta' tmexxija li jaġixxi b'kunsens u magħmul minn erba' membri, li tlieta minnhom jinħatru mill-Kummissjoni u wieħed mill-BEI. Il-bord ta' tmexxija ma jiħux deċiżjonijiet ta' investiment. L-UE u l-BEI għandhom irwoli distinti fil-FEIS. Il-FEIS huwa stabbilit fil-BEI, li jiffinanzja l-operazzjonijiet (dejn u investimenti ta' ekwità) u, biex jagħmel dan, jissellef il-fondi meħtieġa fis-swieq kapitali. Fir-rigward tal-IIW, il-BEI jieħu d-deċiżjonijiet ta' investiment b'mod indipendenti u jamministra l-operazzjonijiet f'konformità mar-regoli u l-proċeduri tiegħu, l-istess bħal dawk applikati għall-operazzjonijiet (tar-riskju) tiegħu. Sabiex jiġi żgurat li l-investimenti magħmula taħt il-FEIS jibqgħu ffokati fuq l-għan speċifiku li jiġu indirizzati n-nuqqasijiet tas-suq li jfixklu l-investiment fl-UE u li huma eliġibbli għall-protezzjoni tal-garanzija tal-UE, iddaħħlet fis-seħħ struttura ta' governanza ddedikata. Il-kumitat tal-investiment ta' esperti indipendenti jeżamina kull proġett propost mill-BEI rigward l-eliġibbiltà tiegħu għall-kopertura tal-garanzija tal-UE. Meta operazzjoni tiġi kkonfermata bħala eliġibbli, bħala operazzjoni garantita tal-FEIS, id-deċiżjoni li tkompli bil-proġett u l-ġestjoni tiegħu hija soġġetta għaċ-ċiklu tal-proġett u l-proċess ta' governanza normali tal-BEI. Ir-rwol tal-UE huwa marbut mal-forniment tal-garanzija tal-baġit tal-UE għal parti mit-telf potenzjali li l-BEI jista' jsofri mill-investimenti tiegħu fl-istrumenti ta' dejn u ekwità. Konsegwentement, l-UE ma tintervjenix fl-għażla u l-ġestjoni tal-operazzjonijiet tal-FEIS, ma tinvestix flus fl-operazzjonijiet tal-FEIS u mhijiex parti kuntrattwali diretta għall-istrumenti sottostanti. Billi l-kriterji tal-kontroll u r-rekwiżiti ta' kontabbiltà għall-konsolidazzjoni tar-regoli tal-UE dwar il-kontabbiltà (u l-IPSAS) mhumiex issodisfati, l-assi relatati mhumiex kkontabilizzati fil-kontijiet annwali konsolidati tal-UE. Il-garanzija tal-UE mogħtija lill-grupp tal-BEI taħt il-FEIS hija kontabilizzata bħala obbligazzjoni ta' garanzija finanzjarja fir-rigward tal-portafoll tad-dejn u bħala obbligazzjoni kontinġenti kemm għall-portafoll tad-dejn kif ukoll għall-portafoll tal-ekwità. Billi l-investimenti garantiti huma ffinanzjati u kkontrollati mill-BEI, l-assi finanzjarji relatati ma jiġux kkontabilizzati fil-kontijiet annwali konsolidati tal-UE. Skont il-portafoll ta' ekwità tal-IIW tal-FEIS, li jikkonsisti f'parteċipazzjonijiet ta' ekwità diretta jew kważi ekwità jew self subordinat, il-BEI jinvesti pari passu għar-riskju tiegħu stess, kif ukoll għar-riskju tal-UE. Konsegwentement, il-garanzija tal-UE tkopri l-parti tal-investimenti ta' ekwità garantiti mill-UE, l-aġġustamenti tal-valur negattiv (telf mhux realizzat) f'kull data tal-karta bilanċjali, it-telf realizzat fuq id-diżinvestiment u l-ispejjeż tal-finanzjament tal-BEI. F'każijiet fejn il-valur ta' investiment, li qabel kien soġġett għal aġġustament b'valur negattiv, jiżdied fid-dati tar-rapportar sussegwenti, l-ammont sal-kost oriġinali tal-investiment jiġi rrimborżat mill-BEI lill-UE. Fiż-żmien tad-diżinvestiment, l-UE hija intitolata wkoll għal qligħ fuq l-investiment li jaqbeż il-kost oriġinali. Il-garanzija tal-UE tiġi remunerata mid-dħul riċevut mill-BEI mill-operazzjonijiet garantiti, inklużi l-imgħaxijiet, id-dividendi u l-qligħ realizzat. Is-saldu bejn l-UE u l-BEI jseħħ kull sena wara li jitnaqqsu t-telf u d-dħul. Fil-31 ta' Diċembru 2016, ġew investiti EUR 35,7 miljun ta' operazzjonijiet garantiti tal-UE skont il-portafoll ta' ekwità IIW, li ġew irreġistrati bħala obbligazzjoni kontinġenti. Il-portafoll tal-ekwità tal-SMEW beda biss fl-2016 u l-ammonti kienu immaterjali. It-trattament kontabilistiku tal-operazzjonijiet ta' ekwità se jiġi stabbilit mill-Uffiċjal tal-Kontabbiltà wara konsultazzjoni mal-Grupp Konsultattiv tal-UE ta' Esperti dwar l-Istandards Kontabilistiċi. Ġew investiti EUR 5 miljun mill-FEI u dawn huma murija bħala obbligazzjoni kontinġenti fil-31 ta' Diċembru 2016. L-obbligazzjoni kontinġenti msemmija hawn fuq tinkludi l-operazzjonijiet tal-COSME u l-programmi tal-H2020 li huma koperti mill-garanzija tal-UE tal-FEIS taħt il-portafoll tad-dejn tal-SMEW. It-teħid b'self relatat mas-self żborżat skont l-EFSM huwa garantit biss mill-baġit tal-UE; It-teħid b'self relatat mas-self tal-BOP huwa garantit biss mill-baġit tal-UE; Il-garanziji minn partijiet terzi huma l-ewwel kopertura għall-ammonti kollha tas-self pendenti tal-Euratom. Il-Fond ta' Garanzija jkopri l-ammonti ta' self estern jekk il-garanziji ta' parti terza ma jipprovdux għalihom. Dawn l-ammonti jikkonċernaw multi imposti mill-Kummissjoni għal ksur ta' regoli tal-kompetizzjoni li tħallsu proviżorjament minn kumpaniji mmultati kif previst fl-Artikolu 90(1) tar-regoli tal-applikazzjoni tar-RF u fejn jew ikun sar appell jew ma jkunx magħruf jekk huwiex se jsir appell. L-obbligazzjoni kontinġenti tinżamm sakemm deċiżjoni meħuda mill-Qorti tal-Ġustizzja dwar il-każ issir finali jew sakemm jiskadi l-perjodu għall-appell. L-imgħax akkumulat fuq pagamenti proviżorji huwa inkluż fir-riżultat ekonomiku tas-sena, kif ukoll bħala obbligazzjoni kontinġenti biex tkun riflessa l-inċertezza tat-titolu tal-Kummissjoni għal dawn l-ammonti. Dawn huma obbligazzjonijiet kontinġenti lejn l-Istati Membri marbuta ma' korrezzjonijiet finanzjarji tad-deċiżjonijiet ta' konformità tal-FAEG, l-iżvilupp rurali u qabel l-adeżjoni li għadha ma nqatgħetx sentenza dwarhom mill-Qorti tal-Ġustizzja. Id-determinazzjoni tal-ammont finali tal-obbligazzjoni u s-sena li fiha l-effett ta' appell li jirnexxi jkun attribwit lill-baġit jiddependu fuq it-tul tal-proċedura quddiem il-Qorti. Dawn huma obbligazzjonijiet kontinġenti lejn l-Istati Membri b'rabta ma' azzjonijiet fil-politika ta' koeżjoni li qegħdin jistennew data tas-smigħ orali jew li qegħdin jistennew li tinqata' sentenza mill-Qorti tal-Ġustizzja. Din l-intestatura tirrigwardja l-azzjonijiet għad-danni li fil-preżent qed jinġiebu kontra l-UE, tilwimiet legali oħrajn u l-ispejjeż legali stmati. Għandu jiġi osservat li f'azzjoni għad-danni skont l-Artikolu 288 KE l-applikant għandu juri ksur serju biżżejjed, mill-istituzzjoni, tal-istat tad-dritt maħsub sabiex jagħti drittijiet lill-individwi, dannu reali li sofra l-applikant, u rabta kawżali diretta bejn l-att illegali u d-dannu. Garanziji tal-prestazzjoni jintalbu biex jiżguraw li l-benefiċjarji tal-finanzjament tal-UE jissodisfaw l-obbligi tal-kuntratti tagħhom mal-UE. Din in-nota tipprovdi informazzjoni dwar il-proċedura baġitarja u l-ħtiġijiet ta' finanzjament fil-ġejjieni u mhux fuq l-obbligazzjonijiet eżistenti fl-31 ta' Diċembru 2016. Il-limiti massimi tal-QFP ġew adottati mill-Kunsill (l-Istati Membri), bil-kunsens tal-Parlament Ewropew u l-Artikolu 16 tar-Regolament 1306/2013 dwar il-finanzjament tal-PAK jagħmel rabta diretta bejn il-limitu massimu annwali tan-nefqa tal-FAEG u r-Regolament dwar il-QFP. Il-Parlament Ewropew u l-Kunsill adottaw ukoll l-atti bażiċi rispettivi għan-nefqa tal-FAEG li stabbilixxew in-nefqa għal kull Stat Membru għall-perjodu kollu bejn l-2014 u l-2020. L-impenji legali jikkorrispondu għall-programmi, il-proġetti, il-ftehimiet jew il-kuntratti ffirmati, u b'hekk jorbtu legalment lill-UE. Impenn legali huwa l-att li permezz tiegħu l-uffiċjal tal-awtorizzazzjoni jidħol fi jew jistabbilixxi obbligu (għall-UE) li jirriżulta f'imposta (l-Artikolu 85 tar-RF). B'hekk, id-divulgazzjonijiet ta' hawn taħt jirrappreżentaw ammonti li fil-31 ta' Diċembru 2016 l-UE impenjat ruħha li tħallas abbażi tal-issodisfar tal-ftehimiet kuntrattwali u li għalhekk huma maħsuba biex jiġu ffinanzjati minn baġits futuri tal-UE. L-ammont divulgat hawn fuq huwa l-RAL ("Reste à Liquider") baġitarju ta' EUR 238 759 miljun, li minnu jitnaqqsu l-ammonti relatati li ġew inklużi bħala obbligazzjonijiet fuq il-karta bilanċjali u bħala spejjeż fir-rapport tal-introjtu. L-RAL baġitarju huwa ammont li jirrappreżenta l-impenji miftuħa li għalihom għadhom ma sarux pagamenti u/jew diżimpenji. Kif ġie spjegat hawn fuq, din hija l-konsegwenza normali tal-eżistenza ta' programmi pluriennali. Dawn huma obbligi legali li l-UE impenjat ruħha li tħallas meta tadotta l-programmi operazzjonali relatati mal-ġestjoni kondiviża. Id-deċiżjoni tal-Kummissjoni li tadotta programm operazzjonali għandha tikkostitwixxi deċiżjoni ta' finanzjament fis-sens tal-Artikolu 84 tar-RF u, ladarba tiġi nnotifikata lill-Istat Membru kkonċernat, impenn legali fis-sens ta' dak ir-Regolament. L-Artikolu 76 tas-CPR għall-Fondi Strutturali u ta' Investiment Ewropej (FSIE) jiddikjara: It-tabella ta' hawn fuq tibda bil-QFP totali (il-kolonna A) u turi l-impenji legali li għalihom għadhom ma sarux impenji tal-baġit u, għall-finijiet ta' informazzjoni, l-impenji massimi fir-rigward tal-limiti massimi previsti fil-QFP 2014-2020, l-intestaturi 1B, 2 u 3. B'hekk, dawn l-impenji legali jirrappreżentaw l-ammonti pendenti li għalihom l-UE hija impenjata li tħallas wara l-31 ta' Diċembru 2016. Il-kolonna B turi l-impenji legali konklużi mill-Kummissjoni fi tmiem is-sena u l-kolonna Ċ turi l-impenji tal-baġit magħmula disponibbli fir-rigward ta' dawn l-impenji legali fi tmiem is-sena. Fil-31 ta' Diċembru 2016 ma saru ebda diżimpenji (kolonna D). Dawn l-ammonti jirriflettu l-impenji legali fit-tul li kienu għadhom mhumiex koperti mill-approprjazzjonijiet ta' impenn fil-baġit fi tmiem is-sena. Dawn l-obbligi vinkolanti se jkunu bbaġitjati f'pagamenti akkont annwali fi snin futuri u mħallsa. Xi programmi importanti (ara hawn taħt) jistgħu jiġu implimentati b'pagament akkont annwali skont l-Artikolu 85(4) FR. Dan jippermetti lill-UE tagħmel impenji legali (tiffirma ftehimiet ta' għotjiet, ftehimiet ta' delega u kuntratt ta' akkwist pubbliku) li jaqbżu l-approprjazzjonijiet ta' impenn disponibbli ta' sena partikolari. Għalhekk, jista' jkun impenjat diġà ammont sostanzjali tal-allokazzjoni globali għall-QFP attwali. Dan japplika b'mod partikolari għall-programmi li ġejjin: Il-Faċilità Nikkollegaw l-Ewropa; Galileo. Dawn l-impenji huma maħsuba biex ikopru l-ħtiġijiet futuri ta' finanzjament tal-faċilitajiet tal-ITER sal-2021. Il-kontribuzzjoni tal-UE (Euratom) lill-ITER Internazzjonali tingħata permezz tal-Aġenzija Fużjoni għall-Enerġija, inklużi wkoll il-kontribuzzjonijiet minn Stati Membri u mill-Isvizzera. Dawn l-impenji huma magħmula fuq il-bażi tad-deċiżjoni tal-Kunsill (Euratom) 791/2013 tat-13 ta' Diċembru 2013 li temenda d-deċiżjoni (Euratom) 198/2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni, li tawtorizza l-użu ta' pagamenti akkont annwali. L-ITER inħoloq sabiex jiġġestixxi u jinkoraġġixxi l-esplojtazzjoni tal-faċilitajiet tal-ITER, jippromwovi l-fehim pubbliku u l-aċċettazzjoni tal-enerġija mill-fużjoni u jwettaq kwalunkwe attività oħra li tkun meħtieġa sabiex jilħaq l-iskop tiegħu. L-ITER jinvolvi l-UE, iċ-Ċina, l-Indja, ir-Russja, il-Korea t'Isfel, il-Ġappun u l-Istati Uniti tal-Amerika. L-ammonti minimi li ġew impenjati sabiex jitħallsu skont il-kuntratti sottostanti matul il-bqija tat-terminu ta' dawn il-kuntratti ta' lokazzjonijiet huma kif ġej: L-ammonti inklużi f'din id-divulgazzjoni jikkorrispondu għal ammonti impenjati sabiex jitħallsu matul it-terminu tal-kuntratti. L-aktar ammont sinifikanti inkluż hawnhekk jirrigwardja l-kuntratti tal-bini tal-Parlament Ewropew (EUR 276 miljun). Id-divulgazzjonijiet li ġejjin fir-rigward tal-ġestjoni tar-riskju finanzjarju tal-UE huma relatati ma': L-attivitajiet ta' għoti u teħid b'self għall-assistenza finanzjarja mwettqa mill-Kummissjoni permezz ta': Azzjonijiet tal-EFSM, tal-BOP, tal-AMF u tal-Euratom u l-KEFA f'Likwidazzjoni; L-operazzjonijiet tat-teżor imwettqa mill-Kummissjoni Ewropea sabiex timplimenta l-baġit tal-UE, inkluża r-riċevuta ta' multi; L-assi miżmuma f'fondi għall-garanziji baġitarji: Il-Fond ta' Garanzija għal azzjonijiet esterni u l-Fond ta' Garanzija tal-FEIS; u Strumenti finanzjarji ffinanzjati mill-baġit tal-UE. Komuni għall-biċċa l-kbira tal-istrumenti finanzjarji huwa l-fatt li l-implimentazzjoni tiġi ddelegata jew lill-grupp tal-BEI (inkluż il-FEI) jew inkella lil istituzzjonijiet finanzjarji oħrajn abbażi ta' ftehim bejn il-Kummissjoni u l-istituzzjoni finanzjarja. Ftehimiet iffirmati ma' dawn l-istituzzjonijiet finanzjarji jinkludu kundizzjonijiet u obbligi stretti fuq l-intermedjarji biex ikun żgurat li l-flus tal-UE jkunu ġestiti sew u li jsir rappurtar xieraq fuqhom. Ladarba tkun saret kontribuzzjoni finanzjarja għal wieħed mill-istrumenti, il-fondi jkunu trasferiti għal kont bankarju tal-istituzzjoni finanzjarja maħluqa speċifikament (jiġifieri kont fiduċjarju). L-istituzzjoni finanzjarja tista', skont l-istrument inkwistjoni, tuża l-fondi fuq dan il-kont fiduċjarju biex tipprovdi self, toħroġ strumenti ta' dejn, tinvesti fi strumenti ta' ekwità jew tkopri s-sejħiet ta' garanzija. Bħala regola ġenerali, ir-rikavat mill-istrumenti finanzjarji għandu jiġi rimborżat lill-baġit tal-UE. Ir-riskju fir-rigward ta' dawn l-istrumenti finanzjarji huwa limitat għal limitu massimu kif indikat fil-ftehimiet sottostanti, li huwa l-ammont ibbaġitjat previst għall-istrument. Billi l-Kummissjoni ta' spiss ikollha "biċċa mill-ewwel telf" u minħabba li l-istrumenti huma maħsuba biex jiffinanzjaw lill-benefiċjarji l-aktar riskjużi (li jkollhom diffikultajiet biex jiksbu finanzjament mingħand mutwanti kummerċjali), huwa għalhekk probabbli li jseħħ mill-inqas xi telf għall-baġit tal-UE. Il-klassijiet li ġejjin ta' assi u obbligazzjonijiet finanzjarji ma jitkejlux skont il-valur ġust: il-flus u l-ekwivalenti ta' flus, is-selfiet, l-ammonti riċevibbli ta' skambju u l-ammonti rikoverabbli mhux ta' skambju, self u obbligazzjonijiet finanzjarji oħrajn imkejla skont il-kost amortizzat. L-ammont riportat ta' dawk l-assi u l-obbligazzjonijiet finanzjarji huwa meqjus bħala approssimazzjoni raġonevoli tal-valur ġust tagħhom. It-tranżazzjonijiet ta' għoti u teħid b'self, kif ukoll l-amministrazzjoni tat-teżorerija relatata, jitwettqu mill-UE skont id-Deċiżjonijiet rispettivi tal-Kunsill u tal-PE, jekk applikabbli, u l-linji gwida interni. Ġew żviluppati manwali ta' proċeduri bil-miktub, li jkopru oqsma speċifiċi bħat-teħid b'self, is-self u l-ġestjoni tat-teżor, li qegħdin jintużaw mill-unitajiet operazzjonali rilevanti. Bħala regola ġenerali, ma hemmx attivitajiet biex jikkumpensaw għal varjazzjonijiet fir-rata tal-imgħax jew varjazzjonijiet fil-kambju (attivitajiet ta' "iħħeġġjar") imwettqa, minħabba li l-operazzjonijiet ta' għoti b'self ġeneralment jiġu ffinanzjati minn teħid b'self "spalla ma' spalla", li b'hekk ma jiġġenerawx pożizzjonijiet miftuħa tar-rata tal-imgħax jew tal-valuta. L-applikazzjoni tal-karatteristika "spalla ma' spalla" tiġi vverifikata regolarment. Ir-regoli u l-prinċipji għall-ġestjoni tal-operazzjonijiet tat-teżor tal-Kummissjoni huma stipulati fir-Regolament tal-Kunsill 609/2014 (kif emendat mir-Regolament tal-Kunsill 804/2016) u fir-Regolament Finanzjarju u r-regoli ta' applikazzjoni tiegħu. B'riżultat ta' dawn ir-regolamenti, japplikaw il-prinċipji ewlenin li ġejjin: Ir-riżorsi proprji jitħallsu mill-Istati Membri f'kontijiet miftuħa għal dan il-għan f'isem il-Kummissjoni mat-Teżor jew il-bank ċentrali nazzjonali. Il-Kummissjoni tista' tiġbed minn dawn il-kontijiet biss sabiex tkopri l-ħtiġijiet ta' flus tagħha. Ir-Riżorsi Proprji jitħallsu mill-Istati Membri fil-munita nazzjonali tagħhom, filwaqt li l-pagamenti tal-Kummissjoni jiġu denominati l-aktar f'EUR. Il-kontijiet bankarji miftuħa f'isem il-Kummissjoni ma jistgħux jinġibdu flus minnhom b'tali mod li dawn ikollhom bilanċ negattiv. Din ir-restrizzjoni ma tapplikax għall-kontijiet tar-riżorsi proprji tal-Kummissjoni f'każ ta' inadempjenza fuq self ikkuntrattat jew iggarantit skont ir-regolamenti u d-deċiżjonijiet tal-Kunsill tal-UE u f'ċerti kundizzjonijiet f'każ li r-rekwiżiti tar-riżorsi tal-flus jaqbżu l-assi tal-kontijiet. Il-fondi miżmuma f'kontijiet bankarji denominati f'muniti oħrajn minbarra f'EUR jintużaw jew għall-pagamenti fl-istess muniti jew inkella jiġu konvertiti perjodikament f'EUR. Minbarra l-kontijiet tar-riżorsi proprji, infetħu kontijiet bankarji oħrajn mill-Kummissjoni, mal-banek ċentrali u banek kummerċjali, għall-finijiet tal-eżekuzzjoni tal-pagamenti u sabiex jiġu riċevuti ammonti oħrajn għajr il-kontribuzzjonijiet tal-Istati Membri għall-baġit. L-operazzjonijiet tat-teżor u tal-pagamenti huma awtomatizzati ferm u jiddependu fuq sistemi tal-informazzjoni moderni. Jiġu applikati proċeduri speċifiċi biex jiggarantixxu s-sigurtà tas-sistema u jiżguraw is-segregazzjoni tad-dmirijiet f'konformità mar-Regolament Finanzjarju, l-istandards tal-kontroll intern tal-Kummissjoni u l-prinċipji tal-awditjar. Sett miktub ta' linji gwida u proċeduri jirregola l-ġestjoni tal-operazzjonijiet tat-teżor u tal-pagamenti tal-Kummissjoni bil-għan li jkun limitat ir-riskju operattiv u finanzjarju u li jiġi żgurat livell ta' kontroll adegwat. Huma jkopru l-oqsma differenti ta' operazzjoni (pereżempju: l-eżekuzzjoni tal-pagamenti u l-ġestjoni tal-flus, it-tbassir tal-flussi tal-flus, il-kontinwità tan-negozju, eċċ.), u l-konformità mal-linji gwida u l-proċeduri tiġi vverifikata regolarment. Barra minn hekk, l-informazzjoni tiġi skambjata bejn id-Direttorat Ġenerali għall-Baġit u d-Direttorat Ġenerali għall-Affarijiet Ekonomiċi u Finanzjarji dwar il-ġestjoni tar-riskji u l-aħjar prattiki. L-ammonti riċevuti qabel l-2010 għadhom fil-kontijiet bankarji ma' banek speċifikament magħżula għad-depożitu ta' multi msarrfa b'mod proviżorju. L-għażla tal-banek issir f'konformità mal-proċeduri tal-offerti definiti mir-Regolament Finanzjarju. It-tqegħid ta' fondi ma' banek speċifiċi huwa ddeterminat mill-politika dwar l-immaniġġar tar-riskji interni li tiddefinixxi r-rekwiżiti ta' klassifikazzjoni tal-kreditu u l-ammont ta' fondi li jistgħu jitqiegħdu fi proporzjon mal-ekwità tal-kontroparti. Ir-riskji finanzjarji u operattivi jiġu identifikati u evalwati u l-konformità mal-politiki u l-proċeduri interni tiġi vverifikata b'mod regolari. Mill-2010 'l quddiem, il-multi imposti u msarrfa b'mod proviżorju jiġu investiti f'fond maħluq speċifikament, il-BUFI. L-għanijiet ewlenin tal-Fond huma t-tnaqqis tar-riskji assoċjati mas-swieq finanzjarji u t-trattament ugwali tal-entitajiet kollha mmultati billi jiġi offrut redditu garantit ikkalkolat fuq l-istess bażi. L-immaniġġar tal-assi għall-multi msarrfa b'mod proviżorju jitwettaq mill-Kummissjoni f'konformità mal-linji gwida interni dwar l-immaniġġar tal-assi. Ġew żviluppati manwali ta' proċeduri bil-miktub, li jkopru oqsma speċifiċi bħat-teħid b'self, is-self u l-ġestjoni tat-teżor, li qegħdin jintużaw mill-unitajiet operazzjonali rilevanti. Ir-riskji finanzjarji u operattivi huma identifikati u evalwati u l-konformità mal-linji gwida u l-proċeduri interni tiġi vverifikata regolarment. L-objettivi tal-attivitajiet tal-immaniġġar tal-assi huma li l-multi mħallsin b'mod proviżorju lill-Kummissjoni jiġu investiti b'tali mod li: jiġi żgurat li l-fondi jkunu faċilment disponibbli meta jkunu meħtieġa, filwaqt li jimmiraw li, f'ċirkostanzi normali, irendu redditu li, bħala medja, ikun konformi mar-redditu tal-Punt ta' Riferiment tal-BUFI nieqes il-kostijiet imġarrba, filwaqt li jiġi ppreservat l-ammont nominali tal-multi. L-investimenti huma ristretti essenzjalment għall-kategoriji li ġejjin: depożiti b'terminu fiss ma' Banek Ċentrali fiż-Żona tal-Euro, aġenziji tad-dejn sovran fiż-Żona tal-Euro, banek li huma l-proprjetà sħiħa tal-Istat jew garantiti mill-Istat jew istituzzjonijiet supranazzjonali, kif ukoll bonds, kambjali u Ċertifikati ta' Depożitu maħruġa minn istituzzjonijiet sovrani jew supranazzjonali. Ir-regoli u l-prinċipji għall-immaniġġar tal-assi tal-Fond ta' Garanzija huma stabbiliti fil-Konvenzjoni bejn il-Kummissjoni u l-BEI bid-data tal-25 ta' Novembru 1994 u l-emendi sussegwenti datati s-17/23 ta' Settembru 1996, it-8 ta' Mejju 2002, il-25 ta' Frar 2008 u d-9 ta' Novembru 2010. Dan il-Fond ta' Garanzija jopera biss f'euro. Huwa jinvesti esklussivament f'din il-munita sabiex jiġi evitat kull riskju tar-rati tal-kambju. L-immaniġġar tal-assi huwa bbażat fuq ir-regoli tradizzjonali tal-prudenza li jiġu osservati għall-attivitajiet finanzjarji. Hija se jkollha tagħti attenzjoni partikolari biex jitnaqqsu r-riskji u biex jiġi żgurat li l-assi ġestiti jkunu jistgħu jinbiegħu jew jiġu ttrasferiti mingħajr dewmien sinifikanti, filwaqt li jiġu kkunsidrati l-impenji koperti. Il-Fond ta' Garanzija tal-FEIS ġie stabbilit bir-Regolament (UE) 2015/1017 tal-Parlament Ewropew u tal-Kunsill tal-25 ta' Ġunju 2015. Ir-regoli u l-prinċipji għall-immaniġġar tal-assi tal-Fond huma stabbiliti fid-Deċiżjoni tal-Kummissjoni C(2016)165 tal-21 ta' Jannar 2016. L-assi ġestiti għandhom jipprovdu likwidità suffiċjenti b'rabta mas-sejħiet ta' garanzija potenzjali, filwaqt li għadhom jimmiraw li jtejbu r-ritorn u l-livell ta' riskju li huwa kompatibbli maż-żamma ta' livell għoli ta' sigurtà u stabbiltà. Jekk l-EUR issaħħet kontra muniti oħrajn b'10 %, allura kien ikollha l-impatt li ġej: Kieku l-EUR iddgħajfet kontra dawn il-muniti b'10 %, allura kien ikollha l-impatt li ġej: Il-biċċa l-kbira tal-assi u l-obbligazzjonijiet finanzjarji huma f'EUR, għalhekk, f'dawn il-każijiet, l-UE ma għandha ebda riskju tal-kambju. Madankollu, l-UE tagħti self f'USD permezz tal-istrument finanzjarju Euratom, li huwa ffinanzjat mit-teħid b'self b'ammont ekwivalenti f'USD (operazzjoni spalla ma' spalla). Fid-data tal-karta bilanċjali, l-UE ma għandha l-ebda riskju tal-kambju fir-rigward tal-Euratom. Ir-riżorsi proprji mħallsa mill-Istati Membri f'muniti li mhumiex EUR jinżammu fil-kontijiet tar-riżorsi proprji, f'konformità mar-Regolament dwar ir-Riżorsi Proprji. Huma jiġu kkonvertiti f'EUR meta jkunu meħtieġa sabiex ikopru għall-eżekuzzjoni tal-pagamenti. Il-proċeduri applikati għall-ġestjoni ta' dawn il-fondi huma rregolati mir-regolament li ssir referenza għalih hawn fuq. F'għadd limitat ta' każijiet, dawn il-fondi jintużaw direttament għall-pagamenti li jridu jiġu eżegwiti fl-istess muniti. Għadd ta' kontijiet f'muniti tal-UE minbarra l-EUR, u f'USD u CHF, jinżammu mill-Kummissjoni ma' banek kummerċjali, għall-fini tal-eżekuzzjoni ta' pagamenti denominati f'dawn l-istess muniti. Dawn il-kontijiet jiġu rifornuti skont l-ammont ta' pagamenti li jridu jiġu eżegwiti u, bħala konsegwenza, il-bilanċi tagħhom ma jirrappreżentawx l-iskopertura għar-riskju tal-valuta. Meta rikavati mixxellanji (minbarra riżorsi proprji) jkunu riċevuti f'valuti li mhumiex EUR, jew jiġu trasferiti fil-kontijiet tal-Kummissjoni miżmuma fl-istess valuti, jekk ikunu meħtieġa biex ikopru l-eżekuzzjoni ta' pagamenti, jew jinqalbu f'EUR u mbagħad jiġu ttrasferiti f'kontijiet miżmuma f'EUR. Kontijiet imprest miżmuma f'valuti li mhumiex EUR jimtlew skont il-ħtiġijiet stmati ta' pagamenti lokali b'terminu qasir fl-istess muniti. Il-bilanċi fuq dawn il-kontijiet jinżammu fil-limiti rispettivi tagħhom. Billi l-multi kollha huma imposti u mħallsa f'EUR, ma hemm l-ebda riskju tal-kambju. L-assi finanzjarji ta' dan il-fond huma f'EUR u, għalhekk, ma hemm ebda riskju tal-valuta. Is-self surrogat lill-UE bħala riżultat tas-sejħiet fuq il-Fond wara inadempjenzi fil-ħlas minn benefiċjarju ta' self jitwettaq fil-munita oriġinali tiegħu u għalhekk jesponi lill-UE għal riskju tal-valuta. Ma hemm ebda attività li tikkumpensa għall-varjazzjonijiet fil-munita barranija (attivitajiet ta' "ħħeġġjar") minħabba inċertezza li tirrigwardja l-għażla taż-żmien għall-ħlas lura tas-self. Il-Fond ta' Garanzija tal-FEIS bħalissa qed jopera kemm f'EUR kif ukoll f'USD. F'Diċembru 2016 saru l-ewwel investimenti f'titoli tad-dejn b'rata fissa denominati f'USD (Teżori tal-Istati Uniti) bil-għan li jittejbu r-redditi u jiġi ddiversifikat ir-riskju tas-suq permezz ta' skopertura għas-suq tal-Istati Uniti. Ir-riskju tal-valuta jiġi ġestit permezz tad-dħul f'kuntratti tad-derivattivi (kuntratti forward f'muniti barranin) li jiħħeġġjaw il-valur tas-suq tal-portafoll tal-investimenti f'USD. Il-limitu għall-iskopertura mhux iħħeġġjata massima tal-kambju huwa stabbilit bħala 1 % tal-valur tal-portafoll totali fi ħdan il-punt ta' riferiment u l-allokazzjonijiet tal-istrateġija annwali. B'hekk, ċaqliq 'il fuq jew 'l isfel fil-valur tas-suq tal-investimenti f'USD fuq jew taħt il-limitu ta' 1 % iwassal għal kummerċ ta' riekwilibriju (kuntratt forward ġdid fl-istess direzzjoni jew fid-direzzjoni opposta), permezz tal-aġġustament jew it-treġġigħ lura tal-pożizzjoni ħħeġġjata, kif xieraq. L-aġġustament mill-ġdid tal-ħeġġ jista' jkun ispirat ukoll miċ-ċaqliq fir-rata tal-kambju EUR/USD. It-tabella li ġejja turi s-sensittività tar-rati tal-imgħax tal-assi finanzjarji disponibbli għall-bejgħ jekk wieħed jassumi bidla possibbli fir-rata tal-imgħax ta' +/- 100 punt bażi (1 %). Minħabba n-natura tal-attivitajiet tagħha ta' għoti u teħid b'self, l-UE għandha assi u obbligazzjonijiet sinifikanti li jrendu l-imgħax. Madankollu, ir-riskji taċ-ċaqliq fir-rata tal-imgħax li jirriżultaw mit-teħid b'self huma kkumpensati minn self ekwivalenti f'termini u kundizzjonijiet (spalla ma' spalla). It-teżor tal-Kummissjoni ma jissellifx flus; għalhekk, bħala konsegwenza, mhuwiex espost għal riskju taċ-ċaqliq fir-rata tal-imgħax. Madankollu, l-imgħax jiġi kkalkolat fuq il-bilanċi miżmuma fuq il-kontijiet bankarji differenti. Għalhekk, il-Kummissjoni implimentat miżuri biex tiżgura li l-imgħax akkumulat fuq il-kontijiet bankarji tagħha jkun jirrifletti b'mod regolari r-rati tal-imgħax tas-suq, kif ukoll il-flutwazzjoni possibbli tagħhom. Il-kontijiet li jinfetħu mat-Teżori tal-Istati Membri għal riċevuti ta' riżorsi proprji ma jkollhomx imgħaxijiet u jkunu ħielsa mit-tariffi. Il-kontijiet miżmuma mal-Banek Ċentrali Nazzjonali jistgħu jiġu remunerati skont ir-rati uffiċjali applikati minn kull istituzzjoni. Billi xi remunerazzjonijiet applikati għal dawn il-kontijiet jistgħu attwalment ikunu negattivi, hemm fis-seħħ proċeduri għall-ġestjoni tal-flus sabiex jitnaqqsu l-bilanċi miżmuma f'dawn il-kontijiet. Barra minn hekk, il-kontijiet tar-riżorsi proprji huma protetti minn kwalunkwe impatt ta' interess negattiv f'konformità mar-Regolament tal-Kunsill 804/2016. Il-bilanċi mil-lum għall-għada li jinżammu f'kontijiet ta' banek kummerċjali jakkumulaw l-imgħax kuljum. Dan huwa bbażat fuq ir-rati varjabbli tas-suq li huwa applikat fuqhom marġini kuntrattwali (pożittiv jew negattiv). B'mod ġenerali, ir-rati applikati mill-banek kummerċjali huma kuntrattwalment imniżżla għal żero. Bħala riżultat, ma jeżisti l-ebda riskju li l-Kummissjoni tikseb imgħax b'rati aktar baxxi mir-rati tas-suq. L-imgħax akkumulat fuq id-depożiti għandu skopertura limitata għal riskju taċ-ċaqliq fir-rata tal-imgħax minħabba durata ta' inqas minn sena. Il-bqija tal-portafoll huwa investit f'titoli b'tul medju ta' 2,6 snin. Il-baġit ipprovdut fil-Fond ta' Garanzija jiġi investit f'portafoll ta' strumenti tas-suq tal-flus u bonds għal perjodu ta' żmien twil b'tul medju totali tal-portafoll ta' 3,59 snin. Il-baġit ipprovdut fil-Fond ta' Garanzija tal-FEIS jiġi investit f'portafoll ta' strumenti tas-suq tal-flus u bonds għal perjodu ta' żmien twil b'tul medju totali tal-portafoll ta' 3,5 snin. Ammonti riċevibbli u rikoverabbli bejn sena u ħames (5) snin jinkludu ammonti rikoverabbli relatati mal-multi tal-kompetizzjoni ta' EUR 870 miljun, li ħafna minnhom huma koperti minn garanziji bankarji u, b'hekk il-Kummissjoni għandha esponiment baxx għal riskju ta' kreditu. Dawn il-garanziji huma pprovduti minn kumpaniji mmultati bħala alternattiva minflok jagħmlu pagamenti proviżorji. Fit-tabella ta' hawn fuq mhumiex inklużi assi finanzjarji disponibbli għall-bejgħ fil-forma ta' strumenti ta' ekwità mingħajr klassifikazzjoni tal-kreditu esterna. L-erba' kategoriji ta' riskju msemmija hawn fuq huma fil-prinċipju bbażati fuq il-kategoriji ta' klassifikazzjoni ta' aġenziji ta' klassifikazzjoni esterni u jikkorrispondu għal: Grad prim u għoli: Moody P-1, Aaa – Aa3; S&P A-1+, A-1, AAA – AA -; Fitch F1+, F1, AAA – AA- u l-ekwivalenti Grad medju superjuri: Moody P-2, A1 – A3; S&P A-2, A+ – A-; Fitch F2, A+ – A- u l-ekwivalenti Grad medju inferjuri: Moody P-3, Baa1 – Baa3, S&P A-3, BBB+ – BBB-; Fitch F-3, BBBB+ – BBB- u l-ekwivalenti Grad mhux ta' investiment: Moody mhux prim, Ba1 – C; S&P B, C, BB+ – D; Fitch B, C, BB+ – D u l-ekwivalenti L-UE tuża dawn il-kategoriji tal-aġenziji esterni ta' klassifikazzjoni bħala punt ta' referenza, b'mod partikolari għal strumenti finanzjarji u banek kummerċjali, iżda, wara li tagħmel l-analiżi tagħha stess ta' każijiet individwali, tista' żżomm ammonti f'waħda mill-kategoriji ta' riskju msemmija hawn fuq, anki jekk waħda jew aktar mill-aġenziji ta' klassifikazzjoni msemmija hawn fuq jistgħu jkunu naqqsu l-grad tal-kontroparti korrispondenti. Fir-rigward tal-kontropartijiet mhux ikklassifikati, il-grupp 1 jirrigwardja d-debituri mingħajr inadempjenzi fil-passat u l-grupp 2 jirrigwardja d-debituri b'inadempjenzi fil-passat. L-ammonti murija hawn fuq taħt self u ammonti riċevibbli kkategorizzati fi grad mhux ta' investiment huma relatati primarjament ma' self għal appoġġ finanzjarju żborżat mill-Kummissjoni lill-Istati Membri f'diffikultajiet finanzjarji u ammonti rikoverabbli kontra ċerti Stati Membri abbażi tar-regolamenti dwar ir-riżorsi proprji jew fuq bażi ġuridika oħra. L-ammont taħt flus kontanti huwa relatat ma' kontijiet bankarji tar-riżorsi proprji miftuħa fit-Teżor jew fil-banek ċentrali tal-Istati Membri biex iżommu l-kontribuzzjonijiet tar-riżorsi proprji kif previst fir-regolament. Il-Kummissjoni tista' tiġbed minn dawn il-kontijiet biss sabiex tkopri l-ħtiġijiet ta' flus kontanti li jirriżultaw mill-eżekuzzjoni tal-baġit. L-iskopertura għar-riskju ta' kreditu tiġi ġestita l-ewwel billi jinkisbu garanziji tal-pajjiżi fil-każ tal-Euratom, imbagħad permezz tal-Fond ta' Garanzija għal azzjonijiet esterni (AMF u Euratom), u mbagħad permezz tal-possibbiltà ta' prelevament tal-fondi meħtieġa mill-kontijiet tar-riżorsi proprji tal-Kummissjoni mal-Istati Membri u fl-aħħar mill-aħħar permezz tal-Baġit tal-UE. Il-leġiżlazzjoni dwar ir-Riżorsi Proprji tistabbilixxi l-limitu massimu għall-pagamenti tar-riżorsi proprji għal 1,20 % tal-ING tal-Istati Membri u matul l-2016 intużaw 0,89 % sabiex ikopru l-approprjazzjonijiet ta' pagament. Dan ifisser li, fil-31 ta' Diċembru 2016, kien jeżisti marġini disponibbli ta' 0,31 % biex ikopri dawn il-garanziji. Għal dan il-għan, l-UE hija intitolata li titlob lill-Istati Membri kollha jiżguraw konformità mal-obbligu legali tal-UE fil-konfront tal-mutwanti tagħha. Il-biċċa l-kbira tar-riżorsi tat-teżor tal-Kummissjoni jinżammu, f'konformità mar-Regolament tal-Kunsill Nru 609/2014 dwar ir-riżorsi proprji, f'kontijiet miftuħa mill-Istati Membri għall-ħlas tal-kontribuzzjonijiet tagħhom (riżorsi proprji). Dawn il-kontijiet kollha huma miżmuma mat-teżori tal-Istati Membri jew mal-banek ċentrali nazzjonali. Dawn l-istituzzjonijiet iġarrbu l-inqas riskju ta' kreditu (jew kontroparti) għall-Kummissjoni, minħabba li l-iskopertura hija mal-Istati Membri tagħha. Għall-parti tar-riżorsi tat-teżor tal-Kummissjoni miżmuma ma' banek kummerċjali sabiex tkopri l-eżekuzzjoni tal-pagamenti, ir-riforniment ta' dawn il-kontijiet isir abbażi tal-prinċipju ta' "eżatt fil-ħin" u jiġi ġestit awtomatikament mis-sistema ta' ġestjoni tal-flus tat-teżor. F'kull kont jinżammu livelli ta' flus minimi, li jqisu l-ammont medju tal-pagamenti ta' kuljum eżegwiti minnu. B'konsegwenza ta' dan, l-ammont totali miżmum f'dawn il-kontijiet mil-lum għall-għada jibqa' kostantament f'livelli baxxi (b'mod ġenerali inqas minn EUR 100 miljun, bħala medja, mifruxa fuq 20 kont) u b'hekk jiġi żgurat li l-iskopertura tal-Kummissjoni għar-riskju tkun limitata. Dawn l-ammonti għandhom jitqiesu fir-rigward tal-bilanċi kumplessivi ta' kull jum tat-teżor li fl-2016 kienu jvarjaw bejn EUR 1 biljun u EUR 30 biljun, u b'ammont kumplessiv ta' pagamenti magħmula mill-kontijiet tal-Kummissjoni fl-2016 li jaqbeż il-EUR 145 biljun. Barra minn hekk, huma applikati linji gwida speċifiċi għall-għażla tal-banek kummerċjali sabiex ikompli jiġi minimizzat ir-riskju tal-kontroparti li għalih hija esposta l-Kummissjoni: Il-banek kummerċjali kollha jintgħażlu permezz ta' sejħa għall-offerti. Il-klassifikazzjoni ta' kreditu minima għal perjodu ta' żmien qasir li hija meħtieġa għall-ammissjoni fil-proċeduri tal-offerti hija P-1 ta' Moody's jew l-ekwivalenti. Jista' jiġi aċċettat livell aktar baxx f'ċirkostanzi speċifiċi u debitament ġustifikati. Il-klassifikazzjonijiet tal-kreditu tal-banek kummerċjali li fihom għandha kontijiet il-Kummissjoni jiġu mmonitorjati fuq bażi ta' kuljum. Fid-delegi barra l-UE, jinżammu kontijiet imprest ma' banek lokali magħżula permezz ta' proċedura tal-offerti simplifikata. Ir-rekwiżiti tal-klassifikazzjoni jiddependu fuq is-sitwazzjoni lokali u jistgħu jvarjaw b'mod sinifikanti minn pajjiż għal ieħor. Sabiex tiġi limitata l-iskopertura għar-riskju, il-bilanċi fuq dawn il-kontijiet jinżammu fl-aktar livelli baxxi possibbli (meta jitqiesu l-ħtiġijiet operattivi), jiġu rifornuti regolarment u l-limiti massimi applikati jiġu riveduti fuq bażi annwali. Il-banek b'depożiti għall-multi msarrfa b'mod proviżorju qabel l-2010 jintgħażlu fi proċedura tal-offerti f'konformità mal-politika dwar l-immaniġġar tar-riskji li tiddefinixxi r-rekwiżiti ta' klassifikazzjoni tal-kreditu u l-ammont ta' fondi li jistgħu jitqiegħdu fi proporzjon mal-ekwità tal-kontroparti. Bħala regola ġenerali, għall-banek kummerċjali li ntgħażlu speċifikament għad-depożitu ta' multi msarrfa b'mod proviżorju, hija meħtieġa klassifikazzjoni minima fit-tul ta' A (S&P jew l-ekwivalenti) u klassifikazzjoni minima għal perjodu ta' żmien qasir ta' A-1 (S&P jew l-ekwivalenti). Jiġu applikati miżuri speċifiċi fil-każ li l-banek f'dan il-grupp ikunu soġġetti għal tnaqqis fil-grad. Barra minn hekk, l-ammont iddepożitat ma' kull bank huwa limitat għal ċertu perċentwal tal-fondi proprji tiegħu, li jvarja skont il-livell ta' klassifikazzjoni ta' kull istituzzjoni. Il-kalkolu ta' dawn il-limiti jieħu f'kunsiderazzjoni wkoll l-ammont ta' garanziji pendenti maħruġa lill-Kummissjoni mill-istess istituzzjoni. Il-konformità tad-depożiti pendenti mar-rekwiżiti tal-politika applikabbli tiġi riveduta b'mod regolari. Għal investimenti tad-dejn sovran minn multi msarrfin b'mod proviżorju imposti mill-2010, il-Kummissjoni tassumi l-iskopertura għar-riskju ta' kreditu. L-ogħla konċentrazzjoni ta' skopertura hija lejn Franza, li tirrappreżenta 31 % tal-volum nominali totali tal-portafoll. Il-ħames pajjiżi bl-ogħla skopertura (Franza, l-Italja, il-Belġju, il-Ġermanja u l-Lussemburgu) ilkoll flimkien jirrappreżentaw 77 % tal-portafoll tal-investiment. Il-klassifikazzjoni tal-kreditu medja ponderata tal-portafoll hija A (S&P jew l-ekwivalenti). Il-politika dwar il-ġestjoni tar-riskji applikata għall-aċċettazzjoni ta' tali garanziji tiżgura kwalità kreditizja għolja għall-Kummissjoni. Il-konformità tal-garanziji pendenti mar-rekwiżiti tal-politika applikabbli tiġi riveduta b'mod regolari. Il-linji gwida dwar l-immaniġġar tal-assi miftiehma tal-portafoll tat-teżor u/jew l-istrateġija tal-investiment jiddefinixxu ċerti limiti u restrizzjonijiet sabiex jillimitaw l-iskopertura għar-riskju ta' kreditu tal-portafoll. Tali limiti u restrizzjonijiet jinkludu kriterji tal-eliġibbiltà, limiti ta' kreditu assoluti f'termini nominali skont il-kategorija tal-emittent, limiti tal-konċentrazzjoni relattiva skont il-kategorija tal-emittent u limiti tal-konċentrazzjoni għal kull ħruġ. L-investimenti kollha huma kklassifikati fl-inqas grad ta' investiment. Il-linji gwida dwar l-immaniġġar tal-assi u l-istrateġija ta' investiment u riskju jiddefinixxu ċerti limiti u restrizzjonijiet sabiex jillimitaw l-iskopertura għar-riskju ta' kreditu tal-portafoll, li ġeneralment ikun limitat għall-grad tal-investiment. Il-klassifikazzjoni ta' kreditu medja ponderata tal-portafoll hija A (S&P jew l-ekwivalenti). Minħabba li, sal-31 ta' Diċembru 2016, l-unika kontroparti għall-kuntratti forward tal-muniti pendenti kollha hija l-Bank għall-Ħlasijiet Internazzjonali (BĦI), ma ġie implimentat ebda titjib tal-kreditu, bħal kollateral, ftehimiet ta' netting jew garanziji, minn din id-data. L-iskopertura massima għar-riskju ta' kreditu għad-derivattivi f'munita barranija li għandhom valur ġust pożittiv fl-aħħar tal-perjodu tar-rapportar hija ugwali għall-ammont riportat fuq il-karta bilanċjali. Ir-riskju tal-likwidità li jiġi mit-teħid b'self ġeneralment jiġi paċut permezz tas-self b'termini u kundizzjonijiet ekwivalenti (operazzjonijiet "spalla ma' spalla"). Għall-AMF u l-Euratom, il-Fond ta' Garanzija għal azzjonijiet esterni jservi ta' riżerva ta' likwidità (jew xibka ta' sikurezza) f'każ ta' inadempjenza tal-pagament u dewmien fil-pagamenti tal-mutwatarji. Għall-BOP, ir-Regolament tal-Kunsill Nru 431/2009 (19) jipprevedi proċedura li tagħti biżżejjed żmien għall-mobilizzazzjoni ta' fondi permezz tal-kontijiet tar-riżorsi proprji tal-Kummissjoni mal-Istati Membri. Għall-EFSM, ir-Regolament tal-Kunsill Nru 407/2010 jipprevedi proċedura simili. Il-prinċipji tal-baġit tal-UE jiżguraw li r-riżorsi tal-flus ġenerali għal sena partikolari huma dejjem suffiċjenti għall-eżekuzzjoni tal-ħlasijiet kollha. Il-kontribuzzjonijiet totali tal-Istati Membri huma daqs l-ammont tal-approprjazzjonijiet ta' pagament għas-sena tal-baġit. Madankollu, il-kontribuzzjonijiet tal-Istati Membri jiġu riċevuti fi tnax-il pagament akkont kull xahar matul is-sena, filwaqt li l-ħlasijiet huma soġġetti għal ċerta staġjonalità. Barra minn hekk, f'konformità mar-Regolament tal-Kunsill 609/2014 (dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji), il-kontribuzzjonijiet tal-Istati Membri relatati mal-baġits (emendatorji) approvati wara s-16 ta' xahar (N) partikolari jsiru disponibbli biss fix-xahar N+2, filwaqt li l-approprjazzjonijiet ta' pagament relatati jkunu disponibbli minnufih. Sabiex jiġi żgurat li r-riżorsi tat-teżor disponibbli dejjem ikunu biżżejjed biex ikopru l-pagamenti li jridu jiġu eżegwiti fi kwalunkwe xahar partikolari, hemm fis-seħħ proċeduri rigward il-previżjoni regolari tal-flus, u jistgħu jiġu eżerċitati riżorsi proprji jew finanzjament addizzjonali bil-quddiem mill-Istati Membri jekk ikun meħtieġ, sa ċerti limiti u taħt ċerti kundizzjonijiet. L-istaġjonalità tal-infiq u r-restrizzjonijiet baġitarji ġenerali f'dawn l-aħħar snin irriżultaw fil-ħtieġa għal aktar monitoraġġ tar-ritmu tal-pagamenti matul is-sena. Minbarra dak li ntqal hawn fuq, fil-kuntest tal-operazzjonijiet ta' kuljum tat-teżor tal-Kummissjoni, l-għodod awtomatizzati tal-ġestjoni tal-flus jiżguraw li, fuq bażi ta' kuljum, tkun disponibbli likwidità suffiċjenti fuq kull wieħed mill-kontijiet bankarji tal-Kummissjoni. Il-fond huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-portafoll huwa magħmul prinċipalment minn titoli likwidi ħafna li jistgħu jinbiegħu sabiex jintlaħqu l-flussi ta' ħruġ ta' flus mhux mistennija. Barra minn hekk, is-sehem tat-titoli li jimmaturaw fi żmien sena u tan-noti tar-rata varjabbli huwa ta' 33 %. Il-fond huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-fond għandu jżomm minimu ta' EUR 100 miljun f'portafoll b'maturità ta' inqas minn tnax-il xahar li għandhom jiġu investiti fi strumenti monetarji. Fil-31 ta' Diċembru 2016, dawn l-investimenti, inklużi fi flus kontanti, kienu jammontaw għal EUR 197 miljun. Barra minn hekk, minimu ta' 20 % tal-valur nominali tal-fond għandu jinkludi strumenti monetarji, bonds b'rati fissi b'maturità li jifdal ta' mhux aktar minn sena u bonds b'rati varjabbli. Fil-31 ta' Diċembru 2016, dan il-proporzjon kien ta' 20 %. Il-Fond ta' Garanzija huwa ġestit skont il-prinċipju li l-assi għandu jkollhom livell suffiċjenti ta' likwidità u mobilizzazzjoni fir-rigward tal-impenji rilevanti. Il-portafoll huwa magħmul minn assi likwidi ħafna li jistgħu jinbiegħu sabiex jintlaħqu l-flussi ta' ħruġ ta' flus mhux mistennija, inklużi l-aktar assi likwidi denominati f'USD – it-Teżor tal-Istati Uniti, li jinsab fi 15 % tal-portafoll tal-investiment totali mid-data tar-rapportar. Barra minn hekk, is-sehem tat-titoli li jimmaturaw fi żmien sena u tan-noti tar-rata varjabbli huwa ta' 23 %. Is-saldu tal-kuntratti tad-derivattivi huwa gross u huwa bbażat fuq il-maturità kuntrattwali tagħhom. L-obbligi jiġu onorati permezz tal-bejgħ ta' assi denominati f'USD u/jew tranżazzjoni ta' swap, fejn huwa possibbli li jinħoloq fluss ta' ħruġ ta' flus minħabba differenzi fir-rata tal-kambju. Ma hija meħtieġa ebda ġestjoni tal-likwidità fir-rigward tar-rekwiżiti ta' kollateral/marġini, minħabba li l-kontroparti tal-iħħeġġjar attwali taċċetta li topera mal-Kummissjoni mingħajr l-ebda rekwiżit għal eżerċitar ta' kollateral/marġini. Il-partijiet relatati tal-UE huma l-entitajiet ikkonsolidati tal-UE, l-assoċjati u l-persunal prinċipali tal-maniġment ta' dawn l-entitajiet. It-tranżazzjonijiet bejn dawn l-entitajiet iseħħu bħala parti mill-operazzjonijiet normali tal-UE u, billi dan huwa l-każ, mhumiex meħtieġa rekwiżiti ta' divulgazzjoni speċifiċi għal dawn it-tranżazzjonijiet f'konformità mar-regoli tal-kontabbiltà tal-UE. Għall-finijiet tal-preżentazzjoni tal-informazzjoni dwar tranżazzjonijiet ta' partijiet relatati rigward il-ġestjoni prinċipali tal-UE, tali persuni huma murija hawnhekk taħt ħames kategoriji: Sommarju tal-intitolamenti tagħhom huwa mogħti hawn taħt – aktar informazzjoni tista' tinstab fir-Regolamenti tal-Persunal ippubblikati fuq is-sit web Europa li huma d-dokument uffiċjali li jiddeskrivi d-drittijiet u l-obbligi tal-uffiċjali kollha tal-UE. Il-persunal prinċipali tal-maniġment ma rċieva ebda self preferenzjali mill-UE. Fid-data tal-iffirmar ta' dawn il-kontijiet, għajr għall-materja spjegata hawn taħt, ma kien hemm ebda kwistjoni materjali ma nġiebet għall-attenzjoni ta' jew ġiet irrapportata lill-Uffiċjal tal-Kontabbiltà tal-Kummissjoni li kienet teħtieġ li tiġi divulgata separatament f'din it-taqsima. Il-kontijiet u n-noti relatati tħejjew billi ntużat l-aktar informazzjoni riċenti disponibbli u dan huwa rifless fl-informazzjoni ppreżentata. Fid-29 ta' Marzu 2017, ir-Renju Unit ħabbar formalment l-intenzjoni tiegħu li jitlaq mill-Unjoni Ewropea, u b'hekk attiva l-Artikolu 50 tat-Trattat dwar l-Unjoni Ewropea. F'konformità ma' dan l-artikolu kif ukoll mal-linji gwida tal-Kunsill Ewropew dwar il-ftehim finanzjarju u direttivi ta' negozjati pprovduti mill-Kunsill, l-UE għandha tikkonkludi ftehim mar-Renju Unit, li jistabbilixxi l-arranġamenti għall-irtirar tiegħu. Fid-data tal-iffirmar ta' dawn il-kontijiet, il-proċess tan-negozjati għadu kif beda u ma hemm ebda impatt fuq il-pożizzjoni finanzjarja tal-UE fil-31 ta' Diċembru 2016. L-entitajiet elenkati hawn taħt ma ġewx ikkonsolidati bl-użu tal-metodu tal-ekwità fir-rapporti finanzjarji konsolidati tal-UE għall-2016 fuq il-bażi tal-immaterjalità: Industriji b'bażi Bijoloġika hija Sħubija Pubblika-Privata ("Public-Private Partnership" – PPP) bejn l-UE u l-Konsorzju tal-Industriji b'bażi Bijoloġika ("Bio-based Industries Consortium" – BIC). Il-BBI hija ddedikata biex tagħmel użu sħiħ mill-potenzjal tal-bijoekonomija Ewropea, billi ddawwar ir-residwi bijoloġiċi u l-iskart fi prodotti ta' kuljum aktar ekoloġiċi permezz ta' teknoloġiji innovattivi u bijoraffineriji, li huma fil-qalba tal-bijoekonomija. "Clean Sky" huwa l-akbar programm ta' riċerka Ewropew li jiżviluppa teknoloġija innovattiva u mill-aktar avvanzata mmirata biex tnaqqas is-CO2, l-emissjonijiet tal-gassijiet u l-livelli ta' storbju prodotti mill-inġenji tal-ajru. "Clean Sky", li hija ffinanzjata mill-programm tal-UE Orizzont 2020, tikkontribwixxi għat-tisħiħ tal-kollaborazzjoni tal-industrija tal-ajru Ewropea, tat-tmexxija globali u tal-kompetittività. L-IMI hija l-akbar inizjattiva pubblika-privata tal-Ewropa mmirata biex tħaffef l-iżvilupp ta' mediċini aħjar u aktar sikuri għall-pazjenti. L-IMI hija impriża konġunta bejn l-Unjoni Ewropea u assoċjazzjoni tal-industrija farmaċewtika. ECSEL hija PPP fil-komponenti u s-sistemi elettroniċi, li tnaqqas id-distakk bejn ir-riċerka u l-esplojtazzjoni, tallinja l-istrateġiji sabiex iżżid l-investimenti nazzjonali u Ewropej u tibni ekosistema avvanzata. FCH hija PPP li tappoġġa l-attivitajiet ta' riċerka, żvilupp teknoloġiku u dimostrazzjoni (RTD) fit-teknoloġiji taċ-ċelloli tal-fjuwil u l-enerġija tal-idroġenu fl-Ewropa. L-għan tagħha huwa li taċċellera l-introduzzjoni ta' dawn it-teknoloġiji fis-suq, filwaqt li tagħmel użu sħiħ mill-potenzjal tagħhom bħala strument fil-kisba ta' sistema tal-enerġija li ma tużax ħafna karbonju. SESAR hija PPP responsabbli għall-immodernizzar tas-sistema Ewropea tal-ġestjoni tat-traffiku tal-ajru (ATM) permezz tal-koordinazzjoni u l-konċentrazzjoni tal-isforzi tar-riċerka u l-innovazzjoni rilevanti kollha tal-ATM fl-UE. Shift2Rail hija l-ewwel inizjattiva teknoloġika konġunta Ewropea fis-settur ferrovjarju li tfittex riċerka u innovazzjoni (R&I) ffokata u soluzzjonijiet xprunati mis-suq billi taċċellera l-integrazzjoni ta' teknoloġiji ġodda u avvanzati f'soluzzjonijiet innovattivi ta' prodotti ferrovjarji. Il-kontijiet annwali tal-entitajiet imsemmija hawn fuq huma disponibbli għall-pubbliku fuq is-siti web rispettivi tagħhom. L-għan ta' din id-Diskussjoni u Analiżi tar-Rapport Finanzjarju (FSDA) huwa li tgħin lill-qarrejja jifhmu l-pożizzjoni finanzjarja, l-prestazzjoni finanzjarja u l-fluss tal-flus ippreżentati fid-dikjarazzjonijiet finanzjarji kkonsolidati tal-UE. L-informazzjoni ppreżentata f'din l-FSDA ma ġietx ivverifikata. Il-maġġoranza tad-dħul tal-istituzzjonijiet u l-korpi tal-UE huwa dħul minn tranżazzjonijiet mhux ta' skambju. It-tabella ta' hawn taħt tipprovdi ħarsa ġenerali lejn il-kategoriji ewlenin ta' dan id-dħul. Il-punti ewlenin li għandhom jiġu nnotati fir-rigward taċ-ċaqliq fid-dħul minn tranżazzjonijiet mhux ta' skambju, meta mqabbla mal-2015, huma: tnaqqis fi dħul mill-VAT ta' EUR 2,5 biljun primarjament minħabba r-rata ta' ġbir mnaqqsa ta' 0,15 % għall-Ġermanja, in-Netherlands u l-Iżvezja, li kienet applikabbli wara d-dħul fis-seħħ ta' deċiżjoni dwar ir-riżorsi proprji (DRP) tal-2014 fl-2016; kif ukoll żieda sinifikanti fid-dħul mill-multi tal-kompetizzjoni ta' EUR 3,3 biljun primarjament minħabba l-multi imposti fl-2016 fis-settur bankarju u f'dak tat-trakkijiet. L-irkupru tal-ispejjeż jirrappreżenta l-ordnijiet ta' rkupru maħruġa mill-Kummissjoni li jiġu msarrfa jew paċuti kontra pagamenti sussegwenti rreġistrati fis-sistema kontabilistika tal-Kummissjoni, magħmula b'tali mod li tirkupra n-nefqa preċedentament imħallsa mill-baġit tal-UE. L-ispejjeż, bħala EUR 144,5 biljun, kienu f'livell ferm aktar baxx mis-sena li għaddiet (2015: EUR 155,9 biljun). Ġie nnotat tnaqqis ta' EUR 3,7 biljun għall-Fond Ewropew għall-Iżvilupp Reġjonali (FEŻR) u għall-Fond ta' Koeżjoni (FK), li kien dovut għal inqas spejjeż imġarrba b'rabta mal-perjodu ta' programmazzjoni preċedenti (2007-2013) flimkien mal-bidu kajman tal-implimentazzjoni tal-perjodu ta' programmazzjoni 2014–2020. Għall-istess raġuni, l-ispejjeż taħt il-Fond Agrikolu Ewropew għall-Iżvilupp Rurali (FAEŻR) u strumenti oħrajn għall-iżvilupp rurali naqsu wkoll bi EUR 3,7 biljun. L-entrati ewlenin tal-ispejjeż (EUR 102,8 biljun) huma pagamenti ta' trasferiment taħt il-mod ta' ġestjoni kondiviża. Il-fondi prinċipali huma: il-Fond Agrikolu Ewropew ta' Garanzija (FAEG), il-FAEŻR u strumenti oħra għall-iżvilupp rurali, il-Fond Ewropew għall-Iżvilupp Reġjonali u ta' Koeżjoni u l-Fond Soċjali Ewropew (FSE). Fis-sena finanzjarja 2016, dawn kienu jikkostitwixxu kważi 71,1 % tal-ispejjeż totali. L-ispejjeż imġarrba taħt ġestjoni diretta jirrappreżentaw l-implimentazzjoni tal-baġit mill-Kummissjoni, mill-aġenziji eżekuttivi u mill-fondi fiduċjarji. Inklużi taħt ġestjoni diretta hemm ukoll l-ispejjeż amministrattivi tal-istituzzjonijiet u l-aġenziji kollha tal-UE. Taħt il-ġestjoni indiretta, il-baġit jiġi implimentat minn aġenziji tal-UE, korpi tal-UE, pajjiżi terzi, organizzazzjonijiet internazzjonali u entitajiet oħrajn. B'mod ġenerali, l-ispejjeż imġarrba taħt ġestjoni diretta u indiretta kienu jikkostitwixxu madwar 16,2 % tal-ispejjeż totali (EUR 23,4 biljun) u baqgħu stabbli meta mqabbla mas-sena finanzjarja preċedenti. L-UE tirrikonoxxi wkoll l-obbligi ta' ħlas futuri bħala spejjeż li għadhom mhumiex murija fil-kontijiet baġitarji bbażati fuq il-ħlasijiet. Huma jidhru b'mod partikolari taħt l-ammonti pagabbli u l-imposti dovuti għall-agrikoltura u l-iżvilupp rurali u taħt l-obbligazzjonijiet tal-pensjonijiet u tal-benefiċċji tal-impjegati akkwistati mill-Kummissarji, mill-MPE u mill-persunal u jwasslu għal assi netti negattivi (dawn il-pagamenti se jkunu ffinanzjati minn baġits futuri). L-aktar entrati sinifikanti fuq in-naħa tal-assi tal-karta bilanċjali huma l-assi finanzjarji (self, assi finanzjarji disponibbli għall-bejgħ, flus kontanti) u l-ammonti ta' prefinanzjament, li jikkostitwixxu kważi 84 % tal-assi tal-UE. L-ammont ta' self naqas b'EUR 1,8 biljun għal EUR 55,5 biljun, filwaqt li l-ammont ta' strumenti finanzjarji disponibbli għall-bejgħ iffinanzjati mill-baġit tal-UE (strumenti baġitarji) reġa' żdied b'madwar EUR 455 miljun (2015: EUR 460 miljun). Inklużi fuq in-naħa tal-assi taħt "Assi spazjali" hemm l-assi li jikkonċernaw il-programmi Copernicus u Galileo (EUR 3,3 biljun). L-assi li jirrigwardjaw lil Galileo ġew imċaqilqa mill-assi taħt kostruzzjoni għall-assi fissi skont id-dikjarazzjoni tas-servizzi inizjali ta' Galileo fil-15 ta' Diċembru 2016. B'mod ġenerali, l-istituzzjonijiet u l-korpi tal-UE jagħmlu ħilithom sabiex iżommu l-ammonti miżmuma bħala flus u ekwivalenti ta' flus f'livell baxx. Il-bilanċ tal-flus għoli ta' EUR 28,6 biljun fi tmiem is-sena huwa dovut għall-elementi ewlenin li ġejjin: Fir-rigward tar-riżorsi proprji, il-bilanċ fl-aħħar tas-sena jinkludi ammont nett totali ta' EUR 7,7 biljun li jridu jingħataw lura lill-Istati Membri fil-bidu tal-2017 bħala riżultat tal-baġits emendatorji adottati fl-aħħar tal-2016. Barra minn hekk, l-avvanzi fuq ir-riżorsi proprji li jammontaw għal EUR 1,5 biljun waslu fl-aħħar jiem tal-2016. Ammont sinifikanti ta' multi imposti mill-Kummissjoni għal ksur tar-regoli tal-kompetizzjoni, li jammontaw għal EUR 4,3 biljun, issarrfu b'mod definittiv fl-2016 u issa huma parti mill-bilanċ tat-teżor fi tmiem is-sena. Il-bilanċ tat-teżor jinkludi wkoll id-dħul assenjat u l-approprjazzjonijiet ta' pagament mhux minfuqa ta' EUR 11-il biljun sal-aħħar tal-2016. Ta' min jinnota li l-livell ta' prefinanzjament huwa influwenzat b'mod sinifikanti miċ-ċiklu tal-QFP – pereżempju, fil-bidu ta' perjodu tal-QFP, wieħed jista' jistenna li jitħallsu avvanzi kbar lill-Istati Membri skont il-politika ta' koeżjoni. Il-Kummissjoni tagħmel kull sforz biex tiżgura li l-livelli ta' prefinanzjament jinżammu f'livell xieraq. Għandu jinstab bilanċ bejn l-iżgurar ta' finanzjament suffiċjenti għall-proġetti u r-rikonoxximent f'waqtu tal-infiq. Il-prefinanzjament totali (minbarra avvanzi oħrajn lill-Istati Membri u kontribuzzjonijiet għall-fondi fiduċjarji Bekou u Afrika) fuq il-karta bilanċjali tal-UE jammonta għal EUR 41,6 biljun (2015: EUR 40 biljun), li kważi kollha huma relatati ma' attivitajiet tal-Kummissjoni. Madwar 64 % tal-prefinanzjament tal-Kummissjoni jikkonċerna l-ġestjoni kondiviża, li jfisser li l-implimentazzjoni tal-baġit hija ddelegata lill-Istati Membri (il-Kummissjoni żżomm irwol superviżorju). L-aktar ammont ta' prefinanzjament sinifikanti taħt il-mod ta' ġestjoni kondiviża jirrigwardja l-FEŻR u l-FK (EUR 15,1 biljun). Il-prefinanzjament fit-tul naqas bi EUR 8,3 biljun, filwaqt li l-prefinanzjament għal perjodu ta' żmien qasir żdied b'EUR 9,9 biljun. Dan iċ-ċaqliq fl-ammonti ta' prefinanzjament huwa dovut għall-fatt li l-perjodu ta' programmazzjoni 2007-2013 jinsab fil-fażi tal-għeluq tiegħu u, b'hekk, aktar ammonti jsiru dovuti fi żmien 12-il xahar. Fir-rigward tal-perjodu ta' programmazzjoni 2014-2020, il-prefinanzjament inizjali mħallas jitniżżel bħala mhux attwali, filwaqt li l-prefinanzjament annwali jitniżżel bħala attwali. L-entrati li ġejjin huma murija fit-termini tal-kontabbiltà bħala strumenti finanzjarji fir-rapporti finanzjarji konsolidati tal-UE: L-Istrumenti Finanzjarji ffinanzjati mill-baġit tal-UE; L-assi finanzjarji miżmuma fil-fondi ta' garanzija għall-garanziji baġitarji; u Is-self u t-teħid b'self relatat għall-programmi ta' assistenza finanzjarja. L-importanza u l-volum tal-istrumenti finanzjarji ffinanzjati mill-baġit tal-UE taħt ġestjoni diretta u indiretta jiżdiedu minn sena għal sena. Il-kunċett bażiku wara dan l-approċċ, b'kuntrast mal-metodu tradizzjonali ta' implimentazzjoni tal-baġit li jagħti għotjiet u sussidji, huwa li għal kull euro li jintefaq mill-baġit permezz ta' strumenti finanzjarji, il-benefiċjarju finali jirċievi aktar minn EUR 1 bħala appoġġ finanzjarju minħabba l-effett ta' ingranaġġ. Dan l-użu tal-baġit tal-UE għandu l-għan li jimmassimizza l-impatt tal-fondi disponibbli. L-istrumenti finanzjarji ffinanzjati mill-baġit tal-UE jeżistu fil-forma ta' strumenti ta' garanzija, strumenti ta' ekwità u strumenti ta' self – ara l-ħarsa ġenerali mill-QFP hawn taħt. L-assi f'dawn l-istrumenti jinżammu fi flus u l-ekwivalenti ta' flus jew inkella jiġu investiti fi strumenti ta' ekwità u titoli ta' dejn murija bħala assi finanzjarji disponibbli għall-bejgħ fir-rapporti finanzjarji konsolidati tal-UE. Assi finanzjarji disponibbli għall-bejgħ ta' strumenti finanzjarji ffinanzjati mill-baġit tal-UE (il-valur fi tmiem is-sena) It-tabelli li ġejjin jipprovdu ħarsa ġenerali lejn l-istrumenti finanzjarji ffinanzjati mill-baġit tal-UE għal kull QFP u l-valuri tagħhom fil-31 ta' Diċembru 2016: Fond ta' Garanzija għal azzjonijiet esterni ta' EUR 2,3 biljun; kif ukoll Fil-Fond ta' Garanzija tal-FEIS ta' EUR 1 biljun. Il-Fond ta' Garanzija tal-FEIS beda jopera fl-2016. L-UE tingħata s-setgħa mit-Trattat tal-UE sabiex tadotta programmi ta' teħid b'self biex timmobilizza r-riżorsi finanzjarji neċessarji bil-għan li taqdi mandati speċifiċi. Il-Kummissjoni, li taġixxi f'isem l-UE, bħalissa qed topera tliet programmi ewlenin: Il-Mekkaniżmu Ewropew ta' Stabbilizzazzjoni Finanzjarja (EFSM), l-assistenza għall-Bilanċ tal-Pagamenti (BOP) u l-Assistenza Makrofinanzjarja (AMF), li taħthom tista' tagħti self. Il-kapital meħtieġ biex jiffinanzja s-self mogħti mill-UE jinġabar fis-swieq kapitali jew ma' istituzzjonijiet finanzjarji. Is-self tal-AMF jingħata lill-pajjiżi msieħba barra mill-UE, bis-self pendenti fil-31 ta' Diċembru 2016 jammonta għal EUR 2 947 miljun f'ammonti nominali. Fl-2014, il-programmi ta' assistenza finanzjarja Irlandiżi u Portugiżi taħt l-EFSM skadew u b'hekk ma jistax jingħata self addizzjonali. F'Jannar 2016, il-Portugall talab b'mod uffiċjali għal estensjoni tal-maturità tal-ewwel ħlas lura tas-self tal-EFSM tiegħu dovut fit-3 ta' Ġunju 2016. Il-pagament akkont ta' EUR 4,75 biljun ġie ffinanzjat mill-ġdid bi tliet porzjonijiet ta' EUR 1,5 biljun, EUR 2,25 biljun u EUR 1 biljun, b'maturitajiet li jagħlqu fl-2023, fl-2031 u fl-2036, rispettivament. Din hija r-raġuni prinċipali għat-tnaqqis tas-self/teħid b'self għal perjodu ta' żmien qasir u għaż-żieda tas-self/teħid b'self fit-tul fuq il-karta bilanċjali tal-2016. Il-programm ta' assistenza tal-BOP għall-Ungerija skada fl-2010 u ż-żewġ programmi ta' assistenza għal-Latvja u għar-Rumanija skadew fl-2012. Barra minn hekk, iż-żewġ programmi ta' assistenza prekawzjonarja għar-Rumanija skadew fl-2013 u fl-2015, rispettivament, mingħajr ma tneħħew. F'April 2016, l-Ungerija rrimborżat l-aħħar pagament akkont pendenti tagħha ta' EUR 1,5 biljun. Ħarsa ġenerali lejn is-self mogħti għal assistenza finanzjarja f'ammonti nominali: L-eċċess tal-obbligazzjonijiet fuq l-assi ma jfissirx li l-istituzzjonijiet u l-korpi tal-UE jinsabu f'diffikultajiet finanzjarji, pjuttost ifisser li ċerti obbligazzjonijiet se jkunu ffinanzjati minn baġits annwali futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fl-2016, minkejja li jistgħu effettivament jitħallsu fl-2017, jew aktar tard, u jiġu ffinanzjati bl-użu ta' baġits futuri, filwaqt li d-dħul relatat jiġi kontabilizzat biss f'perjodi futuri. L-aktar ammonti sinifikanti li għandhom jiġu emfasizzati huma l-attivitajiet tal-FAEG (imħallsa fl-2017) u l-obbligazzjoni tal-benefiċċji tal-impjegati (li jridu jitħallsu matul it-30 sena, u aktar, li ġejjin). Kunsiderazzjoni importanti fl-implimentazzjoni tal-baġit tal-UE hija l-ħtieġa li jiġu żgurati l-prevenzjoni jew il-kxif xierqa u l-korrezzjoni sussegwenti tan-nuqqasijiet fis-sistema li jwasslu għal żbalji, irregolaritajiet u frodi. Fir-rapport annwali tagħha, il-Qorti tipprovdi dikjarazzjoni ta' assigurazzjoni dwar il-legalità u r-regolarità tat-tranżazzjonijiet sottostanti għall-kontijiet annwali, kif ukoll il-livell materjali tal-iżbalji fil-pagamenti. Id-dikjarazzjoni ta' assigurazzjoni takkumpanja l-kontijiet annwali tal-UE fil-pubblikazzjoni tagħha f'Il-Ġurnal Uffiċjali. L-azzjonijiet protettivi tal-Kummissjoni jtaffu l-impatt ta' dawn l-iżbalji permezz ta' żewġ mekkaniżmi ewlenin: mekkaniżmi preventivi (pereżempju, kontrolli "ex ante", interruzzjonijiet u sospensjonijiet ta' pagamenti); u mekkaniżmi korrettivi (primarjament korrezzjonijiet finanzjarji imposti fuq l-Istati Membri, jew maqbula magħhom u, sa ċertu punt, irkupri minn riċevituri ta' pagamenti tal-UE). Skont il-mod ta' ġestjoni kondiviża (infiq agrikolu u azzjonijiet strutturali), l-Istati Membri huma primarjament responsabbli matul iċ-ċiklu tal-ħajja tan-nefqa sabiex jiżguraw li n-nefqa li titħallas mill-baġit tal-UE tkun legali u regolari. L-azzjonijiet korrettivi, jiġifieri l-korrezzjonijiet finanzjarji u l-irkupri, jinħolqu wara s-superviżjoni u l-kontrolli magħmula kemm mill-Kummissjoni kif ukoll, fil-każ tal-infiq marbut mal-ġestjoni kondiviża, mill-Istati Membri fuq l-eliġibbiltà tan-nefqa ffinanzjata mill-baġit tal-UE. Meta tiġi biex tiddeċiedi dwar l-ammont ta' korrezzjoni finanzjarja jew irkupru, il-Kummissjoni tqis in-natura u l-gravità tal-ksur tad-dritt applikabbli, kif ukoll l-implikazzjonijiet finanzjarji għall-baġit tal-UE, inklużi każijiet ta' nuqqasijiet fis-sistemi ta' ġestjoni u kontroll. Il-biċċa l-kbira tal-korrezzjonijiet isiru wara l-pagament. Il-korrezzjonijiet finanzjarji u l-irkupri huma ppreżentati f'żewġ stadji ewlenin tal-proċess. Iż-żewġ fażijiet jistgħu jseħħu fl-istess sena jew fi snin differenti: Korrezzjonijiet finanzjarji u rkupri fl-istadju ta' konferma: Dawn l-ammonti jew ġew maqbula mill-Istat Membru kkonċernat jew adottati permezz ta' deċiżjoni tal-Kummissjoni. Fl-2016, il-korrezzjonijiet u l-irkupri finanzjarji totali kkonfermati kienu jammontaw għal EUR 3 777 miljun (2015: EUR 3 499 miljun). Il-korrezzjonijiet u l-irkupri finanzjarji fl-istadju tal-implimentazzjoni: Dawn l-ammonti jirrappreżentaw il-pass finali tal-proċess li bih is-sitwazzjoni osservata ta' nefqa mhux dovuta tiġi kkorreġuta b'mod definittiv. Bosta mekkaniżmi ta' implimentazzjoni huma previsti fl-oqfsa regolatorji bbażati fuq is-settur. Fl-2016, il-korrezzjonijiet u l-irkupri finanzjarji totali implimentati kienu jammontaw għal EUR 3 389 miljun (2015: EUR 3 853 miljun). L-implimentazzjoni tal-korrezzjonijiet finanzjarji u l-irkupri tista' tieħu għadd ta' snin, prinċipalment minħabba deċiżjonijiet dwar differimenti jew pagamenti akkont mogħtija lill-Istati Membri skont il-politika agrikola. Skont il-politika ta' koeżjoni, il-qafas legali jipprevedi l-implimentazzjoni waqt jew wara l-għeluq tal-perjodu ta' programmazzjoni. Fil-preżent, hemm livell għoli ta' inċertezza dwar il-prospetti ekonomiċi globali. Din l-inċertezza ġejja wara s-sena diġà diffiċli tal-2016, li fiha l-ekonomija Ewropea kellha tiffaċċja bosta sfidi domestiċi u internazzjonali, inklużi l-aktar ritmu baxx tat-tkabbir kummerċjali u globali mill-2009, it-tensjonijiet ġeopolitiċi, l-attakki terroristiċi f'diversi Stati Membri, is-setturi bankarji taħt tensjoni, il-vot tar-Renju Unit favur il-ħruġ mill-UE u reazzjoni negattiva dejjem tikber kontra l-globalizzazzjoni. Madankollu, sa issa, l-ekonomija Ewropea wriet li hija reżiljenti u baqgħet għaddejja bit-tkabbir ekonomiku u l-ħolqien tal-impjiegi. It-tkabbir tal-PDG tal-UE żdied lejn l-aħħar tal-2016 u jidher li żamm il-momentum tiegħu fl-2017. Din ir-reżiljenza kienet appoġġata minn għadd ta' fatturi favorevoli magħrufa sewwa, inklużi l-prezz taż-żejt relattivament baxx, id-deprezzament tal-euro fil-passat, il-politiki monetarji akkomodattivi u pożizzjoni ġeneralment newtrali tal-politika fiskali. L-implimentazzjoni ta' riformi strutturali f'xi Stati Membri għenet ukoll sabiex jiġi sostnut l-irkupru, b'mod partikolari fis-suq tax-xogħol. Il-konsum privat baqa' l-ixprunatur ewlieni tat-tkabbir, filwaqt li l-investiment kompla jiddiżappunta. Din id-dgħufija persistenti fl-investiment titfa' dell ta' dubju fuq is-sostenibbiltà tal-irkupru u t-tkabbir potenzjali tal-ekonomija. L-inċertezza qed tiżdied għal livell għoli b'mod straordinarju, xprunata mill-eżitu inċert tad-deċiżjoni tar-Renju Unit li tirtira mill-UE. B'mod ġenerali, wara 1,7 % fl-2016, it-tkabbir tal-PDG taż-Żona tal-Euro mistenni jonqos kemxejn din is-sena għal 1,6 % u mbagħad jerġa' jiżdied bi ftit għal 1,8 % fl-2018. Din l-espansjoni kostanti iżda moderata għandha tibqa' tiġi xprunata mid-domanda domestika. It-tkabbir globali tal-PDG huwa mistenni li jkun laħaq punt baxx fl-2016 u huwa pproġettat li jissaħħaħ matul din is-sena u fis-sena li ġejja. It-tkabbir barra l-UE huwa pproġettat li jiżdied gradwalment minn 3,2 % fl-2016 għal 3,7 % fl-2017 u 3,9 % fl-2018. L-attivitajiet ta' għoti u teħid b'self tal-UE għall-programmi ta' assistenza finanzjarja huma operazzjonijiet mhux baġitarji. B'mod ġenerali, il-fondi miġbura jingħataw b'self spalla ma' spalla lill-pajjiż benefiċjarju, jiġifieri bl-istess kupun, maturità u ammont. Minkejja l-metodoloġija spalla ma' spalla, is-servizz tad-dejn tal-istrumenti ta' finanzjament huwa obbligu legali tal-UE, li trid tiżgura li l-pagamenti kollha jsiru b'mod sħiħ u fil-ħin. Il-Kummissjoni daħħlet fis-seħħ proċeduri sabiex tiżgura l-ħlas lura tas-self meħud anki f'każ ta' inadempjenza tas-self. It-teħid b'self tal-UE jikkostitwixxi obbligi diretti u mhux kondizzjonali tal-UE u dawn huma garantiti mill-Istati Membri tal-UE (obbligazzjonijiet kontinġenti baġitarji). It-teħid b'self għall-finanzjament tas-self lil pajjiżi barra mill-UE huwa kopert mill-Fond ta' Garanzija għal azzjonijiet esterni. Jekk Stat Membru benefiċjarju jsir inadempjenti, is-servizz tad-dejn jiġi prelevat mill-bilanċ tat-teżor disponibbli għall-Kummissjoni, jekk ikun possibbli. Jekk dan ma jkunx possibbli, il-Kummissjoni tippreleva l-fondi neċessarji mill-Istati Membri. L-Istati Membri tal-UE huma legalment obbligati, skont il-leġiżlazzjoni tal-UE dwar ir-riżorsi proprji (l-Artikolu 14 tar-Regolament tal-Kunsill 609/2014), li jagħmlu disponibbli biżżejjed fondi sabiex jissodisfaw l-obbligi tal-UE. B'hekk, l-investituri huma esposti biss għar-riskju ta' kreditu tal-UE, mhux għal dak tal-benefiċjarju tas-self iffinanzjat. Is-self "spalla ma' spalla" jiżgura li l-baġit tal-UE ma jġarrab ebda riskju taċ-ċaqliq fir-rata tal-imgħax jew riskju tal-kambju. Għal kull programm tal-pajjiżi, id-deċiżjonijiet tal-PE, tal-Kunsill u tal-Kummissjoni jiddeterminaw l-ammont kumplessiv mogħti, l-għadd ta' pagamenti akkont li għandhom jitħallsu u l-maturità massima (medja) tal-pakkett tas-self. Sussegwentement, il-Kummissjoni u l-pajjiż benefiċjarju jaqblu fuq il-parametri tas-self/tal-finanzjament, b'mod partikolari l-maturità tal-pagamenti akkont. Barra minn hekk, il-pagamenti akkont kollha tas-self, ħlief l-ewwel wieħed, jiddependu fuq il-konformità mal-kundizzjonijiet tal-politika, fil-kuntest ta' assistenza finanzjarja konġunta bejn l-UE/Fond Monetarju Internazzjonali (FMI), li huwa fattur ieħor li jinfluwenza ż-żmien meta jsiru l-operazzjonijiet ta' finanzjament. Dan jimplika li ż-żmien u l-maturitajiet tal-ħruġ jiddependu fuq l-attività relatata ta' għoti b'self tal-UE. Il-finanzjament huwa denominat b'mod esklussiv f'euro u l-ispettru tal-maturità huwa ta' bejn tliet snin u 30 sena. It-tabella li ġejja tagħti ħarsa ġenerali lejn l-iskeda ta' rimborż ippjanat f'valur nominali għall-ammonti pendenti ta' self tal-EFSM u tal-BOP fid-data tal-karta bilanċjali: Il-mekkaniżmi intergovernattivi ta' stabbiltà finanzjarja l-Faċilità Ewropea ta' Stabbiltà Finanzjarja (EFSF) u l-Mekkaniżmu Ewropew ta' Stabbiltà (MES) huma barra l-qafas tat-Trattat tal-UE u b'hekk mhumiex inklużi fil-kontijiet annwali konsolidati tal-UE. Il-Fond ta' Garanzija għal azzjonijiet esterni hu pprovdut mill-baġit tal-UE biex ikopri 9 % tas-selfiet garantiti pendenti għall-attivitajiet tal-mandat ta' self estern tal-BEI lil pajjiżi terzi sa tmiem is-sena. Fil-31 ta' Diċembru 2015 il-valur totali tal-assi ta' EUR 2,3 biljun jkopri esponiment ta' ammonti żborżati ta' EUR 19,8 biljun, ta' ammonti ffirmati ta' EUR 28,8 biljun sa massimu ta' EUR 39,3 biljun. Il-Fond ta' Garanzija tal-FEIS beda l-attivitajiet tiegħu fl-2016 u gradwalment mistenni jilħaq EUR 8 biljun sal-2022, sabiex b'hekk jipprovdi 50 % tal-iskopertura massima tal-garanzija tal-UE ta' EUR 16-il biljun. Fl-2016 ingħata ammont ta' EUR 1 biljun lill-Fond ta' Garanzija tal-FEIS, ġew żborżati EUR 4,4 biljun ta' ammonti garantiti u b'kollox ġew iffirmati EUR 11,2 biljun (biex b'hekk jinkludu l-ammonti żborżati). L-UE qed tiffaċċja kriżi mingħajr preċedent li tirrikjedi s-solidarjetà, l-għaqda u l-effiċjenza. L-isfidi huma komuni u jeħtieġ li r-reazzjonijiet ikunu kkoordinati. Il-pożizzjoni ġeografika tat-Turkija tagħmilha pajjiż prominenti għall-wasla u t-tranżitu ta' ħafna refuġjati u migranti. Bħala riżultat ta' influss mingħajr preċedent, prinċipalment minħabba l-kunflitt fis-Sirja, il-pajjiż spiċċa jospita l-ogħla numru ta' refuġjati u migranti fid-dinja. Fl-2015, l-UE u l-Istati Membri tagħha ddeċidew li jżidu l-impenn politiku u finanzjarju tagħhom biex jappoġġaw lit-Turkija fl-isforzi tagħha biex tospita lir-refuġjati. Intlaħaq qbil fuq kooperazzjoni komprensiva bbażata fuq responsabbiltà kondiviża, impenji reċiproki u kunsinni bejn l-UE u t-Turkija fil-qafas tad-Dikjarazzjoni UE-Turkija tad-29 ta' Novembru 2015. Is-summit tad-29 ta' Novembru 2015 attiva l-Pjan ta' Azzjoni Konġunt bejn l-UE u t-Turkija ("Joint Action Plan" – JAP) sabiex it-Turkija tiġi megħjuna tindirizza l-konsegwenzi tal-kunflitt fis-Sirja. Il-Faċilità saret operazzjonali fis-17 ta' Frar 2016 bl-ewwel laqgħa tal-Kumitat ta' Tmexxija tal-Faċilità. Il-Faċilità għar-Refuġjati fit-Turkija hija mekkaniżmu ta' koordinazzjoni li jippermetti l-mobilizzazzjoni mħaffa, effettiva u effiċjenti tal-għajnuna tal-UE għar-refuġjati fit-Turkija. Il-Faċilità tiżgura l-aħjar mobilizzazzjoni tal-istrumenti ta' finanzjament tal-UE rilevanti li jeżistu, bħala għajnuna umanitarja jew għajnuna mhux umanitarja, sabiex jiġi żgurat li l-ħtiġijiet tar-refuġjati u tal-komunitajiet li jospitawhom jiġu indirizzati b'mod komprensiv u kkoordinat. Il-Kumitat ta' Tmexxija tal-Faċilità jipprovdi gwida strateġika fir-rigward tal-prijoritajiet ġenerali, it-tip ta' azzjonijiet li għandhom jiġu appoġġati, l-ammonti li għandhom jiġu allokati u l-istrumenti finanzjarji li għandhom jiġu mobilizzati, kif ukoll, fejn ikun xieraq, dwar il-kundizzjonijiet li jirrigwardjaw l-implimentazzjoni mit-Turkija tal-impenji tagħha skont il-Pjan ta' Azzjoni Konġunt UE-Turkija. Il-Kumitat ta' Tmexxija huwa ppresedut mill-Kummissjoni u magħmul minn żewġ rappreżentanti tal-Kummissjoni u rappreżentant minn kull Stat Membru, bit-Turkija li tattendi b'funzjoni konsultattiva. Skont l-Artikolu 3(2) tad-Deċiżjoni tal-Kummissjoni li tistabbilixxi l-Faċilità, fit-tieni laqgħa tal-Kumitat ta' Tmexxija tat-12 ta' Mejju 2016 intlaħaq qbil li l-Faċilità għandha tiffoka fuq sitt oqsma ta' prijorità: (1) l-għajnuna umanitarja, (2) il-ġestjoni tal-migrazzjoni, (3) l-edukazzjoni, (4) is-saħħa, (5) l-infrastruttura muniċipali u (6) l-appoġġ soċjoekonomiku. Il-baġit totali kkoordinat mill-Faċilità huwa ta' EUR 3 biljun, li għandhom jingħataw b'kuntratti fil-perjodu bejn l-2016 u l-2017. Dawn jikkonsistu f'EUR 1 biljun mill-baġit tal-UE u EUR 2 biljun f'finanzjament addizzjonali mill-Istati Membri. Il-kontribuzzjonijiet tal-Istati Membri jsiru direttament fil-baġit tal-UE fil-forma ta' dħul assenjat estern skont l-Artikolu 21(2)(b) tar-RF u jiġu assenjati għal-linji baġitarji ta' IPA II u HUMA, rispettivament. Mill-baġit tal-UE ta' EUR 1 biljun, EUR 250 miljun ġew mobilizzati fl-2016 u EUR 750 miljun twarrbu għall-Faċilità fil-baġit tal-2017. Il-Faċilità hija ffinanzjata minn dawn is-sorsi li ġejjin: Il-Kummissjoni kkonkludiet ftehimiet ta' kontribuzzjoni individwali mal-Istati Membri kollha rigward il-kontribuzzjonijiet nazzjonali tagħhom għat-total ikkombinat ta' EUR 2 biljun skont l-Artikolu 7(2) tar-Regoli tal-Applikazzjoni tar-RF. Il-Faċilità hija implimentata bħala għajnuna umanitarja u mhux umanitarja, b'EUR 1,4 biljun u EUR 1,6 biljun allokati b'mod indikattiv għall-fergħat rispettivi. L-għajnuna umanitarja tappoġġa lill-aktar refuġjati vulnerabbli (u persuni oħrajn fil-bżonn) permezz ta' appoġġ mistenni u dinjituż li jindirizza l-ħtiġijiet bażiċi u l-protezzjoni. L-għajnuna mhux umanitarja tappoġġa l-għajxien fuq perjodu ta' żmien itwal u l-prospetti soċjoekonomiċi u edukattivi tar-refuġjati. Din għandha l-għan li tgħin lit-tfal jiksbu aċċess għall-edukazzjoni primarja u sekondarja u li ttejjeb l-infrastruttura edukattiva, inklużi l-bini tal-iskejjel u l-materjal tat-tagħlim. Din tiffoka wkoll fuq gruppi esposti, pereżempju billi tipproteġi lin-nisa minn vjolenza sesswali u dik ibbażata fuq il-ġeneru u tipprovdi aċċess għal kura tas-saħħa sesswali u riproduttiva. Kważi 4,2 miljun persuna taħt l-età ta' 25 sena fl-UE kienu qiegħda minn Awwissu 2016, li tirrappreżenta rata tal-qgħad ta' 18,6 %. Filwaqt li dan huwa titjib fuq il-quċċata ta' 23,7 % fl-2013, xorta jfisser li kważi wieħed minn kull ħames persuni żgħażagħ mhumiex qed jaħdmu. Dan in-numru huwa saħansitra ogħla f'xi Stati Membri, pereżempju, il-Greċja (42,7 %), Spanja (43,2 %) u l-Italja (38,8 %), li huma partikolarment affettwati. Sabiex tiġġieled il-qgħad fost iż-żgħażagħ, fl-2016 l-UE kompliet tappoġġa t-tnedija tal-Garanzija għaż-Żgħażagħ fil-kuntest tal-Inizjattiva favur l-Impjieg taż-Żgħażagħ (YEI) fl-Istati Membri. Il-YEI għandha l-għan li tnaqqas il-livelli tal-qgħad fost iż-żgħażagħ fl-agħar reġjuni milquta tal-UE. Il-YEI, li tnediet fl-2013, qed tipprovdi EUR 6,4 biljun ta' finanzjament immirat għall-perjodu 2014-2020 sabiex jiġu appoġġati l-azzjonijiet li jgħinu liż-żgħażagħ jidħlu fis-suq tax-xogħol f'dawn ir-reġjuni. Mill-baġit totali ta' EUR 6,4 biljun tal-YEI, nofsu huwa pprovdut minn linja baġitarja speċifika tal-UE u n-nofs l-ieħor jiġi mill-FSE. Il-YEI tappoġġa liż-żgħażagħ fl-età ta' bejn 15 u 24 sena (jew bejn 15 u 29 sena f'xi Stati Membri tal-UE) barra mill-edukazzjoni, impjieg jew taħriġ (NEET). Dawn jistgħu jinkludu żgħażagħ qiegħda fit-tul u dawk mhux irreġistrati bħala persuni li qed ifittxu x-xogħol. Sabiex ikunu eliġibbli li jirċievu appoġġ mill-YEI, dawn iż-żgħażagħ għandhom ikunu qed jgħixu f'reġjuni fejn il-qgħad fost iż-żgħażagħ kien ogħla minn 25 % fl-2012. Bħalissa hemm reġjuni f'20 Stat Membru li qegħdin jibbenifikaw minn appoġġ mill-YEI. Il-finanzjament ipprovdut mill-YEI jintuża fl-implimentazzjoni tal-Pakkett dwar l-Impjieg taż-Żgħażagħ u, b'mod partikolari, l-iskemi nazzjonali ta' Garanzija għaż-Żgħażagħ fl-Istati Membri tal-UE li jibbenifikaw mill-YEI. Il-YEI tista' tilħaq direttament liż-żgħażagħ barra mill-edukazzjoni, impjieg jew taħriġ u tappoġġahom fuq livell personali. L-"offerti" li huma ffinanzjati mill-YEI u pprovduti liż-żgħażagħ permezz tal-iskemi ta' Garanzija għaż-Żgħażagħ ivarjaw minn apprendistati u korsijiet ta' taħriġ għal sussidji għal dawk li jħaddmu u appoġġ għall-ftuħ ta' negozji ġodda, skont il-ħtiġijiet speċifiċi ta' kull persuna żagħżugħa. B'dan il-mod, il-YEI tikkomplementa l-appoġġ minn riżorsi finanzjarji oħrajn tal-UE, bħall-FSE, li jilħaq 'lil hinn mill-individwi u jgħin sabiex jiddaħħlu riformi fl-edukazzjoni u l-impjiegi. L-iskemi ta' Garanzija għaż-Żgħażagħ huma programmi nazzjonali mfassla apposta li għandhom l-għan li jiżguraw li ż-żgħażagħ kollha taħt l-età ta' 25 sena (jew 29 sena f'xi Stati Membri) jingħataw offerta konkreta u ta' kwalità tajba ta' appoġġ fi żmien erba' xhur minn meta jitilqu mill-edukazzjoni jew jisfaw qiegħda. Bil-għan li jinkiseb dan, l-iskemi ta' Garanzija għaż-Żgħażagħ jinkludu miżuri diretti mmirati għaż-żgħażagħ, kif ukoll riformi komprensivi u aktar fit-tul tas-sistemi tal-edukazzjoni u l-impjiegi, abbażi ta' sħubiji mifruxa bejn il-partijiet ikkonċernati rilevanti kollha. F'Ottubru 2016, rapport tal-progress wera kif il-Garanzija għaż-Żgħażagħ tal-2013, appoġġata mill-YEI, mill-FSE u minn finanzjament nazzjonali, għamlet differenza b'mod prattiku. Issa li għaddew tliet snin mit-tnedija tagħha fl-2013, il-qgħad fost iż-żgħażagħ fl-UE naqas b'1,4 miljun persuna. Madwar 9 miljun żagħżugħ u żagħżugħa għażlu offerta għal impjieg, taħriġ jew apprendistat. Hija wasslet biex f'ħafna mill-Istati Membri jitwettqu diversi riformi strutturali kuraġġużi u għenet biex jinħolqu sħubiji bejn in-negozji u l-edukazzjoni. Sabiex tkun żgurata l-implimentazzjoni sħiħa u sostenibbli tal-Garanzija għaż-Żgħażagħ, il-Kummissjoni pproponiet il-kontinwazzjoni tal-YEI sal-2020 u l-estensjoni tar-riżorsi tagħha. Barra minn hekk, il-Kummissjoni ħabbret li, bħala parti mill-programm eżistenti ta' Erasmus+, hija ħolqot skema ġdida ta' mobbiltà ddedikata għall-apprendisti fit-tul (bejn sit xhur u 12-il xahar), Erasmus Pro, bil-għan li tappoġġa t-tagħlim ibbażat fuq ix-xogħol barra l-pajjiż. F'Ġunju 2016, il-Kummissjoni nediet Aġenda Ġdida għall-Ħiliet għall-Ewropa b'10 azzjonijiet maħsuba biex itejbu l-kwalità tal-ħiliet u r-rilevanza tagħhom għas-suq tax-xogħol. Dawn jinkludu inizjattiva maħsuba biex tgħin lill-adulti b'livell baxx ta' ħiliet itejbu l-ħiliet tagħhom fil-litteriżmu, fil-matematika u dawk diġitali u/jew tgħinhom jagħmlu progress lejn il-kisba ta' kwalifika fl-edukazzjoni sekondarja għolja jew l-ekwivalenti. Matul l-ewwel tliet snin tal-perjodu ta' programmazzjoni 2014-2020, il-YEI ffaċċjat dewmien fl-implimentazzjoni simili għal dawk osservati għall-Fondi SIE l-oħrajn taħt l-Intestatura 1b tal-QFP. Kien hemm diversi raġunijiet li wasslu għal livell aktar kajman ta' pagamenti minn dak inizjalment previst, bħall-adozzjoni tard tal-programmi operattivi relatati mal-FSE u t-tħejjija twila għall-implimentazzjoni tagħhom, inkluż it-twaqqif tal-istrutturi u l-proċeduri meħtieġa taħt il-qafas regolatorju rilevanti tal-FSE. Sa ċertu punt, id-dewmien osservat fl-istadji inizjali tal-implimentazzjoni tal-YEI jista' jiġi attribwit parzjalment għall-limitazzjonijiet fil-kapaċità amministrattiva tal-istrutturi responsabbli differenti, speċjalment minħabba s-sovrapożizzjoni bejn iż-żewġ perjodi ta' programmazzjoni. Minkejja dan id-dewmien, l-implimentazzjoni tal-YEI kemm fil-prattika kif ukoll f'termini tal-pagamenti magħmula mill-Kummissjoni sa issa kienet aktar mgħaġġla minn dik osservata għall-FSE, għall-FEŻR u għall-FK. Il-kontijiet baġitarji jinżammu f'konformità mar-Regolament Finanzjarju (RF) u mar-regoli ta' applikazzjoni tiegħu. Il-baġit ġenerali huwa l-istrument li jipprevedi u jawtorizza d-dħul u n-nefqa tal-Unjoni kull sena, fil-limiti massimi u dispożizzjonijiet oħra stabbiliti fil-qafas finanzjarju pluriennali skont l-atti leġiżlattivi dwar programmi pluriennali adottati skont dak il-qafas. Tkabbir inklużiv u intelliġenti Tkabbir sostenibbli: ir-riżorsi naturali Is-sigurtà u ċ-ċittadinanza Ewropa Globali Amministrazzjoni Riżerva negattiva Strumenti Speċjali It-tabella ta' hawn fuq turi l-limiti massimi tal-QFP bi prezzijiet kurrenti. L-2016 kienet it-tielet sena finanzjarja koperta mill-QFP għall-perjodu 2014-2020. Il-limitu massimu globali għall-approprjazzjonijiet ta' impenn għall-2016 kien ta' EUR 154 738 miljun, ekwivalenti għal 1,05 % tal-ING tal-UE, filwaqt li l-limitu massimu li jikkorrispondi għall-approprjazzjonijiet ta' pagament kien ta' EUR 144 685 miljun, jew 0,98 % tal-ING tal-UE validu matul is-sena baġitarja 2016. L-aġġustament tal-pakketti tal-politika ta' koeżjoni skont l-Art. 7 tar-Regolament tal-QFP ġie implimentat permezz tal-Aġġustament Tekniku tal-QFP għall-2017 magħmul mill-Kummissjoni (COM(2016) 311 tat-30 ta' Ġunju 2016), li jirriżulta f'aġġustament 'il fuq tal-limiti massimi tal-QFP għall-perjodu 2017-2020 għal ammont totali ta' EUR 4 642 miljun f'approprjazzjonijiet ta' impenn taħt l-Intestatura 1(b) u ta' EUR 1 367 miljun f'approprjazzjonijiet ta' pagament (prezzijiet kurrenti). Ġew miftiehma dispożizzjonijiet ta' flessibbiltà ġodda għall-QFP 2014-2020. Waħda mid-dispożizzjonijiet il-ġodda hija l-possibbiltà li jiġu ttrasferiti l-marġini mhux minfuqa taħt il-limiti massimi tal-pagamenti għas-snin ta' wara – permezz tal-Marġini Globali għall-Pagamenti fil-qafas tal-aġġustament tekniku tal-QFP għas-sena ta' wara. Għalhekk, l-ammont li ma ntefaqx mill-2015 (EUR 1 288 miljun fi prezzijiet kurrenti) u l-2016 (EUR 13 991 miljun fi prezzijiet kurrenti) ġie ttrasferit għas-snin 2018-2020 u l-limiti massimi tal-2015, 2016 u l-perjodu 2018-2020 ġew aġġustati kif xieraq – ara l-aġġustament tekniku msemmi hawn fuq għall-QFP għall-2017 u l-aġġustament tekniku għall-2018 (COM(2017) 220 tal-24 ta' Mejju 2017). Fl-14 ta' Settembru 2016, il-Kummissjoni ppreżentat il-Komunikazzjoni tagħha dwar ir-rieżami/reviżjoni ta' nofs it-term tal-QFP għall-perjodu 2014-2020 (COM(2016) 603), li kienet akkumpanjata minn għadd ta' proposti leġiżlattivi, inklużi proposta sabiex jiġi emendat ir-Regolament tal-QFP (COM(2016) 604) u proposta sabiex jiġu ssimplifikati r-regoli finanzjarji skont ir-RF u l-atti bażiċi rilevanti (COM(2016) 605). F'termini baġitarji, il-proposti għandhom l-għan li jżidu l-flessibbiltà tal-QFP permezz ta' għadd ta' emendi għar-Regolament tal-QFP u permezz ta' "żieda" tal-finanzjament għall-infiq ta' prijorità fuq l-impjiegi u t-tkabbir u fuq il-migrazzjoni u s-sigurtà billi jintużaw il-marġini u l-flessibbiltajiet disponibbli. fis-sajf tal-2017 mistenni jiġi konkluż ftehim dwar dawn il-proposti. Spjegazzjoni tal-intestaturi varji tal-QFP tingħata hawn taħt: Din l-intestatura hija maqsuma f'żewġ komponenti separati, iżda marbuta ma' xulxin Il-kompetittività għat-tkabbir u l-impjiegi, li tinkludi n-nefqa fuq ir-riċerka u l-innovazzjoni, l-edukazzjoni u t-taħriġ, il-Faċilità Nikkollegaw l-Ewropa, il-politika soċjali, is-suq intern u l-politiki ta' appoġġ. Il-koeżjoni ekonomika, soċjali u territorjali, maħsuba sabiex issaħħaħ il-konverġenza tal-Istati Membri u r-reġjuni l-inqas żviluppati, tikkomplementa l-istrateġija tal-UE għall-iżvilupp sostenibbli barra r-reġjuni li għandhom livell aktar baxx ta' prosperità u tappoġġa l-kooperazzjoni interreġjonali. L-Intestatura 2 tinkludi l-politiki komuni tal-agrikoltura u s-sajd, u l-miżuri ambjentali, b'mod partikolari l-programm Life +. L-intestatura 3 (Is-sigurtà u ċ-ċittadinanza) tirrifletti l-importanza dejjem tikber marbuta ma' ċerti oqsma fejn l-UE ġiet allokata kompiti partikolari – il-ġustizzja u l-affarijiet interni, il-ħarsien tal-fruntieri, il-politika dwar l-immigrazzjoni u l-asil, is-saħħa pubblika u l-ħarsien tal-konsumatur, il-kultura, iż-żgħażagħ, l-informazzjoni u d-djalogu maċ-ċittadini. L-Intestatura 4 tkopri l-azzjoni esterna kollha, inklużi l-kooperazzjoni għall-iżvilupp, l-għajnuna umanitarja, l-istrumenti ta' qabel l-adeżjoni u tal-viċinat. Il-FEŻ jibqa' barra mill-baġit tal-UE u mhuwiex parti mill-QFP. Din l-intestatura tkopri l-infiq amministrattiv tal-istituzzjonijiet kollha, il-pensjonijiet u l-Iskejjel Ewropej. Għall-Istituzzjonijiet l-oħrajn għajr il-Kummissjoni, dawn il-kostijiet jikkostitwixxu t-total tan-nefqa tagħhom. F'konformità mal-qbil politiku li l-Istati Membri l-ġodda ma għandhomx isiru kontributuri netti għall-baġit fil-bidu nett tas-sħubija tagħhom, kien previst kumpens taħt din l-intestatura. Dan l-ammont kien disponibbli bħala trasferimenti lilhom sabiex jibbilanċja d-dħul u l-kontribuzzjonijiet baġitarji tagħhom. Il-mekkaniżmi ta' flessibbiltà jippermettu lill-UE timmobilizza l-fondi meħtieġa sabiex tirreaġixxi għal avvenimenti mhux previsti bħal sitwazzjonijiet ta' kriżi u emerġenza. Il-kamp ta' applikazzjoni, l-allokazzjoni finanzjarja u l-modalitajiet operattivi tagħhom huma previsti fir-regolament tal-QFP u fil-Ftehim Interistituzzjonali. Fil-kuntest attwali tan-nefqa mnaqqsa, huma jistgħu jiżguraw ukoll li r-riżorsi baġitarji jkunu jistgħu jirrispondu għall-prijoritajiet li qegħdin jevolvu, sabiex b'hekk kull euro jintuża fejn ikun l-aktar meħtieġ. Għalhekk, il-biċċa l-kbira tal-mekkaniżmi ta' flessibbiltà jinżammu barra mill-QFP u l-finanzjament jista' jiġi mmobilizzat 'il fuq mil-limiti massimi tal-infiq. Kull sena, il-Kummissjoni toħroġ estimi tad-dħul u l-infiq tal-Istituzzjonijiet kollha għas-sena u tfassal abbozz tal-baġit li tibgħat lill-awtorità baġitarja. Abbażi ta' dan l-abbozz ta' baġit, il-Kunsill jistabbilixxi l-pożizzjoni tiegħu, li mbagħad tkun soġġetta għal negozjati bejn iż-żewġ naħat tal-awtorità baġitarja. Il-President tal-PE jiddikjara li l-abbozz konġunt finalment ġie adottat u b'hekk il-baġit sar infurzabbli. Matul is-sena inkwistjoni jiġu adottati baġits emendatorji . L-eżekuzzjoni tal-baġit hija prinċipalment ir-responsabbiltà tal-Kummissjoni. L-istruttura tal-baġit għall-Kummissjoni tikkonsisti f'approprjazzjonijiet amministrattivi u operattivi. L-Istituzzjonijiet l-oħrajn għandhom biss approprjazzjonijiet amministrattivi. Barra minn hekk, il-baġit jiddistingwi bejn żewġ tipi ta' approprjazzjonijiet: approprjazzjonijiet mhux differenzjati u approprjazzjonijiet differenzjati. L-approprjazzjonijiet mhux differenzjati jintużaw sabiex jiffinanzjaw operazzjonijiet ta' natura annwali (li huma konformi mal-prinċipju tal-annwalità). L-approprjazzjonijiet differenzjati jintużaw sabiex jirrikonċiljaw il-prinċipju ta' annwalità mal-ħtieġa li jiġu ġestiti l-operazzjonijiet pluriennali. L-approprjazzjonijiet differenzjati jinqasmu f'approprjazzjonijiet ta' impenn u ta' pagament: approprjazzjonijiet ta' impenn: ikopru l-kost totali tal-obbligi legali konklużi għas-sena finanzjarja kurrenti għal operazzjonijiet mifruxa fuq għadd ta' snin. Madankollu, l-impenji baġitarji għal azzjonijiet mifruxa fuq aktar minn sena finanzjarja waħda jistgħu jinqasmu fuq bosta snin f'pagamenti akkont annwali meta l-att bażiku jistipula hekk. approprjazzjonijiet ta' pagament: ikopru l-infiq li jirriżulta mill-impenji konklużi fis-sena finanzjarja kurrenti u/jew fi snin finanzjarji preċedenti. Fil-kontijiet, it-tipi ta' finanzjament huma miġbura flimkien f'żewġ entrati ewlenin: Approprjazzjonijiet baġitarji finali adottati Approprjazzjonijiet addizzjonali li jinkludu Riporti mis-sena preċedenti (ir-regolament finanzjarju jippermetti għadd limitat ta' każijiet fejn l-ammonti mhux minfuqa jistgħu jiġu riportati mis-sena preċedenti għas-sena kurrenti); kif ukoll Id-dħul assenjat li jirriżulta mir-rimborżi, mill-kontribuzzjonijiet minn terzi persuni/pajjiżi terzi għall-programmi tal-UE u mill-ħidma mwettqa għal partijiet terzi jiġi assenjat direttament għal-linji baġitarji tal-infiq korrispondenti u jikkostitwixxi t-tielet pilastru tal-finanzjament It-tipi ta' finanzjament kollha flimkien jifformaw l-approprjazzjonijiet disponibbli. Bħala parti mill-użu tagħha tal-Immaniġġar Ibbażat fuq l-Attività (ABM), il-Kummissjoni implimentat Ibbaġitjar Ibbażat fuq l-Attività (ABB) fil-proċessi tal-ippjanar u l-ġestjoni tagħha. L-ABB jinvolvi struttura tal-baġit fejn it-titoli tal-baġit jikkorrispondu għall-oqsma ta' politika u l-kapitoli tal-baġit jikkorrispondu għall-attivitajiet. L-ABB għandu l-għan li jipprovdi qafas ċar biex jittraduċi l-għanijiet tal-politika tal-Kummissjoni f'azzjoni, permezz ta' mezzi leġiżlattivi, finanzjarji jew mezzi oħrajn tal-ordni pubbliku. Permezz tar-ristrutturar tal-ħidma tal-Kummissjoni f'termini ta' attivitajiet, tinkiseb stampa ċara tal-impenji tal-Kummissjoni u fl-istess ħin jiġi stabbilit qafas komuni għat-tfassil tal-prijoritajiet. Ir-riżorsi jiġu allokati għall-prijoritajiet matul il-proċedura tal-baġit, bl-użu tal-attivitajiet bħala l-elementi kostitwenti għal-finijiet tal-ibbaġitjar. Billi tiġi stabbilita tali rabta bejn l-attivitajiet u r-riżorsi allokati lilhom, l-ABB għandu l-għan li jżid l-effiċjenza u l-effettività fl-użu tar-riżorsi fil-Kummissjoni. Qasam ta' politika jista' jiġi definit bħala grupp omoġenju ta' attivitajiet li jikkostitwixxu partijiet mill-ħidma tal-Kummissjoni, li huma rilevanti għall-proċess tat-teħid tad-deċiżjonijiet. Kull qasam ta' politika jikkorrispondi, b'mod ġenerali, għal Direttorat Ġenerali, u jiġbor fih medja ta' madwar 6 jew 7 attivitajiet individwali. Dawn l-oqsma ta' politika huma fil-biċċa l-kbira tagħhom operattivi, billi l-attivitajiet ċentrali tagħhom għandhom l-għan li minnhom jibbenifikaw benefiċjarji terzi, kull wieħed fl-ambitu rispettiv tal-attività tiegħu. Il-baġit operattiv jitlesta bin-nefqa amministrattiva neċessarja għal kull qasam ta' politika. Il-maġġoranza kbira tad-dħul jiġi minn riżorsi proprji, li jikkonsistu fil-kategoriji li ġejjin: Riżorsi proprji tradizzjonali ("Traditional own resources" – TOR): ġeneralment jirrappreżentaw +/- 14 % tad-dħul minn riżorsi proprji. Riżorsi bbażati fuq it-taxxa fuq il-valur miżjud ("value added tax" – VAT): ġeneralment jirrappreżentaw 12 % tad-dħul minn riżorsi proprji. Riżorsi bbażati fuq l-introjtu nazzjonali gross ("gross national income" – GNI): ġeneralment jirrappreżentaw +/- 74 % tad-dħul minn riżorsi proprji. L-allokazzjoni tar-riżorsi proprji ssir f'konformità mar-regoli stipulati fid-Deċiżjoni tal-Kunsill Nru 2014/335/UE, Euratom, tas-26 ta' Mejju 2014 dwar is-sistema tar-riżorsi proprji tal-UE (ORD 2014). Din id-deċiżjoni daħlet fis-seħħ fl-1 ta' Ottubru 2016 u bdiet tapplika b'mod retroattiv mill-1 ta' Jannar 2014. L-effetti għall-2014 u l-2015 ittieħdu f'kunsiderazzjoni fis-sena baġitarja 2016. L-ammont totali ta' riżorsi proprji allokati lill-Unjoni sabiex ikopru l-approprjazzjonijiet annwali għall-pagamenti ma għandux jaqbeż il-1,20 % tat-total tal-ING tal-Istati Membri kollha. Ir-riżorsi proprji tradizzjonali ("traditional own resources" – TOR) jikkonsistu f'dazji doganali (imposti fuq l-importazzjonijiet minn pajjiżi terzi) u imposti fuq iz-zokkor (imħallsa minn produtturi taz-zokkor sabiex jiffinanzjaw l-infiq fuq l-organizzazzjoni komuni taz-zokkor fis-suq) imposti fuq l-operaturi ekonomiċi u miġbura mill-Istati Membri f'isem l-UE. Madankollu, l-Istati Membri jżommu 20 % bħala kumpens għall-ispejjeż tal-ġbir tagħhom. L-ammonti kollha stabbiliti ta' riżorsi proprji tradizzjonali għandhom jiddaħħlu f'wieħed jew ieħor mill-kontijiet miżmuma mill-awtoritajiet kompetenti. Fil-kontijiet ordinarji previsti fl-Artikolu 6(3) tar-Regolament Nru 609/2014: l-ammonti kollha rkuprati jew garantiti. Fil-kontijiet separati previsti wkoll fl-Artikolu msemmi hawn fuq: l-ammonti kollha li għadhom ma ġewx irkuprati u/jew garantiti; l-ammonti garantiti iżda kkontestati jistgħu jiddaħħlu wkoll f'dan il-kont. Ir-riżorsi proprji tradizzjonali jridu jiddaħħlu fil-kont tal-Kummissjoni mat-Teżor jew mal-Bank Ċentrali Nazzjonali mill-Istat Membru sa mhux aktar tard mill-ewwel jum tax-xogħol wara d-19-il jum tat-tieni xahar wara x-xahar li matulu jkun ġie stabbilit l-intitolament (jew irkuprat fil-każ tal-kont separat). It-taxxa fuq il-valur miżjud ("value added tax" – VAT) tiġi imposta fuq il-bażijiet tal-VAT tal-Istati Membri, li huma armonizzati għal dan il-għan f'konformità mar-regoli tal-UE. Madankollu, il-bażi tal-VAT għandha limitu massimu ta' 50 % tal-ING ta' kull Stat Membru. Ir-rata uniformi tal-VAT applikata hija ffissata għal 0,30 %, ħlief għall-perjodu 2014-2020, fejn ir-rata tal-ġbir għall-Ġermanja, in-Netherlands u l-Iżvezja kienet iffissata għal 0,15 %. Ir-riżorsa bbażata fuq l-introjtu nazzjonali gross ("gross national income" – ING) tintuża sabiex tiffinanzja l-parti tal-baġit li mhijiex koperta minn kwalunkwe sorsi ta' dħul oħrajn. L-istess rata perċentwali tiġi imposta fuq l-ING ta' kull Stat Membru, li hija stabbilita f'konformità mar-regoli tal-UE. Ir-riżorsi bbażati fuq il-VAT u l-ING jiġu ddeterminati fuq il-bażi tal-previżjonijiet tal-bażijiet rilevanti li jsiru meta jkun qed jitħejja l-abbozz tal-baġit. Sussegwentement, dawn il-previżjonijiet jiġu riveduti u aġġornati matul is-sena finanzjarja inkwistjoni permezz ta' baġit emendatorju. Id-differenzi bejn l-ammonti dovuti mill-Istati Membri b'referenza għall-bażijiet attwali u s-somom attwalment imħallsa fuq il-bażi tal-previżjonijiet (riveduti), pożittivi jew negattivi, huma eżerċitati mill-Kummissjoni mingħand l-Istati Membri għall-ewwel jum tax-xogħol ta' Ġunju tat-tieni sena wara s-sena finanzjarja inkwistjoni. Matul l-erba' snin ta' wara xorta jkunu jistgħu jsiru korrezzjonijiet fil-bażijiet attwali tal-VAT u tal-ING, sakemm ma tinħariġx riżerva. Dawn ir-riżervi għandhom jitqiesu bħala pretensjonijiet potenzjali fuq l-Istati Membri għal ammonti inċerti minħabba li l-impatt finanzjarju tagħhom ma jistax jiġi kkalkolat bi preċiżjoni. Meta jkun jista' jiġi stabbilit l-ammont eżatt, ir-riżorsi korrispondenti bbażati fuq il-VAT u l-ING jinġabru jew b'konnessjoni mal-bilanċi tal-VAT u l-ING jew inkella b'sejħiet individwali għall-fondi. F'Ġunju 1984, il-Kunsill Ewropew waqqaf mekkaniżmu ta' korrezzjoni tal-iżbilanċi baġitarji favur ir-Renju Unit (li jnaqqas il-pagamenti tar-riżorsi proprji filwaqt li jżid il-pagamenti ta' Stati Membri oħrajn) f'Fontainebleau. Il-Ġermanja, l-Awstrija, l-Iżvezja u n-Netherlands jibbenifikaw minn finanzjament imnaqqas tal-korrezzjoni tar-Renju Unit (ristrett għal kwart tas-sehem normali tagħhom). Il-Kunsill Ewropew tas-7-8 ta' Frar 2013 ikkonkluda li d-Danimarka, in-Netherlands u l-Iżvezja għandhom jibbenifikaw minn tnaqqis gross fil-kontribuzzjonijiet annwali tagħhom abbażi tal-ING għall-perjodu 2014-2020 u li l-Awstrija għandha tibbenifika minn tnaqqis gross għall-perjodu 2014-2016 biss. It-tnaqqis annwali huwa kif ġej: Id-Danimarka EUR 130 miljun, in-Netherlands EUR 695 miljun u l-Iżvezja EUR 185 miljun. It-tnaqqis gross tal-Awstrija kien stabbilit f'EUR 30 miljun fl-2014, EUR 20 miljun fl-2015 u EUR 10 miljun fl-2016 (l-ammonti kollha fi prezzijiet tal-2011). L-Artikolu 11 tal-ORD 2014 jistipula li ladarba d-Deċiżjoni tidħol fis-seħħ, hija għandu jkollha effett mill-1 ta' Jannar 2014. Dan ifisser li l-finanzjament għas-snin 2014 u 2015 kellu jerġa' jiġi kkalkolat skont ir-regoli l-ġodda. L-aġġustament (id-differenza bejn l-ORD l-antik u l-ġdid għas-snin 2014 u 2015) iddaħħal fil-Baġit Emendatorju Nru 5/2016 u ġie implimentat f'pagament uniku fl-ewwel jum tax-xogħol ta' Jannar 2017. Ir-riżultat tal-baġit jintradd lura lill-Istati Membri matul is-sena ta' wara permezz ta' tnaqqis tal-ammonti dovuti minnhom għal dik is-sena. L-ammonti ta' riżorsi proprji mdaħħla fil-kontijiet huma dawk ikkreditati matul is-sena għall-kontijiet miftuħa f'isem il-Kummissjoni mill-gvernijiet tal-Istati Membri. Id-dħul jinvolvi wkoll, fil-każ ta' bilanċ pożittiv, ir-riżultat tal-baġit għas-sena finanzjarja ta' qabel. Id-dħul l-ieħor imdaħħal fil-kontijiet huwa l-ammont effettivament riċevut matul is-sena. Għall-finijiet tal-kalkolu tar-riżultat tal-baġit għas-sena, in-nefqa tinkludi l-pagamenti li saru għall-approprjazzjonijiet tas-sena flimkien ma' kwalunkwe waħda mill-approprjazzjonijiet għal dik is-sena li huma riportati għas-sena ta' wara. Il-pagamenti magħmula għall-approprjazzjonijiet tas-sena jfissru pagamenti li jsiru mill-uffiċjal tal-kontabbiltà sal-31 ta' Diċembru tas-sena finanzjarja. Għall-FAEG, il-pagamenti huma dawk effettwati mill-Istati Membri bejn is-16 ta' Ottubru N-1 u l-15 ta' Ottubru N, sakemm l-uffiċjal tal-kontabbiltà jkun ġie nnotifikat bl-impenn u l-awtorizzazzjoni sal-31 ta' Jannar N+1. In-nefqa tal-FAEG tista' tkun soġġetta għal deċiżjoni ta' konformità wara kontrolli fl-Istati Membri. Ir-riżultat tal-baġit jinkludi żewġ elementi: ir-riżultat tal-UE u r-riżultat tal-parteċipazzjoni tal-pajjiżi tal-EFTA li jappartjenu għaż-Żona Ekonomika Ewropea (ŻEE). F'konformità mal-Artikolu 1(1) tar-Regolament Nru 608/2014 li jistabbilixxi miżuri li jimplimentaw is-sistema tar-riżorsi proprji tal-Unjoni Ewropea, dan ir-riżultat jirrappreżenta d-differenza bejn: id-dħul totali riċevut għas-sena finanzjarja; kif ukoll il-pagamenti totali magħmula għall-approprjazzjonijiet għas-sena kurrenti flimkien mal-ammont totali tal-approprjazzjonijiet għal dik is-sena riportati għas-sena ta' wara. Dawn li ġejjin jiżdiedu maċ-ċifra li tirriżulta jew jitnaqqsu minnha: il-bilanċ nett tal-kanċellazzjonijiet tal-approprjazzjonijiet ta' pagament riportati mis-snin preċedenti u kwalunkwe pagamenti li, minħabba ċ-ċaqliq fir-rata tal-euro, jaqbżu l-approprjazzjonijiet mhux differenzjati riportati mis-sena preċedenti; l-evoluzzjoni tad-dħul assenjat; kif ukoll il-qligħ u t-telf nett mir-rati tal-kambju rreġistrati matul is-sena. L-approprjazzjonijiet riportati mis-sena finanzjarja preċedenti fir-rigward tal-kontribuzzjonijiet minn partijiet terzi u l-ħidmiet għalihom, li min-natura tagħhom qatt ma jiskadu, huma inklużi bħala approprjazzjonijiet addizzjonali għas-sena finanzjarja. Dan jispjega d-differenza bejn ir-riporti mis-sena preċedenti fir-rapporti tal-implimentazzjoni tal-baġit tas-sena N u dawk riportati għas-sena ta' wara fir-rapporti tal-implimentazzjoni tal-baġit tas-sena N-1. L-approprjazzjonijiet magħmula disponibbli mill-ġdid wara l-ħlas lura tal-pagamenti akkont jiġu injorati meta jkun qed jiġi kkalkolat ir-riżultat tal-baġit. L-approprjazzjonijiet ta' pagament riportati jinkludu: riporti awtomatiċi u riporti permezz ta' deċiżjoni. Il-kanċellazzjoni tal-approprjazzjonijiet ta' pagament mhux użati riportati mis-sena preċedenti turi biss il-kanċellazzjonijiet tal-approprjazzjonijiet riportati awtomatikament u permezz ta' deċiżjoni. F'konformità mar-Regolament Finanzjarju, ir-riżultat ekonomiku għas-sena jiġi kkalkolat fuq il-bażi tal-prinċipji kontabilistiċi fuq id-dovuti, filwaqt li r-riżultat tal-baġit huwa bbażat fuq regoli modifikati tal-kontabbiltà abbażi tal-ħlasijiet. Minħabba li r-riżultat ekonomiku u r-riżultat tal-baġit it-tnejn ikopru l-istess tranżazzjonijiet sottostanti, huwa kontroll utli li jiġi aċċertat li huma rikonċiljabbli. Id-dħul baġitarju effettiv għal sena finanzjarja jikkorrispondi għad-dħul miġbur mill-intitolamenti stabbiliti matul is-sena u l-ammonti miġbura mill-intitolamenti stabbiliti fis-snin preċedenti. Għalhekk, l-intitolamenti stabbiliti fis-sena kurrenti, iżda li għadhom ma nġabrux, għandhom jitnaqqsu mir-riżultat ekonomiku għall-finijiet ta' rikonċiljazzjoni minħabba li ma jifformawx parti mid-dħul baġitarju. Għall-kuntrarju, l-intitolamenti stabbiliti fis-snin preċedenti u miġbura fis-sena kurrenti jridu jiżdiedu mar-riżultat ekonomiku għall-finijiet ta' rikonċiljazzjoni. Id-dħul dovut nett jikkonsisti prinċipalment fi dħul dovut għall-agrikoltura, riżorsi proprji u imgħax u dividendi. Huwa biss l-effett nett, jiġifieri d-dħul dovut għas-sena kurrenti nieqes id-dħul dovut mit-treġġigħ lura mis-sena preċedenti, li jittieħed f'kunsiderazzjoni. L-ispejjeż dovuti netti jikkonsistu prinċipalment f'dovuti magħmula għall-finijiet ta' "cut-off" fl-aħħar tas-sena, jiġifieri l-ispejjeż eliġibbli mġarrba mill-benefiċjarji tal-fondi tal-UE iżda li jkunu għadhom ma ġewx irrapportati lill-Kummissjoni. Filwaqt li l-ispejjeż dovuti mhumiex meqjusa bħala nefqa baġitarja, il-pagamenti magħmula fis-sena kurrenti fir-rigward tal-fatturi rreġistrati fis-snin ta' qabel huma parti min-nefqa baġitarja tas-sena kurrenti. L-effett nett tal-prefinanzjament huwa l-kombinazzjoni ta' (1) l-ammonti ta' prefinanzjament ġodda mħallsa fis-sena kurrenti u rikonoxxuti bħala nfiq baġitarju għas-sena u (2) ir-rilaxx tal-prefinanzjament imħallas fis-sena kurrenti jew fis-snin preċedenti billi jiġu aċċettati l-kostijiet eliġibbli. Dan tal-aħħar jirrappreżenta spiża f'termini ta' dovuti iżda mhux fil-kontijiet baġitarji, minħabba li l-ħlas tal-prefinanzjament inizjali diġà kien tqies bħala nefqa baġitarja fiż-żmien meta tħallas. Minbarra l-pagamenti magħmula għall-approprjazzjonijiet tas-sena, l-approprjazzjonijiet għal dik is-sena li huma riportati għas-sena ta' wara jridu jiġu kkunsidrati wkoll fil-kalkolu tar-riżultat tal-baġit għas-sena (f'konformità mal-Artikolu 1(1) tar-Regolament Nru 608/2014). L-istess japplika għall-pagamenti baġitarji li jsiru fis-sena kurrenti minn riporti mis-snin preċedenti u l-kanċellazzjoni tal-approprjazzjonijiet ta' pagament li ma jintużawx. Iċ-ċaqliq fil-provvedimenti huwa relatat mal-estimi fl-aħħar tas-sena magħmula fir-rapporti finanzjarji (primarjament benefiċċji tal-impjegati) li ma għandhomx impatt fuq il-kontijiet baġitarji. Ammonti ta' rikonċiljazzjoni oħrajn jinvolvu elementi differenti, bħad-deprezzament tal-assi, l-akkwiżizzjonijiet tal-assi, il-pagamenti ta' lokazzjonijiet ta' kapital u l-parteċipazzjonijiet finanzjarji li għalihom it-trattamenti tal-baġit u tal-kontabbiltà bbażata fuq id-dovuti huma differenti. Fil-baġit inizjali tal-UE adottat, iffirmat mill-President tal-Parlament Ewropew fil-25 ta' Novembru 2015, l-ammont ta' approprjazzjonijiet ta' pagament kien ta' EUR 143 885 miljun u l-ammont li jrid jiġi ffinanzjat mir-riżorsi proprji kien jammonta għal EUR 142 269 miljun. Ġeneralment, l-estimi tad-dħul u tal-infiq fil-baġit inizjali jiġu aġġustati matul is-sena finanzjarja, b'dawn il-modifiki jiġu ppreżentati fil-Baġits Emendatorji. L-aġġustamenti fir-riżorsi proprji bbażati fuq l-ING jiżguraw li d-dħul ibbaġitjat ikun jaqbel eżattament man-nefqa bbaġitjata. F'konformità mal-prinċipju tal-ekwilibriju, id-dħul u l-infiq tal-baġit (approprjazzjonijiet ta' pagament) għandhom ikunu f'bilanċ. Matul l-2016 ġew adottati sitt baġits emendatorji. B'kunsiderazzjoni ta' dan, id-dħul finali adottat għall-2016 kien jammonta għal EUR 136 642 miljun. Dan ġie ffinanzjat mir-riżorsi proprji li jammontaw għal EUR 133 677 miljun (għaldaqstant, EUR 8 592 miljun inqas minn dak inizjalment previst) u l-bqija minn dħul ieħor. Dan huwa spjegat prinċipalment mis-surplus mis-sena finanzjarja preċedenti u t-tnaqqis sostanzjali tal-approprjazzjonijiet ta' pagament li naqqsu l-kontribuzzjoni ta' bbilanċjar tal-ING tal-Istati Membri fl-2016. F'dak li għandu x'jaqsam mar-riżultat tar-riżorsi proprji, il-ġbir ta' riżorsi proprji tradizzjonali kien qrib ħafna tal-ammonti mbassra. Dan huwa primarjament dovut għall-fatt li l-estimi tal-baġit ġew immodifikati fiż-żmien meta ġie stabbilit il-Baġit Emendatorju Nru 4/2016 (skont il-previżjonijiet ġodda tar-rebbiegħa 2016). Il-pagamenti finali tal-VAT u tal-ING mill-Istati Membri jikkorrispondu wkoll mill-qrib għall-istima baġitarja finali. Id-differenzi bejn l-ammonti mbassra u l-ammonti effettivament imħallsa huma dovuti għad-differenzi bejn ir-rati tal-euro użati għall-finijiet baġitarji u r-rati fis-seħħ fiż-żmien meta l-Istati Membri barra l-UEM għamlu l-pagamenti tagħhom. F'dak li għandu x'jaqsam mal-bilanċi tal-VAT u tal-ING, hemm proċedura ġdida fis-seħħ. Ir-regoli huma stabbiliti fl-Artikolu 10 b tar-Regolament dwar id-disponibbiltà (ir-Regolament 609/2014). Il-proċedura l-ġdida ma tinvolvi ebda Baġit Emendatorju u, għalhekk, il-Kummissjoni titlob direttament lill-Istati Membri jħallsu l-ammonti netti. L-impatt għall-baġit tal-UE se jkun qrib iż-żero. Il-Kummissjoni tikkomunika l-aġġustamenti annwali lill-Istati Membri u l-ammonti se jsiru disponibbli f'Ġunju 2017. Barra minn hekk, ma kien hemm ebda bilanċ dovut għall-bidla għall-2016. It-titolu "Kontribuzzjonijiet u rifużjonijiet b'rabta mal-arranġamenti u l-programmi tal-UE" jikkonċerna prinċipalment id-dħul mill-FAEG u l-FAEŻR (u b'mod partikolari l-approvazzjoni tal-kontijiet u l-irregolaritajiet), il-parteċipazzjoni ta' pajjiżi terzi fil-programmi ta' riċerka u kontribuzzjonijiet u rifużjonijiet oħrajn għal programmi/attivitajiet tal-UE. Parti sostanzjali minn dan it-total huwa magħmul mid-dħul assenjat, li normalment jagħti lok għad-dħul ta' approprjazzjonijiet addizzjonali min-naħa tal-infiq. Id-dħul minn multi jirrigwardja primarjament il-multi fil-qasam tal-kompetizzjoni. Is-sena 2016 kienet it-tielet sena tal-perjodu ta' programmazzjoni attwali 2014-2020. Il-baġit għall-2016 stabbilixxa l-prijoritajiet tat-twassil tat-tkabbir u l-impjiegi bħall-predeċessur tiegħu. Madankollu, huwa enfasizza wkoll l-importanza tal-isfidi ġodda tal-migrazzjoni rigward il-kriżi fis-Sirja u fl-Afrika ta' Fuq. Fir-rigward ta' impenji, il-baġit tal-2016 li jammonta għal EUR 155,2 biljun kien 4,4 % inqas mill-baġit tal-2015 bi tnaqqis sinifikanti fl-Intestatura 1b (naqas bi 15,8 % primarjament minħabba l-effett ta' darba ta' programmar mill-ġdid mill-2014 sal-2015), parzjalment ibbilanċjat minn żieda qawwija fl-Intestatura 3 (żieda b'70,2 %). Fl-2016, il-baġit emendatorju 4 kompla żied l-approprjazzjonijiet ta' impenn għall-programmi li jindirizzaw kwistjonijiet tal-migrazzjoni u s-sigurtà skont l-Intestatura 3 – Sigurtà u Ċittadinanza għall-ammont ta' EUR 250 miljun f'approprjazzjonijiet ta' impenn. EUR 130 miljun minn din iż-żieda ġew allokati għall-AMIF u EUR 70 miljun għall-Fond għas-Sigurtà Interna. Skont l-Intestatura 1a, approprjazzjonijiet ta' impenn addizzjonali ta' EUR 74 miljun ġew allokati lill-FEIS, biex ikopri l-estensjoni tiegħu sal-2020. L-Intestatura 4 Ewropa Globali ssaħħet fl-impenji permezz ta' baġits emendatorji b'EUR 210 miljun prinċipalment għall-Istrument Ewropew ta' Viċinat u għall-programmi tal-Għajnuna Umanitarja. Il-finanzjament ingħata parzjalment permezz tat-tnaqqis tal-programmi tal-Politika Estera u ta' Sigurtà Komuni u tal-Assistenza Makrofinanzjarja. L-approprjazzjonijiet ta' pagament tal-baġit finali adottat kienu jammontaw għal EUR 136,6 biljun, 3,3 % taħt il-livell tal-2015. Dan kien prinċipalment ir-riżultat ta' tnaqqis b'EUR 7,3 biljun permezz tal-baġit emendatorju 4, l-iktar relatat mal-Intestatura 1b – Koeżjoni ekonomika, soċjali u territorjali u sa ċertu punt mal-Intestatura 2 – Tkabbir Sostenibbli. Aktar dettalji dwar ir-raġunijiet sottostanti għal dan it-tnaqqis huma pprovduti fit-taqsima ta' hawn taħt. Is-sena 2016 ingħalqet b'implimentazzjoni ta' 97 % tal-impenji u fdal fl-approprjazzjonijiet ta' pagament ta' EUR 4,8 biljun. L-implimentazzjoni tal-impenji kienet tammonta għal EUR 157,3 biljun. Għall-pagamenti, l-implimentazzjoni laħqet EUR 132,4 biljun jew 92 % tal-approprjazzjonijiet disponibbli. Wara diversi snin ta' approprjazzjonijiet ta' pagament ristretti u akkumulazzjoni ta' pretensjonijiet mhux imħallsin (l-aktar f'koeżjoni), il-lista anormali ta' pendenzi ġiet eliminata gradwalment b'mod sħiħ fl-2016, skont il-"pjan ta' pagament" miftiehem mal-PE u mal-Kunsill fl-2015. F'Marzu 2016, il-Kummissjoni kienet diġà identifikat ir-riskju tan-nuqqas ta' implimentazzjoni ta' approprjazzjonijiet ta' pagament għall-koeżjoni u, għaldaqstant, żiedet l-estimi ta' surplus tagħha b'mod konsiderevoli f'Settembru, wara l-previżjonijiet aġġornati tal-Istati Membri minn Lulju. Barra minn hekk, il-Kummissjoni qieset id-dewmien fl-għażla tal-awtoritajiet nazzjonali, il-pass tal-implimentazzjoni fil-prattika u r-rata prevista medja tal-implimentazzjoni għall-perjodi ta' programmazzjoni preċedenti. Hija mbagħad ipproponiet li temenda l-baġit 4/2016 sabiex il-livell ta' approprjazzjonijiet ta' pagament jitnaqqas b'EUR 7,3 biljun, l-aktar fil-linji baġitarji taħt is-subintestatura 1b Il-koeżjoni ekonomika, soċjali u territorjali. Il-livell ta' pretensjonijiet pagabbli effettivament sottomessi sal-aħħar tas-sena mill-Istati Membri għall-programmi 2014-2020 wera li kien, mingħajr preċedent, EUR 8 biljun inqas mill-previżjoni, b'26 Stat Membru li ssottomettew pretensjonijiet taħt il-previżjoni tagħhom. L-impenji pendenti (RAL) sal-aħħar tas-sena żdiedu b'mod sinifikanti sabiex laħqu s-somma ta' EUR 238,8 biljun. Iż-żamma ta' aktar minn EUR 21 biljun, meta mqabbla mal-2015, kienet id-doppju ta' dik inizjalment mistennija minħabba ż-żieda fid-distakk bejn l-impenji u l-pagamenti implimentati (li oriġinaw mill-baġit emendatorju 4/2016, kif ukoll in-nuqqas ta' implimentazzjoni fi tmiem is-sena). Fl-2017 hija mistennija żieda ulterjuri fl-RAL minħabba d-differenza bejn l-approprjazzjonijiet ta' impenn u dawk ta' pagament ibbaġitjati (proporzjon ta' 85 %). L-impenji legali pendenti tal-perjodi ta' programmazzjoni preċedenti, jiġifieri qabel l-2014, naqsu fl-2016 minn EUR 75 biljun għal EUR 40 biljun (-47 %). Konsegwentement, se jkun disponibbli sehem akbar ta' approprjazzjonijiet ta' pagament għall-programmi kurrenti li jibdew mill-2017. Analiżi aktar dettaljata tal-aġġustamenti baġitarji, tal-kuntest rilevanti tagħhom u tal-ġustifikazzjoni u l-impatt tagħhom hija ppreżentata fir-rapport tal-Kummissjoni dwar il-Ġestjoni Baġitarja u Finanzjarja 2016, il-Parti A "Ħarsa ġenerali fil-livell tal-baġit" u l-Parti B li tittratta kull intestatura tal-qafas finanzjarju pluriennali (QFP). Il-bilanċ favorevoli tal-baġit jammonta għal EUR 6,4 biljun u jinħoloq primarjament min-naħa tal-infiq, minħabba n-nuqqas ta' implimentazzjoni prinċipalment fl-Intestatura 1b (EUR 4,9 biljun). L-oriġini tal-bilanċ favorevoli min-naħa tad-dħul huwa dovut prinċipalment għad-dħul importanti fuq multi u riżorsi proprji kemxejn aktar baxxi (+EUR 1,7 biljun). Telf mir-rata tal-kambju ta' EUR 173 miljun ibaxxi r-riżultat finali Bħal fis-snin preċedenti, ir-rapporti kkonsolidati dwar l-implimentazzjoni tal-baġit ġenerali tal-UE jinkludu l-implimentazzjoni tal-baġit tal-Istituzzjonijiet kollha, minħabba li fil-baġit tal-UE hemm stabbilit baġit separat għal kull Istituzzjoni. L-Aġenziji ma għandhomx baġit separat fil-baġit tal-UE u huma parzjalment iffinanzjati minn sussidju tal-baġit tal-Kummissjoni. Fir-rigward tas-SEAE, ta' min jinnota li, minbarra l-baġit proprju tiegħu, jirċievi wkoll kontribuzzjonijiet mill-Kummissjoni li jammontaw għal EUR 140 miljun (2015: EUR 138 miljun) u mill-FEŻ ta' EUR 44 miljun (2015: EUR 61 miljun). Dawn il-krediti tal-baġit huma mqiegħda għad-dispożizzjoni tas-SEAE (bħala dħul assenjat) sabiex ikopru primarjament il-kostijiet tal-membri tal-persunal tal-Kummissjoni li jaħdmu fid-delegazzjonijiet tal-UE, b'dawn tal-aħħar ikunu ġestiti b'mod amministrattiv mis-SEAE. Is-suppożizzjonijiet li jintużaw biex jikkalkulaw il-kostijiet tal-avvenimenti futuri li jaffettwaw l-obbligazzjoni tal-pensjoni. Għal skema b'benefiċċji stabbiliti, il-bidliet fis-surplus jew id-defiċits attwarjali. Huma jinħolqu bħala riżultat tad-differenzi bejn is-suppożizzjonijiet attwarjali preċedenti u dak li effettivament seħħ u minħabba l-effetti tal-bidliet fis-suppożizzjonijiet attwarjali. L-approprjazzjonijiet amministrattivi jkopru l-kostijiet operazzjonali tal-Istituzzjonijiet u tal-entitajiet (il-persunal, il-binjiet, it-tagħmir tal-uffiċċju). Abbozz ta' baġit isir il-baġit adottat hekk kif jiġi approvat mill-Awtorità tal-Baġit. Deċiżjoni adottata matul is-sena finanzjarja sabiex temenda (iżżid, tnaqqas, tittrasferixxi) aspetti tal-baġit adottat ta' dik is-sena. Dawn jirrappreżentaw l-ispejjeż imġarrba matul il-perjodu ta' rapportar li jkunu jridu jiġu ffinanzjati mill-baġits futuri, jiġifieri mill-Istati Membri tal-UE. Din hija konsegwenza tal-koeżistenza tar-rapporti finanzjarji bbażati fuq id-dovuti u ta' baġit ibbażat fuq il-ħlasijiet. Ir-Rapporti Annwali tal-Attività jindikaw ir-riżultati tal-operazzjonijiet b'referenza għall-objettivi stabbiliti, ir-riskji assoċjati u l-forma ta' kontroll intern, fost l-oħrajn. Sa mill-eżerċizzju tal-baġit tal-2001 għall-Kummissjoni u sa mill-2003 għall-istituzzjonijiet kollha tal-Unjoni Ewropea (UE), l-"uffiċjal awtorizzanti b'delega" jrid jissottometti AAR lill-istituzzjoni tiegħu, flimkien ma' informazzjoni finanzjarja u ta' ġestjoni. Finanzjament tal-baġit. Il-baġit jipprevedi kemm l-impenji kif ukoll il-pagamenti (flus jew trasferimenti bankarji lill-benefiċjarji). L-approprjazzjonijiet għal impenji u għal pagamenti sikwit ikunu differenti (approprjazzjonijiet differenzjati) minħabba li l-programmi u l-proġetti pluriennali ġeneralment ikunu impenjati bis-sħiħ fis-sena meta jiġu deċiżi u jitħallsu matul is-snin hekk kif l-implimentazzjoni tal-programm u tal-proġett timxi 'l quddiem. L-approprjazzjonijiet mhux differenzjati japplikaw għan-nefqa amministrattiva, għall-appoġġ lis-suq agrikolu u l-pagamenti diretti u għall-approprjazzjonijiet ta' impenn ugwali għall-approprjazzjonijiet ta' pagament. Dħul iddedikat riċevut biex jiffinanzja entrati speċifiċi tan-nefqa. Is-sors ewlieni tad-dħul assenjat estern huwa l-kontribuzzjonijiet finanzjarji minn pajjiżi terzi għal programmi ffinanzjati mill-Unjoni. Is-sors ewlieni tad-dħul assenjat intern huwa dħul minn partijiet terzi fir-rigward ta' oġġetti, servizzi jew xogħol fornuti fuq talba tagħhom; dħul li jiġi mill-ħlas lura tal-ammonti mħallsin indebitament u dħul mill-bejgħ ta' pubblikazzjonijiet u films, inklużi dawk fuq mezz elettroniku. L-assi finanzjarji kollha (minbarra d-derivattivi) li huma skont l-Istandards Internazzjonali tal-Kontabbiltà għas-Settur Pubbliku mkejla skont il-valur ġust u li għalihom il-bidliet fil-valur ġust iridu jiġu rikonoxxuti f'riżerva fl-assi netti sal-irtirar tar-rikonoxximent (jew indeboliment). Safejn hija kkonċernata l-istruttura baġitarja, id-dħul u l-infiq huma murija fil-baġit f'konformità ma' nomenklatura vinkolanti li tirrifletti n-natura u l-iskop ta' kull entrata, kif imposti mill-awtorità tal-baġit. L-intestaturi individwali (titolu, kapitolu, artikolu jew linja) jipprovdu deskrizzjoni formali tan-nomenklatura. L-approprjazzjonijiet mhux użati ma jistgħux jintużaw aktar. Eċċezzjoni għall-prinċipju tal-annwalità sakemm l-approprjazzjonijiet li ma setgħux jintużaw f'baġit partikolari jkunu jistgħu, taħt kundizzjonijiet stretti, jiġu riportati b'mod eċċezzjonali sabiex ikunu jistgħu jintużaw matul is-sena ta' wara. Rahan ġuridiku li jiġu pprovduti finanzi soġġetti għal ċerti kundizzjonijiet. L-UE timpenja ruħha li tirrimborża s-sehem tagħha tal-ispejjeż ta' proġett iffinanzjat mill-UE. L-impenji tal-lum huma l-pagamenti ta' għada. Il-pagamenti tal-lum huma l-impenji tal-bieraħ. L-approprjazzjonijiet ta' impenn ikopru l-kost totali tal-obbligi ġuridiċi (kuntratti, ftehimiet/deċiżjonijiet ta' għotjiet) li jistgħu jiġu ffirmati fis-sena finanzjarja kurrenti. Iż-żieda fl-obbligazzjonijiet ta' skemi li jirriżultaw mis-servizz fis-sena finanzjarja kurrenti. Att li permezz tiegħu jiġi kkanċellat impenn preċedenti (jew parti minnu). Skema b'benefiċċji ta' pensjoni jew ta' rtirar ieħor, fejn ir-regoli tal-iskema jiddefinixxu l-benefiċċji b'mod indipendenti mill-kontribuzzjonijiet pagabbli u fejn il-benefiċċji ma jkunux direttament relatati mal-investimenti tal-iskema. L-iskema tista' tkun iffinanzjata jew mhux iffinanzjata. L-istrumenti finanzjarji li l-valur tagħhom huwa marbut ma' bidliet fil-valur ta' strument finanzjarju ieħor, indikatur jew komodità. B'kuntrast mad-detentur ta' strument finanzjarju primarju (eż. bond tal-gvern), li għandu dritt mhux kwalifikat li jirċievi flus kontanti (jew xi benefiċċju ekonomiku ieħor) fil-ġejjieni, id-detentur ta' derivattiv għandu biss dritt kwalifikat li jirċievi tali benefiċċju. Eżempju ta' derivattiv huwa kuntratt forward tal-valuti. Mod ta' implimentazzjoni tal-baġit. Taħt ġestjoni diretta, il-baġit jiġi implimentat direttament mis-servizzi tal-Kummissjoni, mill-Aġenziji Eżekuttivi jew mill-Fondi Fiduċjarji. Ir-rata użata biex taġġusta għall-valur taż-żmien tal-flus. L-iskontar huwa teknika użata għat-tqabbil tal-kostijiet u tal-benefiċċji li jseħħu f'perjodi ta' żmien differenti. Ir-rata li tiskonta l-pagamenti jew l-irċevuti tal-flus futuri stmati tul il-ħajja mistennija tal-assi finanzjarju jew tal-obbligazzjoni finanzjarja għall-ammont riportat nett tal-assi jew tal-obbligazzjoni. L-assi jew l-obbligazzjonijiet finanzjarji kollha li huma skont l-Istandards Internazzjonali tal-Kontabbiltà għas-Settur Pubbliku mkejla skont il-valur ġust u li għalihom il-bidliet fil-valur ġust għandhom jiġu rikonoxxuti fis-surplus jew fid-defiċit tal-perjodu (jiġifieri derivattivi). L-iskop tal-korrezzjonijiet finanzjarji huwa li jipproteġu l-baġit tal-UE mill-piż ta' nfiq żbaljat jew irregolari. Għall-infiq taħt ġestjoni kondiviża, il-kompitu tal-irkupru ta' pagamenti magħmula b'mod skorrett huwa primarjament ir-responsabbiltà tal-Istat Membru. Ġiet aċċettata korrezzjoni finanzjarja "kkonfermata" mill-Istat Membru kkonċernat. Ġiet adottata korrezzjoni finanzjarja "deċiża" permezz ta' deċiżjoni tal-Kummissjoni u din hija dejjem korrezzjoni netta, meta l-Istat Membru jintalab jirrimborża fondi irregolari fil-baġit tal-UE, sabiex b'hekk iwassal għal tnaqqis definittiv tal-pakkett allokat lill-Istat Membru kkonċernat. Il-korrezzjonijiet finanzjarji kkonfermati u deċiżi huma rrapportati f'din il-pubblikazzjoni bħala kategorija waħda. Korrezzjoni finanzjarja "implimentata" kkoreġiet l-irregolarità osservata. Mod ta' implimentazzjoni tal-baġit. Taħt ġestjoni indiretta, il-Kummissjoni tagħti l-kompiti tal-implimentazzjoni tal-baġit lill-korpi tal-liġi nazzjonali jew tal-UE. Jekk il-Kummissjoni ssib, abbażi tal-ħidma tagħha jew tal-informazzjoni rrapportata mill-awtoritajiet tal-awditjar, li Stat Membru jkun naqas milli jirrimedja nuqqasijiet serji fis-sistemi ta' ġestjoni u kontroll u/jew milli jikkoreġi l-infiq irregolari li kien iddikjarat u ċċertifikat, hija tista' tinterrompi jew tissospendi l-pagamenti. Irregolarità hija att li ma jikkonformax mar-regoli tal-UE u li jħalli impatt potenzjalment negattiv fuq l-interessi finanzjarji tal-UE, iżda li jista' jkun ir-riżultat ta' żbalji ġenwini kommessi mill-benefiċjarji li jitolbu l-fondi jew mill-awtoritajiet responsabbli biex jagħmlu l-pagamenti. Jekk irregolarità tiġi kommessa b'mod intenzjonat, hija tikkostitwixxi frodi. Approprjazzjonijiet mhux użati li jridu jiġu kkanċellati fit-tmiem tas-sena finanzjarja. Skadenza tfisser il-kanċellazzjoni tal-awtorizzazzjoni kollha, jew ta' parti minnha, sabiex isir l-infiq u/jew jiġġarrbu l-obbligazzjonijiet, li hija rrappreżentata minn approprjazzjoni. Dawn jirrappreżentaw il-finanzjament ewlieni għall-istituzzjonijiet u l-korpi tal-UE u huma definiti fir-regolament 609/2014 dwar ir-riżorsi proprji. Ir-riżorsi proprji jinkludu r-riżorsi bbażati fuq l-ING, ir-riżorsi bbażati fuq il-VAT u r-riżorsi proprji tradizzjonali. L-approprjazzjonijiet ta' pagament ikopru l-infiq dovut fis-sena kurrenti, li jirriżulta mill-impenji legali konklużi fis-sena kurrenti u/jew fis-snin ta' qabel. Pagament maħsub biex jipprovdi lill-benefiċjarju bi float. Huwa jista' jinqasam f'għadd ta' pagamenti f'konformità mad-dispożizzjonijiet tal-kuntratt, tad-deċiżjoni, tal-ftehim jew tal-att ġuridiku bażiku sottostanti. Il-float jew l-avvanz jew jintuża għall-finijiet li għalihom ġie pprovdut matul il-perjodu definit fil-ftehim jew inkella jitħallas lura. Il-miżuri preventivi, li huma għad-dispożizzjoni tal-Kummissjoni sabiex tipproteġi l-baġit tal-UE meta tkun konxja ta' nuqqasijiet potenzjali, jinkludu sospensjonijiet u interruzzjonijiet tal-pagamenti mill-baġit tal-UE għall-programm operazzjonali. Jirrappreżenta l-ammont fejn ikun sar impenn baġitarju, iżda l-pagament sussegwenti jkun għadu ma sarx. Huma jirrappreżentaw l-obbligi ta' ħlas għall-UE għas-snin futuri u joriġinaw direttament mill-eżistenza ta' programmi pluriennali u mid-disassoċjazzjoni bejn l-approprjazzjonijiet ta' impenn u dawk ta' pagament. Mod ta' implimentazzjoni tal-baġit. Taħt ġestjoni kondiviża, il-kompiti ta' implimentazzjoni tal-baġit jiġu ddelegati lill-Istati Membri. Madwar 80 % tan-nefqa tal-UE taqa' taħt dan il-mod ta' implimentazzjoni. Dawn jirrappreżentaw id-dħul għall-UE u huma parti mir-"riżorsi proprji" li jiffinanzjaw l-attivitajiet tal-UE. Ir-riżorsi proprji tradizzjonali huma definiti fir-regolament 609/2014 dwar ir-riżorsi proprji u jinkludu d-dazji doganali u l-imposti fuq iz-zokkor. It-trasferimenti bejn il-linji baġitarji jimplikaw ir-rilokazzjoni tal-approprjazzjonijiet minn linja baġitarja waħda għal oħra, matul is-sena finanzjarja, u b'hekk jikkostitwixxu eċċezzjoni għall-prinċipju baġitarju ta' speċifikazzjoni. Madankollu, huma espliċitament awtorizzati mit-Trattat dwar il-Funzjonament tal-Unjoni Ewropea taħt il-kundizzjonijiet stipulati fir-Regolament Finanzjarju (RF). Ir-RF jidentifika tipi differenti ta' trasferimenti, skont jekk isirux bejn jew fi ħdan it-titoli, il-kapitoli, l-artikoli jew l-intestaturi tal-baġit, u jirrikjedu livelli differenti ta' awtorizzazzjoni. Aħna awditjajna: Fl-opinjoni tagħna, id-dħul li fuqu huma bbażati l-kontijiet għas-sena li ntemmet fil-31 ta' Diċembru 2016 huwa legali u regolari fl-aspetti materjali kollha Fl-opinjoni tagħna, bl-eċċezzjoni tal-effetti tal-kwistjoni deskritta fil-paragrafu li jirrigwarda l-bażi għal opinjoni kwalifikata dwar il-legalità u r-regolarità tal-pagamenti li fuqhom huma bbażati l-kontijiet, il-pagamenti li fuqhom huma bbażati l-kontijiet għas-sena li ntemmet fil-31 ta' Diċembru 2016 huma legali u regolari fl-aspetti materjali kollha. Aħna wettaqna l-awditu tagħna skont l-Istandards Internazzjonali tal-Awditjar (ISAs) u l-Kodiċijiet tal-Etika tal-IFAC u l-Istandards Internazzjonali tal-Istituzzjonijiet Supremi tal-Awditjar tal-INTOSAI (ISSAIs). Ir-responsabbiltajiet tagħna skont dawk l-istandards huma deskritti f'aktar dettall fit-taqsima tar-rapport tagħna intitolata Responsabbiltajiet tal-awditur. Aħna awdituri indipendenti f'konformità mal-Kodiċi ta' Etika għall-Kontabilisti Professjonali tal-Bord tal-Istandards Internazzjonal tal-Etika għall-Kontabilisti (Kodiċi tal-IESBA) kif ukoll mar-rekwiżiti tal-etika li huma rilevanti għall-awditu tagħna, u wettaqna r-responsabbiltajiet etiċi l-oħra tagħna skont dawn ir-rekwiżiti u skont il-Kodiċi tal-IESBA. Aħna nemmnu li l-evidenza għall-awditjar li ksibna hija suffiċjenti u xierqa biex tipprovdi bażi għall-opinjoni tagħna. Kwistjonijiet ewlenin tal-awditjar huma dawk il-kwistjonijiet li, fil-ġudizzju professjonali tagħna, kellhom l-akbar sinifikat fl-awditu li wettaqna tal-kontijiet konsolidati tal-perjodu attwali. Dawn il-kwistjonijiet ġew indirizzati fil-kuntest tal-awditu li wettaqna tal-kontijiet konsolidati fl-intier tagħhom, kif ukoll aħna u nifformulaw l-opinjoni tagħna dwarhom, u ma nipprovdux opinjoni separata dwar dawn il-kwistjonijiet. Il-karta tal-bilanċ tal-UE tinkludi pensjonijiet u benefiċċji oħra tal-impjegati, li ammontaw għal EUR 67,2 biljun fi tmiem l-2016. Din hija waħda mill-obbligazzjonijiet l-aktar sinifikanti fil-karta tal-bilanċ, u tirrappreżenta kważi terz mill-obbligazzjonijiet totali ta' EUR 234,8 biljun għall-2016. Il-PSEO hija skema tal-pensjonijiet okkupazzjonali obbligatorja għall-impjegati taċ-ċivil tal-UE, li skontha l-kontribuzzjonijiet mill-persunal u mill-istituzzjonijiet u l-korpi li jimpjegawhom jintużaw għall-finanzjament ta' pensjonijiet futuri. Hija maħsuba biex, permezz ta' aġġustamenti għar-rata ta' kontribuzzjoni għall-iskema u għall-età ta' pensjoni, tkun awtomatikament f'bilanċ attwarju. L-għadd u l-varjetà ta' parametri li jintużaw għall-kalkolu ta' projezzjoni fit-tul tal-ispejjeż għall-pensjonijiet jenfasizzaw in-natura attwarja ta' dan il-kalkolu, li itwettaq fl-aħħar nett mill-Eurostat fuq bażi annwali. Ix-xogħol li wettaqna jippermettilna nikkonkludu li l-istima tal-ammont kumplessiv ta' imposti dovuti ddikjarati fil-karta tal-bilanċ konsolidata hija ġusta għad-direttorati ġenerali prinċipali. Madankollu, f'xi direttorati ġenerali iżgħar, aħna sibna dgħufijiet fis-sistemi fir-rigward tal-entrati ta' tmiem is-sena. Il-Kummissjoni żviluppat pjan ta' azzjoni f'dan ir-rigward. Għall-QFP tal-2014-2020, f'kull klejm għall-ispejjeż, l-awtoritajiet huma meħtieġa jipprovdu informazzjoni dwar pagamenti bil-quddiem li jitħallsu lill-istrumenti finanzjarji u dwar żborżamenti li huma jagħmlu lil benefiċjarji finali. Fuq il-bażi ta' din l-informazzjoni, ammont stmat jiġi kkalkulat u rrikonoxxut fil-kontijiet għall-perjodu bejn id-data tal-aħħar klejm għall-ispejjeż li jkun ġie riċevut, u tmiem is-sena. Aħna eżaminajna l-proċedura stabbilita għar-rikonoxximent tal-prefinanzjament relatat, u nqisu li l-ammont iddikjarat fil-karta tal-bilanċ huwa ġust. Fit-tħejjija tal-kontijiet konsolidati, il-maniġment huwa responsabbli milli jivvaluta l-kapaċità tal-UE li tkompli bħala negozju avvjat, filwaqt li jiddivulga, kif applikabbli, kwistjonijiet relatati ma' negozju avvjat u juża l-bażi kontabilistika ta' negozju avvjat dment li l-maniġment ma jkollux l-intenzjoni li jillikwida l-entità jew li jwaqqaf l-operazzjonijiet, jew ma jkollu l-ebda alternattiva realistika ħlief li jagħmel dan. Il-Kummissjoni hija responsabbli mis-sorveljanza tal-proċess ta' rappurtar finanzjarju tal-UE. Bħala parti minn awditu skont l-ISAs u l-ISSAIs, aħna neżerċitaw ġudizzju professjonali u nmantnu x-xettiċiżmu professjonali tul l-awditu. Minbarra dan, aħna: Nidentifikaw u nivvalutaw ir-riskji ta' dikjarazzjoni skorretta materjali tal-kontijiet konsolidati u ta' nuqqas ta' konformità materjali mit-tranżazzjonijiet ta' bażi mar-rekwiżiti tal-qafas legali tal-Unjoni Ewropea, sew jekk minħabba frodi u sew jekk minħabba xi żball, infasslu u nwettqu proċeduri tal-awditjar li jkunu jirrispondu għal dawk ir-riskji, u niksbu evidenza għall-awditjar li tkun suffiċjenti u xierqa biex tipprovdi bażi għall-opinjoni tagħna. Ir-riskju li dikjarazzjoni skorretta materjali jew nuqqas ta' konformità riżultat ta' frodi ma jinqabdux huwa ogħla milli jekk ikunu b'riżultat ta' xi żball, billi l-frodi tista' tinvolvi kollużjoni, falsifikazzjoni, ommissjonijiet intenzjonali, rappreżentazzjonijiet skorretti, jew ordnijiet superjuri fuq kontrolli interni. Niksbu fehim tal-kontroll intern rilevanti għall-awditu sabiex infasslu proċeduri tal-awditjar li jkunu xierqa fiċ-ċirkustanzi, iżda mhux bl-iskop li nagħtu opinjoni dwar l-effettività tal-kontroll intern. Nevalwaw l-adegwatezza tal-politiki kontabilistiċi użati u r-raġonevolezza tal-istimi kontabilistiċi u d-divulgazzjonijiet relatati li jsiru mill-maniġment. Naslu għal konklużjonijiet dwar l-adegwatezza tal-użu li l-maniġment jagħmel mill-bażi kontabilistika ta' negozju avvjat u, abbażi tal-evidenza għall-awditjar miksuba, nikkonkludu jekk tkunx teżisti inċertezza materjali relatata ma' avvenimenti jew kundizzjonijiet li jistgħu jitfgħu dubju sinifikanti fuq il-kapaċità tal-entità biex tkompli bħala negozju avvjat. Jekk nikkonkludu li tkun teżisti inċertezza materjali, aħna meħtieġa li, fir-rapport tal-awditur tagħna, niġbdu l-attenzjoni għad-divulgazzjonijiet relatati fil-kontijiet konsolidati jew, jekk dawn id-divulgazzjonijiet ma jkunux adegwati, li nimmodifikaw l-opinjoni tagħna. Il-konklużjonijiet tagħna huma bbażati fuq l-evidenza għall-awditjar li tkun inkisbet sad-data tar-rapport tal-awditur tagħna. Madankollu, minħabba avvenimenti jew kundizzjonijiet fil-ġejjieni, entità tista' ma tibqax tkompli għaddejja bħala negozju avvjat. Nevalwaw il-preżentazzjoni, l-istruttura u l-kontenut ġenerali tal-kontijiet konsolidati, inklużi d-divulgazzjonijiet, u jekk il-kontijiet konsolidati ikunux jirrappreżentaw it-tranżazzjonijiet u l-avvenimenti ta' bażi b'mod li tinkiseb preżentazzjoni ġusta. Niksbu evidenza għall-awditjar li tkun suffiċjenti u xierqa fir-rigward tal-informazzjoni finanzjarja tal-entitajiet fi ħdan l-ambitu tal-konsolidazzjoni tal-Unjoni Ewropea, biex nagħtu opinjoni dwar il-kontijiet konsolidati u t-tranżazzjonijiet li fuqhom huma bbażati. Aħna responsabbli mid-direzzjoni, is-superviżjoni u t-twettiq tal-awditu. Aħna nibqgħu l-uniċi responsabbli għall-opinjoni tal-awditjar tagħna. Aħna nikkomunikaw mal-maniġment dwar, fost affarijiet oħra, l-ambitu u l-għażla taż-żmien ippjanati tal-awditu u dwar sejbiet tal-awditjar li jkunu sinifikanti, inkluża kull defiċjenza sinifikanti li nidentifikaw fil-kontroll intern matul l-awditu tagħna. Mill-kwistjonijiet li jkunu ġew ikkomunikati mal-Kummissjoni u ma' entitajiet awditjati oħra, aħna niddeterminaw dawk il-kwistjonijiet li kellhom l-akbar sinifikat fl-awditu tal-kontijiet konsolidati tal-perjodu attwali u li għalhekk huma l-kwistjonjiet ewlenin tal-awditjar. Aħna niddeskrivu dawn il-kwistjonijiet fir-rapport tal-awditur tagħna, dment li l-ebda liġi jew regolament ma jkun jipprekludi d-divulgazzjoni pubblika dwar il-kwistjoni jew meta, f'ċirkustanzi estremament rari, aħna niddeterminaw li kwistjoni ma għandhiex tiġi kkomunikata fir-rapport tagħna minħabba li l-konsegwenzi avversi ta' dan jistgħu jkunu mistennija, b'mod raġonevoli, li jkunu akbar mill-benefiċċji ta' din il-komunikazzjoni għall-interess pubbliku. It-13 ta' Lulju 2017
Extracted from C_323_2017.html